text:
ཆིང་སང་གི་རྒྱལ་བརྒྱུད་
ཆིང་སང་གི་རྒྱལ་བརྒྱུད།[རྩོམ་སྒྲིག]
དེ་ནི་ཀྲུང་གོའི་གནའ་རབས་ཀྱི་ལོ་རྒྱུས་ནང་གསེས་རྒྱལ་ཁབ་བཅུ་དྲུག་ནང་གི་ཆིན་རྗེས་མའི་རྒྱལ་རབས་ལ་ཟེར། རྒྱལ་རབས་དེར་རྒྱལ་པོ་མི་རབས་གསུམ་བྱུང་ཞིང་། ༡.ཀྲའོ་ཨུ་རྟིས་ཡའོ་ཁྲང་། ༢.ཝེན་ཐེན་རྟིས་ཡའོ་ཤིན། ༣.ཐའི་ཧོའུ་ཀྲུ་ཧོང་བཅས་ཀྱིས་སྤྱི་ལོ༣༨༤ནས༤༡༧བར་ལོ་ངོ་སུམ་བཅུ་སོ་བཞིའི་རིང་སྲིད་དབང་བཟུང་མཐར་ཏུང་ཅིན(ཅིན་ཤར་མ)རྒྱལ་རབས་ཀྱི་དམག་དཔོན་ལིའུ་ལུས་ཀྱིས་བྱང་འདུལ་དམག་འཁྲུག་སྐབས་གཏོར་ཕམ་བཏང་ནས་རྩ་མེད་སོང་ཞིང་། ཆང་མི་རིགས་འགོ་གཙོ་བྱས་པའི་ཧོའུ་ཆིན(ཆིན་རྗེས་མ)རྒྱལ་རབས་ཀྱི་རྒྱལ་བརྒྱུད་མེད་པར་གྱུར། དེ་རྗེས་ཏུང་ཅིན་དུ་རྒྱལ་རབས་རྫོགས་ནས་སུས་རྒྱལ་རབས་མ་ཚུགས་བར་གྱི་སྤྱི་ལོ༤༢༠ནས༥༨༡ལོ་བར་ལོ་གྲངས༡༦༠རིང་དེར་ལྷོ་རྒྱུད་ནན་ཅིན་དུ་སྔ་རྗེས་སུ་བྱུང་བའི་ལྷོ་ཕྱོགས་རྒྱལ་རབས་དང་། བྱང་ཕྱོགས་སུ་ཁུལ་ཁག་གསུམ་ལ་སྔ་རྗེས་སུ་རྒྱལ་རབས་ལྔ་བྱུང་བའི་སྐོར་མདོར་བསྡུས་ཙམ་དུ་བཀོད་ན། ལྷོ་ཕྱོགས་རྒྱལ་རབས་བཞིའི་ནང་གསེས། ༡.སུང་རྒྱལ་ཁབ། སྤྱི་ལོ༤༢༠ལོར་བློན་པོ་ལིའུ་ཡུས་ཀྱིས་ཅིན་ཨན་རྟིས་རྒྱལ་པོའི་གོ་གནས་བསྐྱར་གསོ་བྱས་པའི་མིང་འཁྱེར་ནས་རང་ཉིད་ལ་སྙན་གྲགས་ཡོང་བ་བྱས་ཏེ། ཅིན་རྒྱལ་རབས་ཀྱི་རྒྱལ་པོ་བྱས་པའི་རྒྱལ་རབས་ཀྱི་མིང་ལ་སུང་ཟེར་ཞིང་། རྒྱལ་ས་ནི་ཅན་ཁང(དེང་སང་གི་ནན་ཅིན)ཡིན། རྒྱལ་རབས་འདིར་གོང་མ་མི་རབས་བརྒྱད་བྱུང་བ་དང་རུས་མིང་ནི་ལིའུ་ཡིན་ཅིང་། སྤྱི་ལོ༤༢༠ནས༤༧༩བར་ལོ་དྲུག་ཅུའི་རིང་སྲིད་དབང་བཟུང་། ༢.ཆིས་རྒྱལ་ཁབ། སུང་རྒྱལ་རབས་ཀྱི་བློན་པོ་ཤའོ་ཏའོ་ཁྲང་ཟེར་བས་སུང་རྒྱལ་རབས་ཀྱི་གོང་མ་མིན་རྟིས་ནས་བཟུང་དཔོན་པོ་དང་བློན་རིགས་རྣམས་ཕྲན་བུ་འགྲིག་མིན་བྱུང་མ་ཐག་གསོད་པ་སོགས་བཙན་ཤེད་ཤིན་ཏུ་ཆེ་ཞིང་། གོ་སྐབས་དེ་ལ་བརྟེན་ནས་རང་ཉིད་ཀྱི་རིགས་བརྒྱུད་རྣམས་ཀྱི་གོ་གནས་སྲུང་སྐྱོབ་བྱེད་པ་དེར་གཏིང་ནས་མི་དགའ་ཞིང་། སུང་རྒྱལ་རབས་ཀྱི་སྲིད་དབང་ཉམས་རྒུད་འགྲོ་བའི་དུས་ཚོད་མགྱོགས་ཙམ་ཡོད་པ་ཤེས་ཏེ་གནས་སྐབས་བཟོད་སྒོམ་ཐོག་སུང་རྒྱལ་རབས་འཐོར་བའི་གོ་སྐབས་དང་བསྟུན་ནས་རང་ཉིད་རྒྱལ་པོ་བྱས་པའི་མིང་ལ་ཆིས་ཀའོ་རྟིས་ཞེས་ཟེར་ཞིང་། རྒྱལ་ས་ནི་ནན་ཅིན་ཡིན། རྒྱལ་རབས་འདིར་གོང་མ་མི་རབས་བདུན་བྱུང་ཞིང(རུས་མིང་ནི་ཤའོ)སྤྱི་ལོ༤༧༩ནས༥༠༢བར་ལོ་ངོ་ཉི་ཤུ་རྩ་གསུམ་སྲིད་དབང་བཟུང་། ༣.ལེའང་རྒྱལ་ཁབ། ཆིས་རྒྱལ་ཁབ་ཀྱི་གནས་དཔོན་རིགས་ཤའོ་ཡན་ཟེར་བས་ཆིས་རྒྱལ་ཁབ་ཏུ་ནང་འཁྲུག་བྱུང་བ་དང་བསྟུན་ནས་ས་གནས་གཞན་དག་གི་གྱེན་ལོག་ཕྱོགས་ཁག་དང་མཉམ་འབྲེལ་བྱས་ཏེ་ཆིས་རྒྱལ་ཁབ་གཏོར་ནས་རང་ཉིད་རྒྱལ་པོ་བྱས་པའི་མིང་ལ་ལེའང་ཨུ་རྟིས་ཟེར་ཞིང་། རྒྱལ་ཁབ་ཀྱི་མིང་ནི་ལེའང་། རྒྱལ་ས་ནི་ནན་ཅིན་ཡིན། རྒྱལ་རབས་འདིར་རྒྱལ་པོ་མི་རབས་བཞི་བྱུང་ཞིང་། རུས་མིང་ནི་ཤའོ་ཡིན། རྒྱལ་རབས་འདིས་སྤྱི་ལོ༥༠༣ནས༥༥༦བར་ལོ་ང་གསུམ་བར་སྲིད་དབང་བཟུང་། ༤.ཁྲེན་རྒྱལ་ཁབ། ཐོག་མར་ལེའང་རྒྱལ་ཁབ་ཀྱི་དཔོན་ཆུང་དང་། རྗེས་སུ་དམག་དཔོན་ཆུང་བར་བསྐོས་པ་ཁྲེན་པའོ་ཤན་ཟེར་བས་ལེའང་རྒྱལ་ཁབ་ནང་གི་ནང་འཁྲུག་མང་པོ་ཞི་འཇགས་བཏང་རྗེས། སྤྱི་ལོ༥༥༧ལོར་ལེའང་རྒྱལ་ཁབ་གཏོར་ནས་རང་ཉིད་རྒྱལ་པོ་བྱས་པའི་མིང་ལ་ཁྲེན་ཨུ་རྟིས་ཟེར་ཞིང་། རྒྱལ་ཁབ་ཀྱི་མིང་ནི་ཁྲེན། རྒྱལ་ས་ནི་ནན་ཅིན་ཡིན། རྒྱལ་རབས་འདིར་རྒྱལ་པོ་མི་རབས་ལྔ་བྱུང་ཞིང་། རུས་མིང་ནི་ཁྲེན་ཡིན། སྤྱི་ལོ༥༥༧ནས༥༨༩བར་ལོ་ངོ་སུམ་ཅུ་སོ་གསུམ་སྲིད་དབང་བཟུང་། གོང་གསལ་རྒྱལ་ཁབ་ཁག་བཞི་པོ་དེར་ལོ་རྒྱུས་ཐོག་ལྷོ་རྒྱུད་རྒྱལ་རབས་ཟེར། བྱང་རྒྱུད་རྒྱལ་རབས་ནི་སྤྱི་ལོ༤༣༩ལོར་ཞན་པེ་མི་རིགས་ཀྱི་ཐ་པ་པུ་མི་དྲག་གིས་འབྲོག་པ་མང་པོ་མངའ་འོག་ཏུ་བསྡུས་ནས་དམག་དོན་སྲིད་འཛིན་སྒྲིག་གཞི་བཙུགས་ཏེ་བྱང་ཕྱོགས་ཏ་ཐུང་ས་ཁུང་དུ་རྒྱལ་པོ་བྱས་པའི་མིང་ལ་ཏོའོ་ཝུ་རྟ་ཟེར་ཞིང་རྒྱལ་ཁབ་ཀྱི་མིང་ལ་ཝེད་བྱང་མ་ཟེར། རྒྱལ་ས་ནི་ཧྲན་ཤིས་ཞིང་ཆེན་གྱི་ཏ་ཐུང་ཡིན། རྒྱལ་རབས་འདིར་སྔ་རྗེས་སུ་རྒྱལ་པོ་བཅུ་གཅིག་བྱུང་ཞིང(རུས་མིང་ཐ་པ)སྤྱི་ལོ༣༨༦ནས༥༣༤བར་ལོ་ངོ་བརྒྱ་དང་ཞེ་དགུ་བར་སྲིད་དབང་བཟུང་། དུས་རབས་དྲུག་པའི་དཀྱིལ་དུ་ཞིང་པའི་གྱེན་ལངས་བྱུང་སྟེ་ཤུགས་དྲག་ཆེ་བའི་རྡུང་རྡེག་བཏང་བའི་འོག་རྒྱལ་ཁབ་གཉིས་སུ་ཁ་བྲལ་ཏེ་ཝེད་ནུབ་མ་དང་ཤར་མ་གཉིས་སུ་གྱེས། ཝེད་ཤར་མའི་རྒྱལ་རབས་ཀྱི་རྒྱལ་ས་ནི་ཧོ་པེ་ཞིང་ཆེན་གྱི་ལིན་ཀྲང་ཡིན་ལ་རྒྱལ་རབས་འདིར་རྒྱལ་པོ་གཅིག་ལས་མི་བྱུང་བ་དེས་སྤྱི་ལོ༥༣༤ནས༥༥༠བར་ལོ་བཅུ་བདུན་རིང་སྲིད་དབང་བཟུང་། ཝེད་ནུབ་མའི་རྒྱལ་རབས་ཀྱི་རྒྱལ་ས་ནི་ཧྲན་ཤིས་ཞིང་ཆེན་ཤིས་ཨན་ཡིན་ཅིང་། རྒྱལ་རབས་འདིར་རྒྱལ་པོ་སྔ་རྗེས་གསུམ་བྱུང་བས་སྤྱི་ལོ༥༣༥ནས༥༥༧བར་ལོ་ངོ་ཉེར་གསུམ་རིང་སྲིད་དབང་བཟུང་། ཡུན་རིང་མ་སོང་བར། ཆིས་བྱང་མའི་རྒྱལ་ཁབ་བྱུང་ནས་ཝེད་ཤར་མའི་ཚབ་བྱས་ཏེ་རྒྱལ་ས་རང་འཇགས་ཐོག་རྒྱལ་ཁབ་ཀྱི་མིང་ལ་ཆིས་བྱང་མ་ཟེར་ཞིང་། རྒྱལ་རབས་འདིར་རྒྱལ་པོ་སྔ་རྗེས་དྲུག་བྱུང་བའི་རུས་མིང་ནི་ཀའོ་ཡིན། སྤྱི་ལོ༥༥༠ནས༥༧༧བར་ལོ་ངོ་ཉེར་བརྒྱད་རིང་སྲིད་དབང་བཟུང་། དེ་དང་ཕྱོགས་མཚུངས་ཀྲའོ་བྱང་མའི་རྒྱལ་རབས་བྱུང་ནས་ཝེད་ནུབ་མའི་ཚབ་བྱས་ཏེ་རྒྱལ་ས་ཡང་རང་འཇགས་ཐོག་རྒྱལ་ཁབ་ཀྱི་མིང་ལ་ཀྲའོ་བྱང་མ་ཟེར་ཞིང་། རྒྱལ་རབས་འདིར་རྒྱལ་པོ་མི་རབས་ལྔ་བྱུང་བའི་རུས་མིང་ནི་ཡུའི་ཝེན་ཡིན། སྤྱི་ལོ༥༥༧ནས༥༨༡བར་ལོ་ངོ་ཉི་ཤུ་རྩ་ལྔའི་རིང་སྲིད་དབང་བཟུང་ནས་བྱང་ཕྱོགས་ས་ཁུལ་གཅིག་གྱུར་བྱས། རྗེས་སུ་བློན་པོ་ཡང་ཅན་གྱིས་གཏོར་ནས་སྤྱི་ལོ༥༨༡ལོའི་སུས་རྒྱལ་རབས་བཙུགས་པ་ཡིན་ནོ། །


c: text/html

text:
དེ་རིང་ནས་ཚོགས་བཞིན་ཡོད་པའི་རྒྱ་ནག་རྒྱལ་ཡོངས་སྲིད་གྲོས་ཀྱི་ཚོགས་འདུའི་ཐོག་སྲིད་འཛིན་དང་སྲིད་བློན་གྱི་དུས་ཡུན་འཕར་འགྱངས་ཀྱི་དགོས་འདུན་སོགས་གཏན་འབེབས་ག་འདྲ་ཡོང་མིན་ལ་དོ་སྣང་ཆེན་པོ་བྱེད་ཀྱི་འདུག
དེ་རིང་ཕྱི་དྲོ་ནས་རྒྱ་ནག་དམར་ཤོག་ཚོགས་པའི་རྒྱལ་ཡོངས་སྲིད་གྲོས་སྐབས་ ༡༣ པའི་གྲོས་ཚོགས་ཐེངས་དང་པོ་པེ་ཅིན་མི་མང་ཚོགས་ཁང་ཆེན་མོའི་ནང་ཚོགས་མགོ་བཙུགས་ཡོད་པ་དང་། ཐེངས་འདིའི་ཚོགས་འདུའི་ཐོག་རྒྱ་ནག་དམར་ཤོག་ཚོགས་པའི་དམངས་ཆེན་རྒྱུན་ལས་དང་། དེ་བཞིན་ཞིང་ཆེན་ཁག་དང་རང་སྐྱོང་ལྗོངས། རྒྱ་ནག་གི་དམིགས་བསལ་སྲིད་འཛིན་ས་ཁུལ་ཁག་གི་དམར་ཤོག་སྲིད་གྲོས་ཀྱི་ཚོགས་གཙོ་དང་འཐུས་མི་སོགས་ཁྱོན་མི་གྲངས་ ༢༩༨༠ མཉམ་ཞུགས་བྱས་ཡོད་འདུག
ཉིན་གྲངས་ ༡༣ རིང་ཚོགས་བཞིན་ཡོད་པའི་ཚོགས་འདུ་འདིའི་ཐོག སྲིད་གྲོས་ཀྱི་འཐུས་མི་ ༢༡༠༠ ལྷག་ཙམ་གྱིས་སྲིད་གྲོས་འཐུས་མིའི་རྒྱུན་ལས་ལྷན་ཁང་གི་ལས་དོན་སྙན་སྒྲོན་ཞུས་ཏེ་བགྲོ་གླེང་དང་། སྲིད་གྲོས་ཀྱི་ཚོགས་གཙོ་རྒན་གཞོན་གཉིས་གསར་འདེམས་སོགས་བྱེད་ཀྱི་ཡོད་འདུག ཐེངས་འདིའི་ཚོགས་འདུའི་ཐོག་ཉེ་སྔོན་རྒྱ་ནག་དམར་ཤོག་དབུས་རྒྱུན་ལས་ལྷན་ཁང་གིས་བཏོན་པའི་སྲིད་འཛིན་དང་སྲིད་བློན་སྐབས་གཉིས་ལས་བརྒལ་ཆོག་པ་བཟོ་རྒྱུ་སོགས་ཚུད་པའི་དོན་གནད་ ༡༡ ཐོག་རྩ་ཁྲིམས་བསྐྱར་བཅོས་དགོས་ཀྱི་ཡོད་པ་དང་། དེ་བཞིན་དབུས་སྒྲིག་ཁྲིམས་ཞིབ་བཤེར་ཁང་གི་མགོ་འཁྲིད་ཟུར་པ་ཝང་ཆི་ཧྲན་རྒྱ་ནག་དམར་ཤོག་ཚོགས་པའི་སྲིད་འཛིན་གཞོན་པར་བསྐོ་བཞག་བྱེད་མིན་སོགས་ཀྱི་ཐད་རྒྱ་ནག་གི་གཙོས་རྒྱལ་སྤྱིའི་ཐོག་ནས་གླེང་སློང་དང་དོ་སྣང་ཆེན་པོ་བྱེད་ཀྱི་འདུག
རྒྱ་ནག་དམར་ཤོག་སྲིད་གྲོས་ཀྱི་ཚོགས་འདུ་དང་བསྟུན། རྒྱ་ནག་གི་སྤྱི་ཚོགས་དྲ་རྒྱ་ཁག་ཏུ་དམ་དྲག་དང་། ལྷག་པར་དུ་སྲིད་འཛིན་དང་སྲིད་བློན་གྱི་དུས་ཡུན་འཕར་འགྱངས་སོགས་ཀྱི་རྩ་ཁྲིམས་བསྐྱར་བཅོས་སྐོར་ལ་གླེང་སློང་མང་པོ་ཡོང་གི་ཡོད་པ་རྣམས་ནག་གསུབ་གཏོང་གི་ཡོད་པ་མ་ཟད། ཞི་ཅིན་ཕིན་དང་འབྲེལ་བའི་ཚོར་བ་སྐྱེན་པའི་མིང་ཚིག་དང་ཐ་སྙད་( Two Term)ཟེར་བ་སོགས་ནག་གསུབ་གཏོང་གི་ཡོད་འདུག
གཞན་ཡང་། ཟླ་འདིའི་ཕྱི་ཚེས་ ༡ ཉིན་གྱི་སྔ་དྲོར། མི་དམངས་ཚོགས་ཁང་ཆེན་མོའི་ནང་བཞུགས་མོལ་ཚོགས་འདུ་བསྡུས་ཏེ། སྲིད་བློན་ཟུར་པ་ཀྲུའུ་ཨན་ལེ་སྐྱེས་ནས་ལོ་ ༡༢༠ འཁོར་བར་རྗེས་དྲན་ཞུས་ཡོད་པ་དང་། སྐབས་དེར་སྲིད་འཛིན་ཞི་ཅིན་ཕིན་གྱིས་ཀྲུའུ་ཨན་ལེ་ནི་ཏང་ལ་བློ་དཀར་ཞིང་ཁྱོན་ཡོངས་སྲུང་སྐྱོབ་བྱེད་པའི་ཕུལ་བྱུང་དཔེ་ལེགས་ཀྱི་མི་སྣ་ཞིག་ཡིན་སྟབས། ཚང་མས་ཁོང་ལ་སློབ་སྦྱོང་བྱས་ཏེ་དུས་དང་རྣམ་པ་ཀུན་ཏུ་ཏང་གི་ཆབ་སྲིད་སྒྲིག་ལམ་དང་ཆབ་སྲིད་སྒྲིག་སྲོལ་བརྩི་སྲུང་ནན་མོ་བྱེད་པ་དང་། རང་རྟོགས་སྒོས་ཏང་གི་མཐུན་སྒྲིལ་གཅིག་གྱུར་སྲུང་སྐྱོབ་བྱེད་དགོས་ལ། རང་རྟོགས་སྒོས་བསམ་བློ་དང་ཆབ་སྲིད། བྱ་སྤྱོད་བཅས་ཀྱི་ཐད་ནས་ཏང་ཀྲུང་དབྱང་དང་ཚད་མཐོན་པོའི་གཅིག་གྱུར་སྲུང་འཛིན་བྱེད་པ་དང་། བློ་ཐག་རྦད་ཆོད་སྒོས་ཏང་གི་ཆབ་སྲིད་ལམ་ཕྱོགས་ལག་བསྟར་བྱས་ཏེ། ཏང་ལ་བློ་དཀར་ཞིང་ཏང་ལ་དཀའ་ཁག་སེལ་རོགས་བྱེད་པ་དང་ཏང་གི་འགན་འཁྲི་ལག་བསྟར་ནན་མོ་བྱེད་དགོས། ཞེས་སོགས་བརྗོད་ཡོད་འདུག
གསར་འགོད་པ། སངས་རྒྱས་དཀོན་མཆོག

robotstxt: allowed

filter: keep


text:
༼༼ཀ༽
1 ཉིན་འགའི་སྔོན་དུ་སྐུ་རྒྱབ་ཚུལ་ཁྲིམས་ལགས་ཀྱིས་བྲག་བཙན་གྱི་ཐང་པར་ཞིག་བསྐུར་ཡོང་ནས་ལྷ་འདི་གང་རེད་ཟེར། ཞིབ་ཏུ་བལྟས་པ་ན། རྒྱུས་ཡོད་རྒྱུས་ཡོད་ཅིག་རེད་ཀྱང་འཕྲལ་དུ་མིང་ཅི་ཡིན་དྲན་མ་སོང་། དེ་ནས་ག་ལེར་བསམ་བློ་བཏང་བ་ན། ཨ་རིའི་རོ་བྷིན་ཊི་ནོར་རྫས་བཤམས་སྟོན་ཁང་གིས་བསྒྲིགས་པའི་༼ཐོད་བརྒལ་གྱི་འཇིག་རྟེན—བོད་ཀྱི་ཤེས་རབ་དང་སྙིང་རྗེའི་སྒྱུ་རྩལ༽་ཞེས་པའི་དཔེ་ཆར་དེ་འདྲ་ཞིག་ཡོད་པ་དྲན་སོང་།
ཁ་སང་རྗེ་ཧུའུ་ལགས་དང་དེའི་སྐོར་གླེང་བ་ན། ཁོང་གིས་ཐང་ག་དེའི་མ་ཕྱི་གསལ་བོ་ཞིག་ཡོད་ཅེས་ང་ལ་བསྟན་བྱུང་། དེ་ནས་ངས་ཐང་ག་དེར་ཞིབ་བལྟ་ཞིག་བྱས་པ་ན། བྲག་བཙན་གྱི་ཐང་ག་དེའི་རྒྱབ་ཡིག་ལ། ཚིག་བཅད་ལྷུག་གིས་ནང་དོན་མང་པོ་ཞིག་བྲིས་འདུག སྟེང་ཕྱོགས་སུ་བྲིས་པའི་གསལ་བཤད་ཅིག་ཏུ“ཅེས་པ་འདི་ནི་འབྲུ་ལ་མཁན་ཆེན་སྐུ་སྐྱེ་ཡེ་ཤེས་བསྟན་པའི་སྒྲོན་མེས་འབྲུ་ལ་ཆོས་སྡེའི་གནས་སྲུང་རྡོ་རྗེ་བྲག་བཙན་གྱི་བྲིས་ཐང་བཞེངས་ནས་འབྲུ་ལ་ཆོས་སྡེར་འབུལ་སྦྱོར་སྐབས་རྒྱབ་ཡིག་སྨོན་ཚིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། (1) “ཞེས་གསལ། གོང་དུ་འཁོད་པའི་ནང་དོན་དེར་གཞིགས་ན། ཐང་ག་དེ་ནི། གནས་སྲུང་རྡོ་རྗེ་བྲག་བཙན་བྱ་བ་དེ་ཡིན་པ་མ་ཟད།གནས་སྲུང་དེ་ནི་འབྲུ་ལ་ཆོས་སྡེ་དགོན་པའི་(2)གནས་སྲུང་ཡིན་པ་དང་། དགོན་པ་དེའི་དགོན་བདག་ཡེ་ཤེས་བསྟན་པའི་སྒྲོན་མེ་ཞེས་པ་དེས་ཐང་ག་དེ་བཞེངས་སུ་བཅུག་སྟེ། དགོན་པར་འབུལ་སྐབས་རྒྱལ་མཆོག་བསྐལ་བཟང་རྒྱ་མཚོ་(1708___1757)མཆོག་ལ་སྨོན་ཚིག་ཅིག་གནང་དགོས་ཞེས་ཞུས་པ་ལྟར་ཁོང་གིས་སྨོན་ཚིག་གི་ཕྱག་བྲིས་བསྩལ་པ་དེ་འདྲ་ཞིག་རེད།
ཐང་ག་དེའི་བར་ངོས་སུ། “རྡོ་རྗེ་འཆང་། ཕྱག་ན་རྡོ་རྗེ། རྡོ་རྗེ་འཇིགས་བྱེད། རྒྱལ་བ་བློ་བཟང་གྲགས་པ། མཁན་ཆེན་ཟླ་བ་བཟང་པོ། གཅུང་དཔལ་ལྡན་བཟང་པོ། (3) “ཞེས་བྲིས་ཡོད་པ་དང་། མདུན་གྱི་བྲག་བཙན་གྱི་ཀླད་དུ་བླ་སྐུ་ཞིག་བཞུགས་པ་དེའི་ཞལ་བྱང་དུ། “མཁན་ཆེན་ཟླ་བ་བཟང་པོ་”(4)ཞེས་མཚན་བྱང་བཏབ་འདུག་པས། མདུན་རྒྱབ་གཉིས་སུ་མཁན་ཆེན་ཟླ་བ་བཟང་པོ་ཞེས་པའི་མཚན་ཅན་གཉིས་ཡོད་པ་དེ་ནི་མི་གཅིག་ཡིན་འདུག་གོ།
ཐང་ག་དེའི་མདུན་ངོས་སུ་རྗེ་ཙོང་ཁ་པའི་སྐུ་མི་བཞུགས་ནའང་རྒྱབ་ཡིག་ན། རྗེ་ཙོང་ཁ་པའི་མཚན་བྲིས་ཡོད་པའི་རྒྱུ་མཚན་ཅི་ཡིན་ནམ། མཁན་ཆེན་ཟླ་བ་བཟང་པོ་ནི་རྗེ་ཙོང་ཁ་པའི་དངོས་སློབ་ཡིན་པས་དེ་ལྟར་དུ་བཀོད་པ་ཨེ་ཡིན། ད་དུང་གཅུང་དཔལ་ལྡན་བཟང་པོ་ཞེས་པ་སུ་ཡིན་ནམ། དྲི་བ་དེ་དག་ནི་ང་ལ་མཚོན་ན་ཐང་ག་དེའི་གསང་རྒྱ་དཀྲོལ་བའི་དཀའ་གནད་འབའ་ཞིག་རེད། གནད་དོན་དེ་དག་ཡང་སྙིང་གང་འདྲ་ཡིན་ཚུལ་གསལ་བོ་ཞིག་རྟོགས་པའི་ཆེད་དུ། ངས་ཐོག་མར་སྡེ་སྲིད་སངས་རྒྱས་རྒྱ་མཚོས་(1653___1705)མཛད་པའི་༼དགའ་ལྡན་ཆོས་འབྱུང་བཻཌཱུརྱ་སེར་པོ༽་ནང་དུ་རྗེ་ཙོང་ཁ་པ་དང་ཁོང་གི་དངོས་སློབ་རྣམས་ཀྱི་མཛད་འཕྲིན་ཅུང་རྒྱས་པར་བཤད་ཡོད་པ་དེར་བལྟས་པ་ཡིན། ཏག་ཏག་རྗེ་ཙོང་ཁ་པའི་སློབ་མ་གཙོ་བོ་བརྒྱ་དང་བཞི་བཅུ་ཞེས་པའི་སྐབས་སུ། “བླ་མ་ཟླ་བ་བཟང་པོ། “ (5)ཞེས་གསལ།
དེ་ནས་ངས་མུ་མཐུད་དུ་དཔེ་ཆ་དེར་ཀོང་པོ་འབྲུ་ལ་ཆོས་སྡེའི་ལོ་རྒྱུས་སྐོར་བཙལ་བ་ན། “འབྲུ་ལ་ནི། ཇོ་གདན་པའི་མི་ངོར་འཁྲུངས་པ་འཇམ་མགོན་ཆོས་ཀྱི་རྒྱལ་པོ་ཉིད་དང་ཐམས་ཅད་མཁྱེན་པ་དགེ་འདུན་གྲུབ་པ་བསྟེན་པའི་མཁས་པར་གྲགས་པ་ཟླ་བ་བཟང་པོས་བཏབ་ཅིང་། དེ་ནས་གཅུང་པོ་དཔལ་ལྡན་བཟང་པོ། སློབ་དཔོན་དགེ་འདུན། སློབ་དཔོན་བློ་ལྡན་ཤེས་རབ། ཇོ་གདན་རབ་འབྱམས་པ་ཤཱཀྱ་རྒྱལ་མཚན། སློབ་དཔོན་དཔལ་བཟང་། ཤུ་པ་ཆོས་རྒྱལ་འཕགས་པ། བཅའ་གོང་ཤེས་རབ་སེང་གེ། ཡུལ་བཅས་ཏེ་འཇམ་དབྱངས་རྒྱལ་པོ། སྤང་བ་སྨོན་ལམ་བློ་གྲོས། བྲག་ལྕི་བ་ལྷ་རི་མགོན་པོ། བཅའ་གོང་ཟག་རིལ་བ། ལྕགས་པ་ནམ་མཁའ་རྒྱ་མཚོ། ཤོ་རོང་ཕན་བདེ་ཆོས་རྗེ། བྲག་ལྕི་ལྷ་དབང་། ས་སྟེ་སྦྱིན་པ། དིང་ཐང་འཕགས་པ་བློ་བཟང་། སྟོད་ལུང་ངག་དབང་བློ་བཟང་། དགའ་གདོང་བློ་བཟང་དཔལ་འབྱོར། སྤོ་བོ་ལྔ་ཞིང་དོན་གྲུབ་རྒྱ་མཚོ། ཆོས་མཁར་དགེ་ལྡན་དོན་གྲུབ། བརྩོན་འགྲུས་རྒྱ་མཚོ། ད་ལྟ་རིན་ཆེན་བྲག་བླ་ཟུར། གཞིས་དགོན་སྔགས་སྟོད་རྒྱུད་ལུགས། གྲྭ་རྒྱུན་བློ་གླིང་དང་སྨད་ལ་འགྲོ། ཨང་དང་གྲྭ་པ་ཉིས་བརྒྱ་དང་བརྒྱད་ཅུ་གྱ་བརྒྱད་སྐོར། (6) “ཞེས་གསལ།
གོང་འཁོད་ཀྱི་ནང་དོན་དུམ་བུ་ལས། ང་ཚོས་ཤེས་ཐུབ་པ་ཞིག་ནི། མཁན་ཆེན་ཟླ་བ་བཟང་པོ་བྱ་བ་དེ་ནི་རྗེ་ཙོང་ཁ་པའི་(1357___1419)དངོས་སློབ་ཡིན་པ་མ་ཟད་ད་དུང་རྗེའི་དངོས་སློབ་རྒྱལ་བ་དགེ་འདུན་གྲུབ་(1391___1447)ཀྱི་སློབ་མའང་ཡིན་འདུག་ལ། འབྲུ་ལ་ཆོས་སྡེ་དགོན་ཡང་ཁོང་གིས་བཏབ་པ་དང་། གདན་ས་རུ་མཁན་པོ་ག་ཚོད་བྱུང་བའི་གནས་ཚུལ་མདོར་བསྡུས་སོགས་ཀྱི་ལོ་རྒྱུས་གསལ་བོར་ཤེས་ཐུབ་པ་དེ་རེད།
དེ་ནས་མཁན་ཆེན་ཟླ་བ་བཟང་པོའི་འཁྲུངས་འདས་ལོ་ཚིགས་མི་གསལ་བས། དེའི་སྐོར་འཁོད་ཡོད་པ་ཨེ་ཡོད་བསམས་ནས་ངས་ཡང་བསྐྱར་༼མཁར་ནག་ཆོས་འབྱུང༽་ལ་བལྟས་པ་ཡིན། ༼མཁར་ནག་ཆོས་འབྱུང༽་དུ། “འབྲུ་ལ་ནི་འཕགས་པ་ལྷའི་(1439___1487)དབོན་པོ་ཟླ་བ་བཟང་པོས་བཏབ་ཅིང་། ཡབ་ཆོས་རྗེའི་སྐུ་སྐྱེ་བས་གདན་ས་མཛད། (7)”ཅེས་འབྲུ་ལ་ཆོས་སྡེ་དགོན་པ་འདེབས་མཁན་ཟླ་བ་བཟང་པོ་ནི་འཕགས་པ་ལྷའི་དབོན་པོ་ཡིན་ཞེས་བཤད་ཡོད་པས། དབོན་པོ་ཡིན་ན་མཁན་ཆེན་ཟླ་བ་བཟང་པོ་ནི་འཕགས་པ་ལྷ་ལས་ཀྱང་ལོ་ཆུང་ཡིན་དགོས་ཕྱིར། དེས་ན་འདི་ལྟར་ན་ཟླ་བ་བཟང་པོ་རྗེ་ཙོང་ཁ་པའི་དངོས་སློབ་ཡིན་པར་བཤད་པ་ལ་དོགས་གཞི་འདུག་སྟེ། རྗེ་ཙོང་ཁ་པ་གཤེགས་པའི་ལོ་ནི་1419་ལོ་ཡིན་ལ། ཤཱཀྱ་ལྷ་དབང་དང་སྡེ་སྲིད་ལྟར་ན་དེ་དུས་འཕགས་པ་ལྷ་འཁྲུངས་མེད་ན་ཟླ་བ་བཟང་པོ་ནི་དེ་བས་ཀྱང་རྗེ་ལ་མཇལ་མེད་པ་མངོན་སུམ་ཡིན་པས། དེས་ན་སྡེ་སྲིད་ཀྱིས་བཤད་པ་དེ་བདེན་ནམ། མཁར་ནག་ལོ་ཙཱ་བས་བཤད་པ་བདེན་པ་ཡིན། གང་ཡིན་ད་ལྟ་བདེན་ཐག་ཆོད་པ་ཞིག་རྟོགས་དཀའ་ཡང་། འཕགས་པ་ལྷའི་རྣམ་ཐར་ཆེན་མོར། ཁོང་འཁྲུངས་པའི་ལོ་ནི་ཆུ་ལུག་སྟེ་སྤྱི་ལོ་1403་ལོར་ཡིན་ཞེས་བཤད་ཚུལ་ཡང་ཡོད་པས། སྡེ་སྲིད་ཀྱིས་བཤད་པ་དེ་ལའང་བསམ་གཞིགས་གཏོང་དགོས་པ་ལས་མཐའ་གཅིག་ཏུ་མ་དག་པའོ་ཞེས་བཤད་མི་ཕོད་དོ།།
ཁ༽
2 ཡང་ཐང་ག་དེའི་རྒྱབ་ཡིག་གི་སྨད་ཕྱོགས་སུ། ཕུར་བུ་ལྕོག་ངག་དབང་བྱམས་པས་(1682___1762)མཛད་པའི་༼གནས་སྲུང་བྲག་བཙན་ལ་གཏོར་འབུལ་ངག་འདོན་དུ་ཡང་བྱས་ཆོག་པ༽་ཞེས་བྱ་བ་ཞིག་བཀོད་ཡོད་ཅིང་། དེ་ནི་གནས་སྲུང་བྲག་བཙན་དང་དེའི་འཁོར་བཅས་ལ་ཞིབ་འཇུག་བགྱི་ན་མེད་དུ་མི་རུང་བའི་དཔྱད་གཞིའི་ཡིག་ཆ་གལ་ཆེན་ཞིག་ཡིན་ཕྱིན། རྒྱབ་ཡིག་གི་ཡི་གེ་ཆ་ཚང་ཇི་བཞིན་དུ་བསྐྱར་བཤུ་བྱ་རྒྱུའི་གྲ་སྒྲིག་བྱས་ཀྱང་རིང་དྲགས་ནས་བྱེད་མ་ནུས། དེ་ནས་ཕུར་ལྕོག་ངག་དབང་བྱམས་པའི་གསུང་འབུམ་ནང་དུ་བཙལ་བ་ན། གསུང་འབུམ་གྲས་སུ་བཞུགས་པ་མཐོང་བས་འདིར་ཆ་ཚང་དགོད་པར་བྱ། “ཨོཾ་ཡ་མཱནྟ་ཀ་ཧཱུཾ་ཕཊ་ཛཿ། འཇམ་དཔལ་རང་བཞིན་འགྱུར་མེད་བདེ་ཆེན་དབྱིངས།། ཐ་དད་གདུལ་བྱའི་སྐལ་བ་ཇི་བཞིན་དུ།། ཅིར་ཡང་འཆར་བ་སྒྱུ་མ་མིག་འཕྲུལ་ལས།། འཆི་བདག་ལས་ཀྱི་གཤིན་རྗེའི་ཕོ་ཉ་བ།། རལ་པ་ཚར་དགུ་བྲག་བཙན་མིག་སྨན་མདོག། ལྟོས་འགྲོ་གདུག་པའི་གདན་ལ་འགྱིང་ཞིང་རྔམས།། ཞལ་གདངས་མཆེ་གཙིགས་བེ་ཅོན་སྦྲུལ་ཞགས་འཛིན།། ཞི་རྒྱས་དབང་དྲག་ཆ་ལུགས་ཅིར་ཡང་སྟོན།། ལྷ་ཀླུ་བདུད་བཙན་གཤིན་རྗེའི་འཁོར་དང་བཅས།། ཐོགས་མེད་རྫུ་འཕྲུལ་སྟོབས་ཀྱིས་གནས་འདིར་གཤེགས།། སྣ་ཚོགས་ཚོན་རིས་དབང་པོའི་གཞུ་ལྟ་བུར།། རྣམ་བཀྲ་བྲིས་སྐུ་འདི་ལ་བསྟན་པར་བཞུགས།། ཟག་མེད་ཡེ་ཤེས་བདེ་ཆེན་མཆོད་གཏོར་ནི།། ཕྱི་ནང་ཉེར་སྤྱོད་འདོད་ཡོན་རྒྱལ་སྲིད་བདུན།། ཤ་ཁྲག་གཏོར་འབུལ་དུ་བྱེད་ན། མེ་རླུང་རབ་འབར་བྲག་རི་ངམ་ནག་སྟེང་།། དགྲ་བགེགས་བྲང་འགྲོའི་གདན་ལ་བརྟན་པར་བཞུགས།། ཞེས་བསྒྱུར། གཏོར་མ་པཉྩ་ཨ་མྲྀ་ཏ།། རྣལ་འབྱོར་ཆོས་བཞིན་སྐྱོང་ཕྱིར་དགྱེས་པར་རོལ།། སྡོམ་གསུམ་བཅས་མཚམས་འདས་དང་འབགས་བཙོག་སོགས།། བཟོད་པར་མཛོད་ལ་ཕྱག་ན་རྡོ་རྗེ་དང་།། མཁན་ཆེན་ཟླ་བ་བཟང་པོས་གཉེར་གཏད་བཞིན།། འབྲུ་ལ་ཆོས་སྡེའི་༼རྣལ་འབྱོར་བདག་ཅག༽དཔོན་སློབ་བུ་བཞིན་སྐྱོངས།།
ཧཱུཾ། ཁྱོད་ཀྱི་རང་བཞིན་འཇམ་དཔལ་ཞི་ཁྲོ་དང་།།དབྱེར་མེད་སྟོང་ཉིད་སྙིང་རྗེའི་བདག་ཉིད་ཀྱང་།བདེ་འདོད་སྡིག་ལ་དགའ་བ་ཞིང་བཅུའི་དགྲ།།ཚར་གཅོད་བྲག་བཙན་ཆེན་པོ་ཁྱོད་ལ་བསྟོད།། དམ་ཉམས་སྲོག་ལ་རྣོ་བ་མི་སྡུག་གཟུགས།། ཡུམ་སྲས་ལས་བྱེད་ཆོ་འཕྲུལ་སྣ་ཚོགས་ཀྱིས།། རྣལ་འབྱོར་དགོན་གནས་ཀུན་ལ་འཚེ་བའི་དགྲ།། ཕྱེ་མར་འཐག་བྱེད་འཁོར་ཚོགས་རྒྱ་མཚོར་བསྟོད།། བསྟེན་ནོ་བསྐུལ་ལོ་མ་གཡེལ་སྔོན་དུས་སུ།། མཁན་ཆེན་ཟླ་བའི་སྤྱན་སྔར་ཁས་བླངས་པའི།། དམ་ཚིག་ཚུལ་བཞིན་དགོངས་ལ་༼ཐུབ་བསྟན༽ཆོས་སྡེ་འདིའི།། ཆོས་སྲིད་འབྱོར་པའི་འཕྲིན་ལས་གང་དགོས་སྒྲུབས།། སྡེ་འདིར་༼བསྟན་ལ༽ཞུགས་ནས་འདུལ་ཁྲིམས་འཇིག་བྱེད་དང་།། རྟེན་མཆོད་འདུ་སྒོ་ཆོས་གཞིས་འཇོམས་བྱེད་པའི།། ༼ལོག་ཆོས་རང་བཟོས་འཇིིག་རྟེན་བསླུ་བྱེད་པའི།།༽ དགྲ་བོ་སྐྱ་སེར་ཀུན་གྱི་སྲོག་དབུགས་སྡུས།། སྙིང་ཁྲག་ཀླད་པ་རྐང་པ་རྐང་མར་ཚིམ་བཞིན་རོལ།། རྣམ་དག་ཁྲིམས་ལྡན་ཐོས་བསམ་སྒོམ་ལ་བརྩོན།། སྐྱོ་ཤས་སྙིང་རྗེ་ཡང་དག་ལྟ་བ་དང་།། རིམ་གཉིས་ཟབ་མོའི་རྣལ་འབྱོར་ལྷུར་ལེན་པའི།། མཁས་བཙུན་གྲུབ་པས་གནས་འདི་༼ནོར་འཛིན༽གང་བར་མཛོད།། འབྲུ་ལ་ཆོས་སྡེའི་༼འགྲོ་བ་ཀུན་གྱི༽ལེགས་ཚོགས་མ་ལུས་པ།། གང་གི་ཐུགས་བསྐྱེད་སྨོན་མཐུར་རག་ལས་པ།། མཁན་ཆེན་སྤྲུལ་སྐུ་ཡེ་ཤེས་བསྟན་སྒྲོན་གྱི།། ཚད་མའི་སྐྱེས་བུ་འཇིག་རྟེན་མགོན་རྣམས་ཀྱི།།༽ སྐུ་ཚེ་འཕྲིན་ལས་བཞེད་དོན་མ་ལུས་སྒྲུབས།།ཇི་ལྟར་སྨོན་པའི་དོན་རྣམས་འགྲུབ་པའི་ཕྱིར།། བྲག་བཙན་དྲག་ཤུལ་མི་བཟད་འཁོར་བཅས་རྣམས།། ༼ནམ་ཡང་དུས་ལས་མ་འདའ་བྱ་ར་མཛོད།། བཀྲ་ཤིས་ལེགས་ཚོགས་འདོད་དགུ་ཆར་ལྟར་ཕོབ།། ཅེས་བསྒྱུར་བྱའོ།།༽ རྟེན་འདིར་ནམ་ཡང་འབྲལ་མེད་བརྟན་པར་བཞུགས།། སུཔྲ་ཏིཥྛ་བཛྲ་ས་མ་ཡ། ཞེས་པ་འདི་ནི་མཁན་ཆེན་སྤྲུལ་པའི་སྐུའི་གསུང་བཞིན་ཐང་སྐུའི་རྒྱབ་ཡིག་གཏོར་འབུལ་ངག་འདོན་དུ་ཡང་བྱས་ཆོག་པར་ངག་དབང་བྱམས་པས་ཕུར་བུ་ལྕོག་ཏུ་བྲིས་པའོ།།”(8)ཞེས་གསལ།
གོང་འཁོད་ཀྱི་ནང་དོན་རྣམས་ནི་ཕུར་བུ་ལྕོག་ངག་དབང་བྱམས་པས་པས་(1682___1762)མཛད་པའི་རྡོ་རྗེ་བྲག་བཙན་གྱི་གཏོར་འབུལ་བྱེད་ཚུལ་བསྡུས་པ་རེད། འདི་ནང་དུ་གསལ་བ་ཡིན་ན། གནས་སྲུང་རྡོ་རྗེ་བྲག་བཙན་ནི་མཁན་ཆེན་ཟླ་བ་བཟང་པོས་བཀའ་བསྒོ་མཛད་པ་ཞིག་ཡིན་འདུག་སྟེ། གོང་དུ་ “མཁན་ཆེན་ཟླ་བའི་སྤྱན་སྔར་ཁས་བླངས་པའི།། ཞེས་གསལ་བ་དེས་ཤེས་ཐུབ།
གཞན་ཐང་ག་དེའི་རྒྱབ་ལོགས་ཀྱི་དབུས་སུ་ཕྱག་རྗེས་ཤིག་ཡོད་པ་དེའི་གཤམ་དུ། “གངས་ཅན་འགྲོ་བའི་མགོན་པོ་ཐམས་ཅད་མཁྱེན་ཅིང་གཟིགས་པ་ཆེན་པོ་བློ་བཟང་བསྐལ་བཟང་རྒྱ་མཚོ་དཔལ་བཟང་པོའི་ཕྱག་རྗེས།” (9)ཞེས་བྲིས་ཡོད་པས། ཕྱག་རྗེས་དེ་རྒྱལ་མཆོག་བསྐལ་བཟང་རྒྱ་མཚོའི་ཕྱག་རྗེས་ཡིན་པ་གསལ་བོ་རེད།
ག༽
3 ད་ནི་ཐང་ག་དེའི་རྣམ་པའམ་གང་འདྲ་ཡིན་ཚུལ་གསལ་བཤད་ཅིག་བྱ་བསམ་སྟེ། ཐང་ག་དེའི་འབྲི་སྟངས་ནི་སྨན་གསར་ལུགས་སུ་གཏོགས་ལ། དབུས་སུ་བསྐལ་པའི་མེ་དཔུང་འབར་བ་ལྟ་བུའི་ཀློང་དཀྱིལ་ན་རྡོ་རྗེ་བྲག་བཙན་སྐུ་མདོག་མཐིང་ནག་ཞལ་གདངས་ཤིང་མཆེ་བ་གཙིགས་པ། སྤྱན་གསུམ་པ།རལ་པ་ཁམ་སེར་གྱེན་དུ་བརྫེས་པ། ཐོད་སྐམ་ལྔས་དབུར་བརྒྱན་པ། ཕྱག་གཡས་ན་རྡོ་རྗེ་དབྱུག་པ་འཕྱར་ཞིང་། གཡོན་ན་སྦྲུལ་གྱི་ཞགས་པ་འཛིན་པ།མི་ལྤགས་ཀྱི་གཡང་གཞི་དང་སྟག་གི་ཤམ་ཐབས་གསོལ་བ།མགོ་བོ་རློན་པའི་དོ་ཤལ་དང་། སྦྲུལ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་གཉིས་སྟངས་སྟབས་ཀྱིས་འཇིགས་རུང་གི་སྦྲུལ་ལྗང་ལ་ཆིབས་པ།
སྟེང་གི་དབུས་སུ་མཁན་ཆེན་ཟླ་བ་བཟང་པོ་ཕྱག་གཡས་ཆོས་འཆད་དང་གཡོན་མཉམ་བཞག་གི་སྟེང་ལ་པུ་སྟི་བསྣམས་པ། པཎ་ཞྭ་སེར་པོ་དང་། ཆོས་གོས་དང་གོས་བེར་མནབས་པ། འབོལ་གདན་ཉིས་བརྩེགས་ཀྱི་སྟེང་ལ་རྡོ་རྗེ་སྐྱིལ་དཀྲུང་གིས་བཞུགས་པ། དབུ་སྐོར་གྱི་གཡས་གཡོན་དུ་ཉི་ཟླ་འཆར་བ།
དེའི་གཡས་ན་རྡོ་རྗེ་འཇིགས་བྱེད་སྐུ་མདོག་མཐིང་ནག་ཞལ་གཅིག་ཕྱག་གཉིས་མ་ཧེ་གདོང་ཅན། ཕྱག་གཡས་གྲི་གུག་དང་གཡོན་ཐོད་པ་འཛིན་པ། དབུ་སྐྲ་ཁམ་སེར་གྱེན་དུ་བརྫེས་པ། ཐོད་སྐམ་ལྔས་དབུར་བརྒྱན་པ། མ་ཧེའི་སྟེང་ལ་བཞུགས་པ།
གཡོན་དུ་གཤིན་རྗེ་ཆོས་ཀྱི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་མ་ཧེ་གདོང་ཅན། ཕྱག་གཡས་རྡོ་རྗེས་མཚན་པའི་ཐོད་དབྱུག་དཀར་པོ་འཕྱར་ཞིང་། གཡོན་ཞགས་པ་དང་བཅས་པའི་སྡིགས་མཛུབ་མཛད་པ། སྐྲ་ཁམ་པ་གྱེན་དུ་བརྫེས་པ། མཆེ་བ་གཙིགས་པ། གཅེར་བུ་ལིང་ག་གྱེན་དུ་བསྒྲེང་བ། ཞབས་གཡས་བསྐུམ་གཡོན་བརྐྱང་གི་སྟབས་ཀྱིས་མེ་རླུང་འཚུབ་མའི་ཀློང་ན་མ་ཧེའི་གདན་ལ་བཞུགས་པ།
གཙོ་སྐུ་བྲག་བཙན་གྱི་གཡས་གཡོན་ན། རང་བྱུང་གི་བྲག་རི་དང་རྫ་རི། བྲག་ཕུག་ནས་རྦབ་ཆུ་བཞུར་བ་དང་། དེའི་བར་གསེང་དུ་ལྗོན་ཤིང་འདྲ་མིན་དང་། རྩི་ཤིང་སྣ་ཚོགས་ཀྱི་བར་ནས་སྤྲིན་དཀར་ལྡིང་བ་དང་། བྱ་བྱིའུ་སྣ་ཚོགས་འཁོར་བ། རྣལ་འབྱོར་གྱི་དབང་ཕྱུག་དག་ཏིང་ངེ་འཛིན་ལ་བཞུགས་པའི་ངང་ཚུལ་ཅན།
གཙོ་སྐུ་བྲག་བཙན་གྱི་ཞོལ་དབུས་སུ་གནས་སྲུང་གདོང་བཙན། སྐུ་མདོག་དམར་པོ། ཕྱག་གཡས་ཀྱིས་རལ་གྲི་འཕྱར་ཞིང་། གཡོན་ན་བུམ་པ་ནོར་བུས་བརྒྱན་པ་འཛིན་པ། བསེ་ཞྭ་སེར་པོས་གྱོན་ཞིང་རྟ་རྐྱང་དཀར་ལ་ཆིབས་པ།
ཞོལ་གྱི་གཡས་སུ། ཡབ་རལ་པ་མཚར་དགུ་སྐུ་མདོག་མཐིང་ནག་སྟག་པགས་ཀྱི་ཤམ་ཐབས་ཅན། ཕྱག་གཡས་ན་གྲི་གུག་དང་གཡོན་ན་ཐོད་པ་འཛིན་པ། རལ་པ་ཁམ་སེར། སྤྱན་གསུམ་པ། དབུ་ན་ཐོད་སྐམ་གཅིག་གིས་བརྒྱན་པ། བ་མེན་ཡིན་ནམ་མ་ཧེ་གང་རུང་ལ་བཞུགས་པ།
ཞོལ་གྱི་གཡོན་ན། ཡུམ་སྲིན་མོ་སོ་ཐར་སྐུ་མདོག་དམར་པོ་དབུ་ལ་ཐོད་སྐམ་གཅིག་གིས་བརྒྱན་པ། ཕྱག་གཡས་ན་གྲི་གུག་དང་གཡོན་ན་ཐོད་པ་འཛིན་པ། སྟག་ལ་ཆིབས་པ། དེ་དག་གི་ཕྱོགས་བཞིར་དུར་ཁྲོད་དང་། འཇིགས་སུ་རུང་བའི་གཅན་གཟན་སྣ་ཚོགས་འདུར་རྒྱུག་བྱས་པ་དང་བཅས་སོ།།
གོང་དུ་བཤད་པའི་གནས་ཚུལ་དག་ནི་ངེད་ཀྱིས་ཐང་ག་དེའི་སྐུ་པར་ལ་བལྟས་ནས་རྣམ་པ་ག་རེ་ཡིན་པ་ཇི་བཞིན་དུ་ཡི་གེར་བཀོད་པ་ཡིན་པ་ལས་ཆོ་གའི་གོ་རིམ་ལྟར་བྲིས་པ་མིན་པས་ཆད་ལྷག་སོགས་ཀྱི་སྐྱོན་ཆ་ཡོད་ངེས། ཕྱིས་སུ་ཆོག་སྒྲིག་ཁུངས་ཐུབ་རེ་ལག་སོན་བྱུང་ན་ཁ་སྐོང་བྱ་རྩིས་ཡོད།
ང༽
4 རྡོ་རྗེ་བྲག་བཙན་བྱ་བའི་གནས་སྲུང་དེ་ནི་དོན་དུ་ཡི་དམ་རྡོ་རྗེ་འཇིགས་བྱེད་དང་གཤིན་རྗེ་ཆོས་ཀྱི་རྒྱལ་པོའི་རྣམ་འཕྲུལ་ཡིན་པ་རྒྱབ་ཡིག་གི་ནང་དོན་དང་གཏོར་འབུལ་གྱི་ཡི་གེ་སོགས་ལ་བལྟས་ན་ཤེས་ནུས་པ་དང་། དེ་ནས་མཁན་ཆེན་ཟླ་བ་བཟང་པོའི་རིང་ལ་བཀའ་བསྒོ་མཛད་དེ་འབྲུ་ལ་ཆོས་སྡེ་དགོན་པའི་གནས་སྲུང་དུ་བཀོད་པ་ཞིག་རེད། ང་ཚོས་རྡོ་རྗེ་བྲག་བཙན་གྱི་ལོ་རྒྱུས་ཤེས་དགོས་ན་ཅིས་ཀྱང་མཁན་ཆེན་ཟླ་བ་བཟང་པོའི་ལོ་རྒྱུས་མདོར་བསྡུས་ཤིག་མ་ཤེས་ཐབས་མེད་རེད། དེའི་ཕྱིར། ངས་ཤཱཀྱ་ལྷ་དབང་(1586__1655)་གིས་བརྩམས་པའི་༼ཞལ་སྔ་བཀའ་བརྒྱུད་ཀྱི་ཐུན་མོང་མ་ཡིན་པའི་ཆོས་འབྱུང༽་ལས་མཁར་ནག་ལོ་ཙཱ་བས་བཤད་པ་ལྟར། མཁན་ཆེན་ཟླ་བ་བཟང་པོ་ནི་འཕགས་པ་ལྷའི་དབོན་པོ་ཡིན་མིན་དང་། ཡང་སྙིང་ཁོང་དང་འབྲེལ་བ་ཡོད་མེད་སྐོར་ཆེད་དུ་བཙལ་འཚོལ་བྱས་པ་ན་ཏག་ཏག་༼ཞལ་སྔ་བཀའ་བརྒྱུད་ཀྱི་ཆོས་འབྱུང༽་དུ་དེའི་སྐོར་གསལ་བོར་འཁོད་ཡོད་པ་འདི་ལྟར་ཏེ། ”འཕགས་པ་ལྷའི་ཡབ་ལ་སྐུ་མཆེད་བཞི་ཡོད་པ་ལས་ཆེ་བ་ཀུ་ཅོར་བ་ནི་འཕགས་པ་ལྷའི་ཡབ་དང་། ཆུང་བ་རིན་ཆེན་རྒྱལ་མཚན་ལ་མིང་སྲིང་གཉིས་སྐྱེས་པའི་སྲིང་མོ་ལ་མཁན་ཆེན་ཟླ་བ་བཟང་པོ་སྐུ་མཆེད་གཉིས་འཁྲུངས་ཞེས་བཤད།” (10) ཅེས་པ་དང་།
ཡང་དེ་ཉིད་ལས། ”མཁན་ཆེན་ཟླ་བ་བཟང་པོ་ནི་ཇོ་བསྟན་པའི་ཞལ་ངོར་འཁྲུངས། སྐུ་མཆེད་གཉིས་བྱུང་བའི་ཆེ་བ་ནི་མཁན་ཆེན་པ་ཡིན་ཞིང་། རྗེ་དགེ་འདུན་གྲུབ་(1391___1447)དང་ཧོར་སྟོན་ནམ་མཁའ་དཔལ་བ་(1373___1447)སོགས་བསྟེན་ནས་མཁས་པར་གྱུར་ཏེ། ཞལ་སྔ་རིན་པོ་ཆེ་(འཕགས་པ་ལྷ)ལ་གསུང་ཆོས་གསན་པས་ཐུགས་འཕྲོག་སྟེ་རྩ་བའི་བླ་མར་འཛིན་ལ། ལུགས་གཉིས་ཀ་ནས་ཐུགས་ཡིད་གཅིག་འདྲེས་སུ་གྱུར་ཏེ། འདིའི་ཞལ་ཆེམས་སུ་བླ་མ་འཇམ་དབྱངས་གཞོན་ནུ་དང་བླ་མ་ནམ་མཁའ་དཔལ། དཀོན་མཆོག་འབྱུང་གནས་རྣམ་གཉིས་ཀྱི་གཙོ་བོ་མཛད། ཞལ་སྔའི་གྲྭ་བུ་སློབ་རྣམས་ཀྱི་སྐྱོང་བྲན་ལ་འབུང་། ཁྱད་པར་དུ་ཆོས་སྡེ་བ་རྣམས་སྐྱོང་། ཇོ་གདན་དང་ཡང་སྔར་ལུགས་བཞིན་ཁྱེད་(ཁྱད་)མེད་ཀྱི་འགྲོགས་ལུགས་མཛོད། ཅེས་གསུངས་པར་འདུག དེ་ནས་ཇོ་བསྟན་གྱི་མཁན་པོའི་གོ་སར་ཕེབས་ཀྱང་། སྡེ་ཚུགས་སུ་སོང་བས་ཀུན་སྤྱོད་མི་མཐུན་པར་གཟིགས་ནས་འགྲུ་ལ་བཀྲ་ཤིས་བདེ་ཆེན་གྱི་ཆོས་སྡེ་བཏབ། གཙུག་ལག་ཁང་བཞེངས། དལ་སྐབས་ནམ་བྱུང་རྡོ་རྗེ་བྲག་དང་ཆོས་སྟེང་མཚོ་དྲུག་སོགས་དབེན་གནས་རྣམས་སུ་སྒྲུབ་པ་ཡང་མཛད། དབུ་མའི་ལྟ་ཁྲིད་ལ་མངའ་བརྙེས། རྒྱལ་ཆེན་རྣམ་སྲས་ཀྱི་ཞལ་གཟིགས། ཆོས་སྡེ་དར་རྒྱས་ཆེ་བར་བྱུང་བས། ལྷ་དགའ་དགོན། ཀྲ་སྡི་རྫིང་ཁ་སེར་རྐོང་བང་སོ་དགོན། འཛིང་དགའ་རབ་དགོན། ས་དཀར་དགོན་རྙིང་། དགོན་གསར་གཉེན་ཡོད། དོག་པོ་ཁ་སྟེང་དགོན། གཉན་ཁྲི་སྦུ་ཟུར་དགོན། སེ་བ་ཉི་སྐྱོག་ཁམས་བུ་དགོན། ཟེངས་པོ་དཀའ་བཞི་དགོན། ལོང་པོ་དཀའ་ཐོག་དགོན། སྙེ་བོ་རྩི་ཕུག་དགོན། བཅའ་གོང་བང་མདོ་དགོན། ཟེ་ནང་སྟེང་ང་དགོན། བྱེ་ལ་དཔལ་རི་དགོན་ལ་སོགས་ཇོ་བསྟན་གྱི་དགོན་ལག་ཐམས་ཅད་དང་། བསྒྲུབ་མཆོད་ཀྱི་ཐེབ་དང་བཅས་འགྲུ་ལ་སྦྱར། ལྷ་དགའ་དགོན་རྙིང་སྤོས་ནས་དགོན་གསར་བཏབ། སྐུ་ཚེ་མཐར་ཕྱིན་ནས་མཐར་ལྷ་དགའ་དགོན་དུ་གཤེགས།
དེ་ནས་གཅུང་དཔལ་ལྡན་བཟང་པོའམ་བསོད་ནམས་རྡོ་རྗེས་གདན་ས་བསྐྱངས། དེ་རྗེས་སློབ་དཔོན་ཆོས་རྒྱལ་བས་མཛད། དེ་རྗེས་སློབ་དཔོན་ཐོག་མེད། དེ་རྗེས་སློབ་དཔོན་བློ་ལྡན་ཤེས་རབ། དེ་ནས་ཤཱཀྱ་རྒྱལ་མཚན། འགྲུ་ལ་ཆོས་རྗེ་ཤེས་རབ་སེང་གེ དཀའ་བཅུ་པ་ཤེས་རབ། དཀའ་བཅུ་པ་སངས་རྒྱས་ཤེས་རབ། དཔལ་འབར་ཆོས་རྗེ་ལེགས་པ་ཤེས་རབ། ཇོ་བསྟན་རབ་འབྱམས་པ། སློབ་དཔོན་དཔལ་བཟང་། སློབ་དཔོན་ཆོས་རྒྱལ། དེ་རྗེས་རྒྱ་བྲག་ཆོས་རྗེ། བསོད་ནམས་རྒྱལ་བ། ཤེས་རབ་སེང་གེ། འཇམ་དབྱངས་རྒྱལ་པོ། སློབ་དཔོན་སྨོན་ལམ་བློ་གྲོས། དཔལ་འབྱོར་རྒྱལ་པོ། ལྷ་རི་མགོན་པོ། བླ་མ་ཟག་རིལ་དཀའ་བཅུ་པ་བསྐོས། སློབ་དཔོན་རིན་ཆེན་ནམ་མཁའ་རྒྱ་མཚོ། དེ་ནས་སྤྲེའུ་ཞེས་པའི་མེ་མོ་ལུག་ལ། བདག་གིས་(ཤཱཀྱ་ལྷ་དབང་། 1586__1655)མཁན་པོའི་གོ་ས་བཟུང་ནས་ལོ་གཉིས་སོང་། (11) ”ཞེས་གསལ། གོང་དུ་བཤད་པའི་མཁན་ཆེན་ཟླ་བ་བཟང་པོའི་རྣམ་ཐར་བསྡུས་པ་དང་གདན་སའི་མཁན་པོ་རྣམས་ཀྱི་ལོ་རྒྱུས་བཅས་ནི་འཕགས་པ་ཤཱཀྱ་ལྷ་དབང་གིས་མཛད་པའི་༼ཞལ་སྔ་བཀའ་བརྒྱུད་ཀྱི་ཆོས་འབྱུང༽་ལས་གསུངས་པ་ལྟར་བཀོད་པ་ཡིན་ནོ།།
ཤཱཀྱ་ལྷ་དབང་(1586___1655)གིས་མཛད་པའི་༼ཞལ་སྔ་བཀའ་བརྒྱུད་ཀྱི་ཆོས་འབྱུང༽་དང་། མཁར་ནག་ལོ་ཙཱ་བས་མཛད་པའི་༼མཁར་ནག་ཆོས་འབྱུང༽་གཉིས་ཀར་མཁན་ཆེན་ཟླ་བ་བཟང་པོ་ནི་འཕགས་པ་ལྷའི་དབོན་པོ་ཡིན་པའི་ལོ་རྒྱུས་གསལ་བ་སོགས་ལ་གཞིགས་ན། སྡེ་སྲིད་སངས་རྒྱས་རྒྱ་མཚོས་མཛད་པའི་༼དགའ་ལྡན་ཆོས་འབྱུང་བཻཌཱུརྱ་སེར་པོ༽་རུ། མཁན་ཆེན་ཟླ་བ་བཟང་པོ་ནི་རྗེ་ཙོང་ཁ་པའི་དངོས་སློབ་ཡིན་པར་བཤད་པ་དེ་ད་དུང་བརྟག་དགོས་པར་སེམས་སོ།།
ཅ༽
5 རྡོ་རྗེ་བྲག་བཙན་གྱི་ཐང་ག་འདི་ནི། འབྲུ་ལའམ་འགྲུ་ལ་ཆོས་སྡེ་བཀྲ་ཤིས་བདེ་ཆེན་དགོན་གྱི་མཁན་ཆེན་ཟླ་བ་བཟང་པོའི་སྐུ་སྐྱེ་ཡེ་ཤེས་བསྟན་པའི་སྒྲོན་མེ་ལགས་ཀྱིས་ཐུགས་བཀོད་བྱས་ནས་རྟེན་བཞེངས་བྱས་པ་ཞིག་ཡིན་འདུག་ཀྱང་། ལྷ་རིས་པའི་མཚན་མི་གསལ་བས། གནས་སྐབས་སུ་ལྷ་རིས་པའི་ལོ་རྒྱུས་ཤེས་མ་བྱུང་། རི་མོའི་འབྲི་སྟངས་ནི་དབུས་ཀྱི་སྨན་གསར་ལུགས་ཡིན་པ་མངོན་གསལ་དོད་པོ་ཡིན་པས་རྒྱས་བཤད་མི་བྱེད།
མཁན་ཆེན་ཡེ་ཤེས་བསྟན་པའི་སྒྲོན་མེ་ནི་དུས་སྐབས་དེར་མི་སྣ་གྲགས་ཅན་ཞིག་ཡིན་ཚུལ། རྒྱལ་མཆོག་བསྐལ་བཟང་རྒྱ་མཚོ་མཆོག་གིས་ཐད་ཀར་ཕྱག་ཐམ་དང་སྨོན་ཚིག་གནང་བ་དེར་བལྟས་ན་ཤེས་ཐུབ་པ་དང་། ཕུར་ལྕོག་ངག་དབང་བྱམས་པ་ལའང་ཐུགས་འདྲིས་ཟབ་པས་ཕྱག་རྩོམ་གྱི་ཞུ་བ་པོ་སོགས་མཛད་པ་དང་། གཞན་པཎ་ཆེན་དཔལ་ལྡན་ཡེ་ཤེས་ཀྱི་གསུང་འབུམ་གྲས་སུའང་༼ཀོང་པོ་འབྲུ་ལ་དགོན་མཁན་ཆེན་ཡེ་ཤེས་བསྟན་སྒྲོན་གྱི་སྐུ་སྐྱེ་སླར་ཡང་གསལ་བར་བྱེད་པའི་བདེན་ཚིག༽་ཅེས་པ་ཞིག་༼བཀྲས་ལྷུན་པར་མ༽བཞུགས་པ་སོགས་ལ་དཔྱད་ན། ཁོང་སྤྱིར་བཏང་གི་སྐུ་སྐྱེ་ཞིག་མིན་པ་ང་ཚོས་གསལ་བོར་ཤེས་ཐུབ་པ་དེ་རེད།
དགའ་ལྡན་ཁྲི་ཐོག་དོན་གཅིག་པ་ཡེ་ཤེས་ཐར་འདོད་(1756—1829)ཀྱང་འབྲུ་ལ་ཆོས་སྡེ་དགོན་དུ་ཡུན་རིང་བཞུགས་པ་མ་ཟད་དགོན་དེའི་གྲྭ་རྒྱུན་ཡང་ཡིན་པས། གཅིག་བྱས་ན་མཁན་ཆེན་ཡེ་ཤེས་བསྟན་པའི་སྒྲོན་མེ་ནི་ཁྲི་ཆེན་ཐར་འདོད་ཀྱི་བླ་མ་ཡིན་ནམ་ཡང་བསམ། མཁན་ཆེན་ཡེ་ཤེས་བསྟན་པའི་སྒྲོན་མེའི་ལོ་རྒྱུས་ཞིབ་མོ་མ་མཐོང་བས་རེ་ཞིག་དེ་ཙམ་ལས་ཞུ་རྒྱུ་མ་བྱུང་།
གནས་སྲུང་རྡོ་རྗེ་བྲག་བཙན་ནི། སྤྱིར་བཤད་ན། འཇིག་རྟེན་པའི་ལྷའི་གྲས་སུ་གཏོགས་པ་ཞིག་རེད། ཀོང་པོའི་ཕྱོགས་སུ་གནས་སྲུང་འདི་མཚན་སྙན་ཆེ་བ་མ་ཟད་སྤྱི་ཚོགས་ཀྱི་འགྲོ་ལུགས་འདུག་ལུགས་ཀུན་ལའང་ཤུགས་རྐྱེན་ཆེན་པོ་ཐེབས་ཡོད་པ་དེ་འདྲ་ཞིག་རེད། རྡོ་རྗེ་བྲག་བཙན་ནི་སྦྲུལ་ཞིག་ལ་ཞོན་ཡོད་པ་དང་། དེ་ནི་རྡོ་རྗེ་བྲག་བཙན་དེ་ཀླུ་གཉན་གྱི་བདག་པོ་ཡིན་པར་མཚོན་བྱེད་ཡིན་པ་ཤེས་ནུས་ལ། བོད་ཀྱི་ཡུལ་སྲོལ་ལ་སྦྲུལ་ནི་ཀླུའི་མཚོན་བྱེད་ཅིག་རེད། ཀོང་པོ་ལུང་པ་ནི་ལྟོས་འཇོག་གིས་བཤད་ན། ཀླུ་གཉན་ས་བཙན་ཞིག་ཡིན་པ་ཡོངས་གྲགས་ལྟར་ཡིན་ཞིང་། གནས་སྲུང་རྡོ་རྗེ་བྲག་བཙན་བཞུགས་པས། ཀོང་པོ་ཡུལ་གྱི་ས་གཉན་ཆུ་གཉན་གྱི་གནས་བདག་བཙན་པོ་དེ་བྱུང་བ་དང་། གནས་བདག་བཙན་པོ་ཡོད་པས་ད་གཟོད་ས་སློག་རྡོ་སློག་གི་གཏོར་བརླག་ཐེབས་མེད་པ་དང་། ཆུ་དྭངས་རི་གཙང་གི་ཁོར་ཡུག་ཡིད་དུ་འོང་བ་དེ་ད་ལྟའི་བར་མ་ཉམས་པར་གནས་ཡོད་པ་དེ་རེད་དོ།།
མཆན་འགྲེལ།
(1) རྡོ་རྗེ་བྲག་བཙན་གྱི་ཐང་གའི་རྒྱབ་ཡིག་ཏུ་གསལ། མ་ཕྱི་གཅིག ཨ་རིའི་རོ་བྷིན་ཊི་ནོར་རྫས་བཤམས་སྟོན་ཁང་གིས་བསྒྲིགས་པའི་༼ཐོད་བརྒལ་གྱི་འཇིག་རྟེན___བོད་ཀྱི་ཤེས་རབ་དང་སྙིང་རྗེའི་སྒྱུ་རྩལ༽་བྱ་བའི་དཔེ་ཆ་རུ་ཡོད།
(2) དེང་སང་བཤད་ན་ཀོང་པོ་རྒྱ་མདའ་རྫོང་གི་ས་ཁོངས་ཞོ་ཁ་ཞེས་པའི་ས་ཆ་དེར་ཡོད།
(3) མཆན་དང་པོའི་དཔེ་ཆ་རུ་ཡོད།
(4) མཆན་དང་པོར་བཤད་པའི་ཐང་ག་དེའི་རྒྱབ་ཡིག་ན་གསལ།
(5) ༼དགའ་ལྡན་ཆོས་འབྱུང་བཻཌཱུརྱ་སེར་པོ༽་ཞེས་བྱ་བ། སྡེ་སྲིད་སངས་རྒྱས་རྒྱ་མཚོས་བརྩམས། ཀྲུང་གོ་བོད་ཀྱི་ཤེས་རིག་དཔེ་སྐྲུན་ཁང་། ཤོག་ངོས་73སྟེང་གསལ།
(6) མཆན་ལྔ་པའི་ཤོག་ངོས་289སྟེང་གསལ།
(7) ༼མཁར་ནག་ཆོས་འབྱུང་།༽ མཁར་ནག་ལོ་ཙཱ་བས་མཛད། སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་ནས་བསྒྲིགས། ཤོག་207སྟེང་གསལ།
(8) ༼ཕུར་ལྕོག་ངག་དབང་བྱམས་པའི་གསུང་འབུམ།༽ གླེགས་བམ་གསུམ་པ། མི་རིགས་དཔེ་སྐྲུན་ཁང་། ཤོག་ངོས་129་ནས་130བར་གསལ།
(9) མཆན་དང་པོར་བཤད་པའི་ཐང་ག་དེའི་རྒྱབ་ཡིག་ན་གསལ།
(10) ༼ཞལ་སྔ་བཀའ་བརྒྱུད་ཀྱི་ཐུན་མོང་མ་ཡིན་པའི་ཆོས་འབྱུང།༽ ཤཱཀྱ་ལྷ་དབང་གིས་བརྩམས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ཤོག་4སྟེང་གསལ།
(11) མཆན་བཅུ་པའི་ཤོག་ངོས་53་ནས་55་བར་གསལ།
སྤྱི་ལོ་2017/10/11/་ཉིན་ལ་ཚངས་དབང་གིས་བྲིས་པ་དང་། སྤྱི་ལོ་2017/10/18་ཉིན་ལ་ཡང་བསྐྱར་འཕྲི་སྣོན་དང་བཅས་མཇུག་རྫོགས་པར་བྲིས་པ་དགེའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24997.html


text:
འདི་ནི་ཟླ་1ཚེས་11ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གོ་གུང་ཁྲན་ཏང་གི་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གསུང་བཤད་གལ་ཆེན་གནང་བའི་གནས་ཚུལ་ཡིན་པ།
ཚེས་11ཉིན་གྱི་སྔ་དྲོ་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གོ་གུང་ཁྲན་ཏང་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གསུང་བཤད་གལ་ཆེན་གནང་ཞིང་། ཁོང་གིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར་རླབས་ཆེའི་བྱ་གཞག་ལེགས་འགྲུབ་ཡོང་བ་བྱེད་པར་ངེས་པར་དུ་ཏང་གི་འགོ་ཁྲིད་ལ་བརྟེན་དགོས་པ་དང་། ཏང་ལ་རྣམ་པ་གསར་པ་དང་བྱ་སྤྱོད་གསར་པ་ཡོད་པ་བྱེད་དགོས། ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དང་བསྐྱར་དུ་ལམ་ཆས་བསྡོགས་ནས་སླར་ཡང་ཐོན་ཏེ་ནམ་ཡང་ཚར་དུས་མེད་པའི་སྙིང་རུས་ལ་བརྟེན་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་སྣེ་ཁྲིད་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་རྣམ་པ་གསར་པ་གཏོད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏིང་ཟབ་གཏོང་བར་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས“འདུ་ཤེས་བཞི”ཟབ་ཏུ་གཏོང་བ་དང་། “གདེང་ཚོད་བཞི”བརྟན་དུ་གཏོང་བ། ཏང་གིས་ཕྱོགས་ཡོངས་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་རྒྱུར་དམ་པོར་དམིགས་པ། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་བྱ་རྒྱུར་དམ་པོར་དམིགས་པ། ཏང་གི་ཆབ་སྲིད་འཛུགས་སྐྱོང་དང་། བསམ་བློ་འཛུགས་སྐྱོང་། རྩ་འཛུགས་འཛུགས་སྐྱོང་། སྤྱོད་ཚུལ་འཛུགས་སྐྱོང་། སྒྲིག་ཁྲིམས་འཛུགས་སྐྱོང་བཅས་ལ་ཕྱོགས་ཡོངས་ནས་སྐུལ་འདེད་གཏོང་བ། ལམ་ལུགས་འཛུགས་སྐྱོང་བྱ་རྒྱུ་དེའི་ནང་ཁྱབ་པ། རུལ་རྒོལ་འཐབ་རྩོད་ལ་སྐུལ་འདེད་གཏིང་ཟབ་གཏོང་བ། མཐའ་འཁྱོངས་ཁྲོད་གཏིང་ཟབ་ཏུ་གཏོང་བ་དང་གཏིང་ཟབ་ཁྲོད་གོང་འཕེལ་གཏོང་བ། ཏང་ནང་ཁུལ་གྱི་ཆབ་སྲིད་ཁོར་ཡུག་གཞི་རྩ་ནས་ལེགས་སུ་གཏོང་བ། ཏང་གི་གསར་གཏོད་ནུས་པ་དང་། གོང་བུ་འགྲིལ་ཤུགས། དམག་འཐབ་ནུས་པ་རྒྱུན་ཆད་མེད་པར་ཆེ་རུ་གཏོང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་ཕྱིར་འགན་ལེན་བརྟན་པོ་བྱེད་དགོས་པའི་མཛུབ་སྟོན་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཀྲན་ཧྲུའུ་དང་། དབང་དབྱང་། ཝང་ཧུའུ་ཉིང་། ཧན་ཀྲེང་བཅས་ཚོགས་འདུར་ཕེབས་པ་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཧྲུའུ་ཅི་ཀྲའོ་ལེ་ཅེས་ཚོགས་འདུ་གཙོ་སྐྱོང་གནང་བ་རེད།
ཞི་ཅིན་ཕིང་གིས་ནན་བཤད་གནང་དོན། ཏང་འཛུགས་སྐྱོང་གི་རླབས་ཆེན་འདུ་འགོད་གསར་པ་ནི་རླབས་ཆེན་གྱི་འཐབ་རྩོད་དང་རླབས་ཆེན་གྱི་བྱ་གཞག་ལ་སྣེ་ཁྲིད་བྱས་ནས་མཐར་རླབས་ཆེན་གྱི་ཕུགས་འདུན་འགྲུབ་པར་བྱེད་པའི་རྩ་བའི་འགན་ལེན་ཡིན། ཕྱོགས་ཡོངས་ནས་ཏང་ནན་པོས་སྐྱོང་བར་ངེས་པར་དུ་ཏང་གིས་ཕྱོགས་ཡོངས་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་དགོས། ཏང་གི་འགོ་ཁྲིད་མཐའ་འཁྱོངས་བྱེད་པར་ཆེས་རྩ་བ་ནི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་མཐའ་འཁྱོངས་བྱ་རྒྱུ་དེ་རེད། ང་ཚོས་དུས་བསྟུན་མདུན་སྐྱོད་ཀྱིས་ཏང་གི་ཡུན་རིང་སྲིད་འཛིན་ནུས་པ་འཛུགས་སྐྱོང་དང་། སྔོན་ཐོན་རང་བཞིན། དྭངས་གཙང་རང་བཞིན་བཅས་ཀྱི་གཙོ་རྐང་འདི་ཁོང་དུ་བརྟན་པོ་ཆུད་པ་དང་ཤུགས་སྣོན་བརྒྱབ་སྟེ་རྩ་ལག་མཉམ་བཅོས་ཀྱི་ཕན་ནུས་འདོན་སྤེལ་བྱས་ནས་ཏང་འདི་ཉིད་ཐོག་མཐའ་བར་གསུམ་དུ་དུས་རབས་ཀྱི་མདུན་གྲལ་དུ་སྐྱོད་པ་དང་། མི་དམངས་ཀྱི་སྙིང་དབུས་ནས་བརྩི་བཀུར་ཐོབ་པ། རང་བརྟེན་གསར་བརྗེ་ཕོད་པ། དཀའ་སྡུག་སྣ་ཚོགས་ཀྱི་ཚོད་བགམ་ཐེག་པ། སྐྱེ་སྟོབས་ཀྱི་དཔལ་རབ་ཏུ་འབར་བ་བཅས་ཀྱི་མར་ཁེ་སི་རིང་ལུགས་ཀྱི་སྲིད་འཛིན་ཏང་ཞིག་ཏུ་འགྱུར་བའི་འགན་ལེན་བྱེད་དགོས།


text:
སྡེ་རོང་ཚེ་རིང་དོན་གྲུབ་ལགས།
དེང་སང་རྒྱལ་ཁབ་ཕྱི་ནང་ཀུན་དུ་མཁས་པ་ཆེན་པོ་དང་ལོ་རྒྱུས་རིག་པ་བ། བོད་རིག་པ་བ། ཡིག་ཚགས་རིག་པ་བ་ཞེས་མཚན་གྱི་སྙན་གྲགས་ཕྱོགས་ཀྱི་བུ་མོའི་རྣ་བའི་རྒྱན་དུ་གྱུར་བའི་སྡེ་རོང་ཚེ་རིང་དོན་གྲུབ་ནི༡༩༥༤ལོའི་ཟླ༡༡པར་དཀར་མཛེས་ཁུལ་སྡེ་རོང་རྫོང་ཟུར་སྣང་ཤང་སྣང་བཟང་གྲོང་སྡེར་ཡབ་བརྩོན་འགྲུས་རྒྱ་མཚོ་དང་ཡུམ་སྐལ་བཟང་ལྷ་མོ་གཉིས་ལས་མི་ལུས་རིན་པོ་ཆེ་རྙེད། ༡༩༦༣ལོ་ནས༡༩༦༨ལོའི་བར་སྡེ་རོང་རྫོང་རི་ཡུས་སློབ་ཆུང་དུ་སློབ་སྦྱོང་བྱས། སྐབས་དེར་ཁྱིམ་ཚང་གི་ཆ་རྐྱེན་བཟང་རྒྱུ་མེད་མོད། བཀའ་དྲིན་ཅན་གྱི་ཡབ་ཡུམ་དང་བཅས་པའི་ཐུགས་ཁུར་ལ་བརྟེན་ནས་ཁོང་གིས་སྐར་མོས་ཞྭ་མོ་དང་བ་མོས་ལྷམ་བྱས་ཏེ་སློབ་སྦྱོང་ལ་འབད་ཅིང་ལྷོད་མེད་བྱས་པས་མི་ཚེ་རིང་པོའི་བགྲོད་ལམ་ལ་ཆེས་ཐོག་མའི་ས་བོན་གྲུང་པོ་རྨོ་འདེབས་བྱས། འོན་ཀྱང་ལས་བསམ་སར་མི་འགྲོ་གསེག་ཏུ་འགྲོ་ཞེས་པའི་གཏམ་དཔེ་བཞིན་རྒྱུ་རྐྱེན་སྣ་ཚོགས་ཀྱི་དབང་གིས་རེ་ཞིག་སློབ་གཉེར་གྱི་མཚམས་ཆད་དེ། ༡༩༦༨ལོ་ནས་༡༩༧༣ལོའི་བར་ཕ་ཡུལ་དུ་ཞིང་ལས་བྱེད་དགོས་པར་གྱུར། ལས་ལ་བརྩོན་ཞིང་དཔའ་ངར་ལྡན་པའི་ཡུལ་མི་རྣམས་ཀྱི་བལ་ལས་འཇམ་པའི་གཤིས་ཀ་དང་ཆུ་ལས་རིང་བའི་ངང་རྒྱུད་ཀྱིས་ཁོང་ལ་ཡལ་རྒྱུ་མེད་པའི་བག་ཆགས་ཟབ་མོ་བཞག ཕ་ཡུལ་ཉི་མའི་ལུང་པའི་ཀ་བ་གྱེན་དུ་བསླངས་འདྲའི་རི་བོ་དང་དར་དཀར་རིང་དུ་བསྲིངས་པ་ནང་བཞིན་གྱི་ཆུ་བོ་ལས་ཁོང་གིས་དཀའ་ངལ་གྱི་མདུན་དུ་མགོ་བོ་སྒུར་མི་རུང་བ་དང་མི་ཚེའི་ལས་དབང་རང་གི་བསམ་སྤྱོད་ལ་རག་ལས་ཡོད་པའི་ངེས་ཤེས་རྙེད། ཁོང་གིས་གསུང་ལྟར་ན་སྐབས་དེར་ཡབ་ཡུམ་དང་བཅས་པའི་ཡུལ་མི་རྣམས་ཀྱི་རྗེས་སུ་འབྲངས་ཏེ་ལ་རྒྱབ་ཐུར་བབས་བྱས་པས་བསམ་བློའི་མཚོ་མོ་རུ་སྙིང་སྟོབས་ཀྱི་རྦ་རླབས་འཕྱུར་ཞིང་ཡིད་སེམས་ཀྱི་མཁའ་ལམ་དུ་ཕུགས་འདུན་གྱི་འཇའ་འོད་གུར་དུ་ཕུབ་པས་ཪྙེད་དཀའ་བའི་མི་ལུས་ཀྱི་ལང་ཚོ་ལུང་ཁུག་ཏུ་ཟད་སོང་ན་ཧ་ཅང་ཡིད་ཕངས་དགོས་པ་ཞིག་རེད་སྙམ་ནས་རང་ཉིད་ཀྱི་མི་ཚེའི་ལས་དབང་ལ་བསམ་བློ་བཏང་།
ཇི་སྐད་དུ། བུ་བསམ་གཞིག་ཅན་ལ་བསམ་དོན་འཁོར་ཞེས་པ་ལྟར༡༩༧༣ལོ་ནས༡༩༧༥ལོའི་བར་དུ་དཀར་མཛེས་ཁུལ་ནད་གཡོག་སྨན་པའི་སློབ་གྲྭ་རུ་སློབ་གཉེར་བྱེད་པའི་སྐལ་བཟང་ཐོབ་པས་ལྟོ་འདོད་ཅན་ཟས་དང་འཕྲད་པ་བཞིན་བརྩོན་འགྲུས་ཀྱི་གོ་ཆ་བགོས་ཏེ་མཐར་མི་སྨོན་རང་སྐྱིད་ཀྱི་སྦྱངས་འབྲས་རུམ་གང་ཁྱེར་ནས༡༩༨༠ལོའི་བར་ལ་ཁུལ་མི་དམངས་སྨན་ཁང་དུ་ཕྱག་ལས་གནང་། དེ་ནས་གོང་རིམ་གྱི་བཀའ་དང་བླངས་ཏེ༡༩༨༠ནས་ད་ལྟའི་བར་དུ་དཀར་མཛེས་ཁུལ་ཡིག་ཚགས་ཁང་དུ་དོན་སྙིང་ལྡན་པའི་བྱ་བ་མཛད་བཞིན་མཆིས།
ཨུ། ཟུངས་ཁྲགདྲོན་མོ་ལས་སྒང་པའི་ཕང་བ་རུ་ལོ་འབྲས་སྨིན།
ཁོང་གི་ཁྲག་རྩའི་སྦུབས་སུ་རང་ཉིད་ཀྱི་ཚེ་སྲོག་ཪྙེད་པའི་ཕ་ཡུལ་གྱི་རི་ཆུ་ལ་དུངས་པའི་ཟུངས་ཁྲག་བཞུར་ལ་དྲང་ཤིག་གེར་འགྱིང་བའི་བྱང་ཁོག་ཏུ་རིགས་མཐུན་ཡུལ་མི་རྣམས་ལ་གཅེས་པའི་མེ་ལྕེ་གྱེན་དུ་འབར་བས་དུས་ནམ་ཡང་ཕག་འཛུབ་ཀྱིས་མྱུ་གུ་འཆང་སྟེ་དགག་སྒྲུབ་ཀྱི་མདའ་མོ་འབེན་དུ་ཟུག་ཡོད། དཔེ་ཆ་ནི་མིའི་རིགས་ཀྱི་བསམ་པའི་རྒྱགས་ཕྱེ་ཡིན་ལ་དཔེ་ཆར་ལྟ་བར་གོམས་པའི་མི་རིགས་ནི་རེ་བ་ལྡན་པ་ཞིག་ཡིན་ཞེས་པ་ལྟར་དཔེ་དེབ་འདྲ་མིན་སྣ་ཚོགས་མཁོ་འདོན་དང་ཁྱབ་སྤེལ་བྱེད་ཆེད༡༩༩༠ལོར་རྡོ་རྗེ་དོན་གྲུབ་དང་མཉམ་དུ་ཁམས་པའི་དཔེ་ཚོང་ཁང་བཙུགས་པ་རེད། ༡༩༩༥ལོར་བོད་ཁུལ་གྱི་སྲིད་འབྱོར་རིག་གསུམ་དོ་དམ་བྱེད་ཐབས་ཀྱི་ཐད་ལ ཞེས་པ་བརྩམས་ཏེ་གོང་རིམ་ལ་ཕུལ་བས་ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་མཐོང་ཆེན་གནང་སྟེ་བོད་ཁུལ་གྱི་སྤྱི་ཚོགས་འཕེལ་རྒྱས་འགྲོ་བ་ལ་ནུས་པ་ཆེན་པོ་ཐོན་ཡོད། བོད་མི་རིགས་ཀྱི་གངས་ཆུ་ལས་རིང་བའི་ལོ་རྒྱས་དང་རྒྱ་མཚོ་ལས་ཟབ་པའི་རིག་གནས་ཕྱོགས་ཡོངས་ནས་སྨྲ་ཤེས་ལ་དོན་ཡང་གོ་བའི་མི་རྣམས་ལ་ངོ་སྤྲོད་བྱ་ཕྱིར་ལོ་ངོ་དུ་མའི་རིང་ལ་དཀའ་བ་རྒྱ་ཕྲག་དང་འབད་པ་སྟོང་ཕྲག བརྩོན་པ་འབུམ་ཕྲག་བྱས་ནས་རྒྱ་ཡིག་གིས《བོད་ཀྱི་དེབ་ཐེར་བཀྲ་ཤིས་གཏེར་བུམ》ཞེས་རྩོམ་སྒྲིག་བྱས་ཏེ་རིག་ཚན་འདིའི་ནང་གི་སྟོང་ཆ་བསྐངས་པས་རྒྱལ་ཁབ་ཕྱི་ནང་གི་ལོ་རྒྱུས་རིག་པ་བ་དང་བོད་རིག་པ་བ་རྣམས་ཀྱིས་ཁ་ཞེ་གཉིས་མེད་ཀྱིས་བསྟོད་བསྔགས་བྱས། 《ཡིག་ཚགས་ལས་དོན་རགས་བཤད》ཅེས་པའི་ལྗགས་རྩོམ་ནང་ལ་བཅོས་བསྒྱུར་གྱི་ཐབས་ལམ་གསུམ་བཏོན་དེ་གོང་རིམ་དབུ་ཁྲིད་རྣམས་ཀྱིས་དང་ལེན་བྱས་པས་ཀྲུང་གོའི་ཡིག་ཚགས་ལས་དོན་གྱི་སྒྲིག་གཞི་བཅོས་སྒྱུར་མདུན་དུ་དེད་ཡོད། 《དགོན་པའི་ཡིག་ཚགས་ལས་དོན་རགས་ཙམ་བརྗོད་པ》ཞེས་པས་ཆེས་ཐོག་མར་དགོན་པའི་ཡིག་ཚགས་ལས་དོན་ལ་རིགས་པའི་གཞུང་ལུགས་དང་ལག་ལེན་གཉིས་ཀྱི་ཐོག་ནས་དཔྱད་གཞིའི་ཁུངས་ལུང་མཁོ་འདོན་བྱས་པ་རེད། ༢༠༠༥ལོར་དཀར་མཛེས་ཁུལ་གྱིས་མངགས་པ་ལྟར་རྫོང་སོ་སོར་བརྟག་དཔྱད་ཞིབ་འཇུག་ཏུ་ཕེབས་ནས་དཀར་མཛེས་ཁུལ་གྱི་སྤྱི་ཚོགས་འཕེལ་རྒྱས་དང་ཤེས་ལྡན་མི་སྣ་གསོ་སྐྱོང་། སློབ་གསོ་དང་འཕྲོད་བསྟེན་གྱི་གནས་བབས། བོད་ཀྱི་སྐད་ཡིག་བེད་སྤྱོད་དང་དར་སྤེལ་གཏོང་ཚུལ། སྐྱེས་ཁམས་ཁོར་ཡུག་སྲུང་སྐྱོང་སོགས་ཀྱི་གནས་ཚུལ་ཁུལ་ཨུ་ལ་སྙན་ཞུར་ཕུལ་བས་ཕན་འབྲས་ཡིད་སྨོན་དགོས་པ་ཐོབ།
༢༠༠༦ལོར་སི་ཁྲོན་བཪྙན་འཕྲིན་ཁང་དུ་ཁམས་པའི་བོད་སྐད་བཪྙན་འཕྲིན་ཞེས་པའི་ལེ་ཚན་ཞིག་སྣོན་དགོས་པའི་བསམ་འཆར་རྒྱལ་ཁབ་རྒྱང་བསྒྲགས་བཪྙན་འཕྲིན་སྤྱི་ཁྱབ་ཅུས་དང་སི་ཁྲོན་ཞིང་ཆེན་ཏང་ཨུ་ཡིས་མཐོང་ཆེན་གནང་སྟེ་༢༠༠༩ལོའི་ཟླ༦པའི་ཚེས༢༢ནསདངོས་སུ་བཏང་བས་བོད་ཀྱི་སྤྱི་ཚོགས་བདེ་འཇགས་དང་རིག་གནས་ཁྱབ་སྤེལ། ཕན་ཚུན་འབྲེལ་འདྲིས་དང་རྒྱུས་ལོན་ལ་རྔོ་ཐོགས་དང་ཐོགས་བཞི་ན་པ་ལགས། ༢༠༠༧ལོར《ཞི་ཞིང་བདེ་བའི་བོད་ཁུལ་སྒྲིགའཛུགས་བྱ་རྒྱའི་སྐོར་གྱི་བསམ་འཆར་ཆ་ཤས》དང《མདོ་དབུས་མཐོ་སྒང་གི་སྐྱེས་ཁམས་ཁོར་ཡུག་སྲུང་སྐྱོང་འཛུགས་སྐྲུན་བྱེད་ཐབས་བཅོ་ལྔ》ཞེས་པ་གཉིས་ཀྱིས་བོད་ཀྱི་སྤྱི་ཚོགས་དང་རིག་གནས། ཁོར་ཡུག་བཅས་ཀྱི་ཐད་ལ་དུས་སུ་བབས་པའི་ཆར་པ་ལྟར་ཕན་ནུས་ཆེན་པོ་ཐོབ་ཡོད། 《གནའ་བོའི་ཁྲོན་མིའི་འབྱུང་ཁུངས་གསེད་འགྲོལ སང་ཤིང་ཏོའུ། ཅིང་ཧྲ་གནའ་ཤུལ། དང་བོད་ཀྱི་རིག་གནས》ཞེས་པའི་ལྗགས་རྩོམ་དེ༢༠༡༠ལོའི་ཟླ༧པར་པར་དུ་བསྐྲུན་ཟིན། ཁོང་དང་ཁོང་གི་སྲས་མོ་གཉིས་ཀྱིས་མཉམ་དུ་བརྩམས་པའི《བྱམས་སེམས་དང་ཤེས་རབ་ཀྱིས་ཕྱུག་པའི་རིག་གནས་ཏེ་བོད་ཀྱི་རིག་གནས་དང་དེའི་རིན་ཐང་ལྟ་བ》ཞེས་པ་པར་དུ་བསྐྲུན་རྩིས་ཡོད། གོང་དུ་བཀོད་པའི་རིན་ཐང་ལྡན་ལ་ང་ཚོ་སེར་སྐྱ་ཀུན་གྱི་འཚོ་གཞེས་ལ་དངོས་སུ་ཕན་པའི་བརྩམས་ཆོས་ཆ་ཤས་ནི་ཁོང་གི་ལྗགས་རྩོམ་ལས་དཔེ་མཚོན་རང་བཞིན་ལྡན་པ་འགའ་བདམས་པ་ཡིན་པ་ལས་དེ་མིན་ད་དུང་ལྟ་བ་གནད་དུ་ཕིགས་ལ་རྩོད་པ་བྲལ་བའི་ལྗགས་རྩོམ་གང་མང་མཆིས་སོ།།
རིག་པའི་གནས་ལ་མཁས་ཤིང་སྤྱོད་ལམ་བཟང་ལ་སྤྱི་སེམས་ཆེ་བས༢༠༠༤ལོར་ཨ་མེ་རུ་ཀའི་རྒྱལ་སྲིད་སྤྱི་ཁྱབ་ཁང་གིས་གདན་འདྲེན་ཞུས་པ་ལྟར་ས་དེ་གའི་ཁུལ་བདུན་ལ་བཅར་འདྲི་ལ་ཕེབས་པས་དགའ་བསུ་ཚད་མེད་ཐོབ། ཁོང་གི་བྱས་རྗེས་དང་བཅས《ཀྲུང་ཧྭའི་ཆེད་མཁས་པའི་མིང་མཛོད》དང《ཀྲུང་ཧྭའི་ཕུལ་བྱུང་མི་སྣའི་བང་མཛོད》 《འཛམ་གླིང་མི་སྣའི་མིང་མཛོད》 《འཛམ་གླིང་གི་ཕུལ་བྱུང་ཆེད་མཁས་པའི་མིང་མཛོད》 《ཏང་གི་བླ་སྲོག》 《རྟག་བརྟན་འགྱུར་མེད་ཀྱི་རྡོ་རིང་》སོགས་སུ་བཀོད་ཡོད།
ཨེ། མཐོང་ཐོས་མྱོང་གསུམ་གྱི་འབྲས་བུ་བཟང་པོས་ས་བོན་བྱེད།
མིའི་རིགས་ཀྱི་ལོ་རྒྱུས་ཆུ་རྒྱུན་རིང་མོ་ལ་ཕྱིར་བལྟ་དང་སྐབས་བབས་སུ་མདུན་དུ་ལྷག་པའི་གནད་དོན་ལ་བསམ་གཞིག་ལན་མང་བྱས་མཐར་རང་རེའི་སྲོལ་རྒྱུན་རིག་གནས་ཀྱི་སྲོག་རྩ་དང་རིན་ཐང་། རིག་གསར་གྱི་ལྟ་བ་དང་དོན་སྙིང་བཅས་ལ་འབེན་ལ་ཕོག་པའི་མདའ་མོ་ལྟ་བུའི་དགག་སྒུབ་མཛད་ཡོད་པས་དེའི་རིན་ཐང་ནི་ས་གསུམ་སྣོད་དུ་བྱས་ཀྱང་ག་ལ་ཤོང་། འོན་ཀྱང་ཁོང་ནི་རང་གཞན་གཉིས་ལ་འགན་འཁུར་མཁན་ཞིག་དང་རྒྱུ་འབྲས་སྲུང་བའི་བདག་པོ་ཞིག་ཡིན་པས་སྨིན་ཟིན་པའི་འབྲས་བུ་བཟང་པོས་ཡིད་མ་ཚིམ་ལ་མཁས་པར་བརླམས་པའི་གསོག་གསོབ་ཀྱི་སྐྱེ་བོ་ལྟར་ངའོ་སྙམ་པའི་ང་རྒྱལ་ཡང་སྐྱེ་མ་མྱོང་། མུ་མཐུད་དེ་གདམས་ཟིན་པའི་འགྲོ་ལམ་དེར་སྐྱོད་བཞིན་མཆིས། སླད་མར་རྩོམ་འབྲི་རྒྱུའི་འཆར་གཞི་གང་འདྲ་ཡོད་ཅེས་དྲིས་པའི་ལན་དུ་ཁོང་གིས《བོད་ཀྱི་དེབ་ཐེར་བཀྲ་ཤིས་གཏེར་བུམ》ཞེས་པ་དེ་པར་དུ་བསྐྲུན་པ་ནས་བཟུང་རྒྱལ་ཕྱི་ནང་ཀུན་གྱིས་དགའ་བསུ་དང་གཟེངས་བསྟོད་ཆེན་པོ་བྱས། ད་ལྟ་འང་མི་མང་ཤོས་ལ་དཔེ་ཆ་དེ་དགོས་མཁོ་ཆེས་བས་ཡུན་མི་རང་བར་སྔར་ལས་འཐུས་སྒོ་ཚང་བར་བཏང་སྟེ་ཡང་བསྐྱར་པར་དུ་བསྐྲུན་ཨེ་ཐུབ་ཀྱི་རེ་བ་དང་དེ་མིན་མུ་མཐུད་དེ་མི་ཚེ་ལྷག་མ་སྨྱུ་གུ་དང་འགྲོགས་ཏེ་རིན་ཐང་ལྡན་པའི་བརྩམས་ཆོས་གང་མང་ཞིག་སྤེལ་རྒྱུའི་རེ་བ་འཆང་གིན་ཡོད་ཅེས་གསུངས། དེ་ནི་རྨ་བྱས་འབྲུག་སྒྲ་ཐོས་པ་ལྟར་དགའ་སྤྲོ་སྐྱེ་འོས་པ་ཞིག་རེད། གང་ལྟར་ཁོང་གིས་དུས་རྒྱུན་དུ་ཏང་དང་རྒྱལ་ཁབ་ཀྱིས་ད་བར་དུ་ང་རང་གསོ་སྐྱོང་བྱས་ཀྱང་ངས་དྲིན་ལན་ཕྲན་བུ་ཙམ་མ་གཏོགས་འཇལ་མ་ཐུབ། ཕྱིན་ཆད་ཀྱི་འགྲོ་ལམ་དུ་ངས་ཨ་མའི་ནུ་ཞོ་དང་ཨ་ཕའི་རྩམ་པའི་དྲིན་ལན་དུ་ལྷག་བསམ་རྣམ་དག་གིས་ཧུར་བརྩོན་བྱ་རྒྱུ་ཡིན་ཞེས་གསུངས་པ་ནང་བཞིན་བཀྲི་ཤིས་ཉི་མའི་ལུང་པ་ནས་འཕུར་བའི་ཐང་དཀར་རྒོད་པོའི་མཁའ་ལམ་སྔར་ལས་རྒྱ་ཇེ་ཆེ་དང་ཁོད་ཇེ་ཡངས་སུ་འགྱུར་ཐག་ཆོད་རེད།
ཨོ། ལུས་ངག་ཡིད་གསུམ་གྱིས་རྗེས་སུ་ཡི་རངས་བྱེད། ཇི་སྐད་དུ།བསྟོད་ན་དགའ་བར་མི་འགྱུར་ཞིང་།། སྨད་ན་མི་དགར་མི་འགྱུར་བ༎ རང་གི་ངང་ཚུལ་ལེགས་གནས་པ༎ སྐྱེ་བོ་དམ་པའི་མཚན་ཉིད་ཡིན།། ཞེས་པ་ལྟར་མིང་གྲགས་སྐམ་པོའི་དོན་དུ་གཡམ་རྒྱུག་དང་ཁེ་ཕན་བརྗིད་པོའི་སླད་དུ་འདུར་རྒྱུག་མི་བྱེད་པར་ངར་གཤིས་རང་གིས་བསྲུངས་ཏེ་ལྷོད་ཆགས་སུ་གནས་པའི་ཁོང་ནི་དགོས་འདོད་ཀུན་ཏུ་འབྱུང་བའི་དཔག་བསམ་ལྗོན་ཤིང་ལྟར་ས་གསུམ་བཀྲེས་སྐོམ་གྱི་སྡུག་བསྔལ་སེལ་བའི་ནོར་བུ་ཞིག་ལགས་པས་རྒན་གཞོན་དར་གསུམ་ཀུན་གྱིས་ནོར་བུ་དེའི་ནོར་ཉམས་ཆོད་ན་དགའ་བ་ལ་ཨང་།།


text:
༸གོང་ས་མཆོག་ཨ་རིའི་མཐོ་སློབ་ཏུ་ཆིབས་སྒྱུར་ལ་ངོ་རྒོལ་བྱེད་མཁན་རྒྱ་རིགས་སློབ་མ་ཚོར་སྤེལ་བའི་རྩོམ་ཡིག
སྤྱི་དམངས་སྟོབས་ཤུགས་ཚོགས་པའི་(Initiatives for China) འགན་འཛིན་སྐུ་ཞབས་ཡང་ཅིང་ལིས་(Yang Jianli) ས་གནས་གསར་ཤོག Times Of San Diego ཅེས་པའི་ནང་རྩོམ་ཡིག་ཅིག་སྤེལ་བོད་མིའི་སྒྲིག་འཛུགས་ཕྱི་དྲིལ་བོད་ཡིག་ཚན་པས་བོད་སྒྱུར་བྱས་པ།
སྐུ་ཞབས་རི་ཆ་ཌི་སི་པེན་སར་ Richard Spencer ལགས་དང་ལྕམ་སྐུ་ཨན་ཀོལ་ཊར། Ann Coulter ལགས། ༸གོང་ས་ཏཱ་ལའི་བླ་མ་མཆོག་བཅས་ཁོང་གསུམ་ལ་མཚུངས་ཆོས་གང་ཡོད་ཅེ་ན། ཁོང་གསུམ་གར་སློབ་ཕྲུག་ཚོས་མཐོ་སློབ་ཏུ་གདན་ཞུའི་ཐོག་གཏམ་བཤད་གནང་མི་ཆོག་པའི་ངོ་རྒོལ་བྱས་ཡོད། འོན་ཀྱང་སྐུ་ཞབས་རི་ཆ་ཌི་སི་པེན་སར་ Richard Spencer ལགས་དང་ལྕམ་སྐུ་ཨན་ཀོལ་ཊར་ Ann Coulter ལགས་རྣམ་གཉིས་དང་མི་འདྲ་བར་༸གོང་ས་ཏཱ་ལའི་བླ་མ་སྐུ་ཕྲེང་ ༡༤ མཆོག་ནི་སོ་ནམ་པའི་ཁྱིམ་ཚང་ཉམ་ཆུང་ཞིག་ནང་འཁྲུངས་པ་རེད། འོན་ཀྱང་ད་ལྟ་ཁོང་འཛམ་གླིང་ནང་མང་ཚོགས་ཁྲོད་དགའ་མོས་ཆེ་ཤོས་དང་ལམ་སྟོན་ཞུ་ས་གྲགས་ཆེ་ཤོས་ཀྱི་དབུ་ཁྲིད་ཅིག་ཆགས་ཡོད། ཉེ་ལམ་མཐོ་སློབ་འདིའི་ནང་གཏམ་བཤད་སྤེལ་མཁན་དང་འབྲེལ་བའི་རྙོག་གླེང་གསར་ཤོས་དེ་༸གོང་ས་ཏཱ་ལའི་བླ་མ་མཆོག་མཐོ་སློབ་ཏུ་ཕྱི་ཟླ་ ༦ ཚེས་ ༡༧ ཉིན་གདན་ཞུ་ཐོག་བཀའ་སློབ་སྩལ་གནང་མཛད་རྒྱུའི་གནད་དོན་འདི་ཡིན། གདན་ཞུ་དེར་མཐོ་སློབ་ཀྱིས་རྒྱ་རིགས་སློབ་ཕྲུག་ཚོས་ངོ་རྒོལ་ཤུགས་ཆེ་བྱེད་བཞིན་ཡོད།
ང་རང་ཡང་རྒྱ་ཧན་མི་རིགས་ཤིག་ཡིན་སྟབས་རྒྱ་རིགས་སློབ་ཕྲུག་ཚོའི་བྱེད་བབ་དེར་སེམས་མ་སྐྱིད་པའི་ཚོར་ཤུགས་ཆེན་པོ་ཡོང་བཞིན་འདུག ཁོ་པ་ཚོས་ངོ་རྒོལ་བྱས་པ་ཙམ་ལ་ངས་མི་དགའ་བ་བྱེད་དགོས་དོན་མེད། འོན་ཀྱང་ཁོ་པ་ཚོས་རྒྱ་ནག་གུང་ཁྲན་ཏང་གིས་༸གོང་ས་ཏཱ་ལའི་བླ་མ་མཆོག་ལ་སྐྱོན་བརྗོད་གང་ཞུ་པ་དེ་རང་བསྐྱར་ཟློས་བྱེད་བཞིན་པ་དེ་རེད། རྒྱ་ནག་ནང་དང་མི་འདྲ་བར་འདི་ཨ་རིར་སློབ་སྦྱོང་བྱེད་སྐབས་སྨྲ་བརྗོད་རང་དབང་དང་གནས་ཚུལ་རྣམས་འཁྱོག་བཤད་མེད་པའི་ཐོག་ནས་བརྒྱུད་བསྒྲགས་བྱེད་བཞིན་ཡོད།
འོན་ཀྱང་རྒྱ་རིགས་སློབ་ཕྲུག་ཚོས་རང་ཉིད་རྒྱ་ནག་ནང་དུ་ཡོད་སྐབས་གཞུང་གི་འཁྱོག་བཤད་དང་འུར་ཤོབ་ཐོག་ནས་སློབ་གསོ་གང་སྤྲད་པ་དེ་དག་ཁོ་ནའི་རྗེས་སུ་གཡམ་རྒྱུག་བྱས་པ་མ་གཏོགས་དེ་ལས་བརྒལ་ནས་དངོས་ཡོད་གནས་ཚུལ་གང་འདྲ་ཡིན་མིན་དང་། ༸གོང་ས་ཏཱ་ལའི་བླ་མ་མཆོག་གིས་འགྲོ་བ་མི་རིགས་སྤྱིའི་ཕན་བདེའི་སླད་རླབས་ཆེན་གྱི་མཛད་རྗེས་གང་འཇོག་གནང་མཛད་པའི་སྐོར་ལ་རང་འགུལ་ཐོག་ནས་དཔྱད་པ་བྱེད་ཀྱི་ཡོད་པའི་རྣམ་འགྱུར་རྩ་བ་ནས་མིན་འདུག
རྒྱ་རིགས་སློབ་ཕྲུག་ངོ་རྒོལ་བ་ཚོས། ང་ཚོས་༸གོང་ས་ཏཱ་ལའི་བླ་མ་མཆོག་ལ་ངོ་རྒོལ་བྱེད་དགོས་པའི་རྒྱུ་མཚན་གཙོ་བོ་ནི་ཁོང་རྒྱལ་ཁབ་ཁ་བྲལ་བ་རེད། བོད་དེ་རྒྱ་ནག་དང་ཁ་བྲལ་ཐབས་བྱེད་བཞིན་ཡོད། ཅེས་བརྗོད་པ་མ་ཟད། བོད་ཀྱི་འདས་པའི་ལོ་རྒྱུས་ཁྲོད་ཞིང་བྲན་ལམ་ལུགས་ཀྱི་བྱེད་གཏེ་ཡིན་སྟབས་ཐེངས་འདིར་ཁོང་མཐོ་སློབ་ཏུ་གདན་འདྲེན་ཞུ་རྒྱུ་འདི་ནི། མཐོ་སློབ་ཀྱི་འགྲོ་བ་མི་རིགས་སྤྱིའི་བདེ་ཐབས་སླད་ཞབས་ཞུ་སྒྲུབ་རྒྱུའི་དམིགས་ཡུལ་དང་མཐུན་ཐབས་མེད་པ་མ་ཟད། ཁོང་མཐོ་སློབ་ཏུ་གདན་འདྲེན་ཞུས་པ་དེས་འདིར་སློབ་སྦྱོང་བྱེད་བཞིན་པའི་རྒྱ་རིགས་སློབ་ཕྲུག་དང་ནང་མི་བཅས་ཀྱི་ཆེས་མཐོང་ལ་བརྩི་མེད་བཏང་བ་ཞིག་ཡིན། ཞེས་བཤད།
དང་ཐོག་དེར་རྒྱ་ནག་གཞུང་དང་འདི་གའི་མཐོ་སློབ་ཀྱི་རྒྱ་རིགས་སློབ་ཕྲུག་ཚོས་༸གོང་ས་ཏཱ་ལའི་བླ་མ་མཆོག་ནི་ཁ་བྲལ་བ་ཞིག་ཡིན་སྐོར་བརྗོད་པ་དེ་བདེན་པ་རྩ་བ་ནས་མ་རེད། ང་རང་སྒེར་གྱི་ཐོག་ནས་ཁོང་དང་མི་ལོ་ ༢༠ ཙམ་རིང་མཐུན་བཤིབ་བྱེད་པའི་རྒྱུས་མངའ་ཡོད། དུས་ཡུན་དེའི་རིང་སྤྱི་སྒེར་གཉིས་ཐོག་ནས་མཇལ་མྱོང་ཡོད། དེར་བརྟེན་ཁོང་གིས་འགྲོ་བ་མི་རིགས་སྤྱི་ལ་འཛིན་བཞིན་པའི་བྱམས་བརྩེ་གཞི་རྩར་གྱུར་བའི་ཐུགས་རླབས་ཆེན་གྱི་དགོངས་བཞེད་དེ་ངས་གསལ་རྟོགས་ཐུབ་བྱུང་། ཁོང་ནི་དུས་རྟག་ཏུ་འཚེ་བ་དང་ཁ་བྲལ་ལ་གདོང་ལེན་མཛད་ཅིང་། རྒྱ་ནག་གཞུང་གིས་བོད་མིའི་ཐོག་གདུག་རྩུབ་ཇི་ཙམ་བྱས་ཀྱང་པེ་ཅིང་སྲིད་གཞུང་དང་ལྷན་གྲོས་མོལ་བརྒྱུད་ཞི་འགྲིག་ཡོང་ཐབས་མཛད་མཁན་ཞིན་ཡིན། ༸གོང་ས་ཏཱ་ལའི་བླ་མ་མཆོག་གིས་དུས་ཡུན་རིང་པོའི་གོང་ནས་བོད་རང་བཙན་མ་རྩོད་པར་དབུ་མའི་ལམ་གྱི་སྲིད་བྱུས་ཐོག་ནས་ད་ལྟའི་རྒྱ་ནག་གི་ཆབ་སྲིད་ལམ་ལུགས་འོག་བོད་ལ་དོན་དམ་གྱི་རང་སྐྱོང་གནས་བབ་ཐོབ་ཐབས་མཛད་བཞིན་ཡོད།
གཉིས་ནས་རྒྱལ་སྤྱིའི་མཁས་པ་མང་ཆེ་བས་བོད་ནང་རྒྱ་ནག་གཞུང་གིས་བཙན་འཛུལ་མ་བྱས་གོང་བྲན་གཡོག་ལམ་ལུགས་དར་ཚུལ་བཤད་པ་དེར་མོས་མཐུན་གནང་གྱི་མེད། སྤྱིར་བོད་ཀྱི་རྒྱལ་རབས་ལོ་རྒྱུས་དེ་མགོ་རྙོག་ཅན་ཞིག་ཡིན་པ་དང་བོད་མིའི་སྤྱི་ཚོགས་ཀྱི་གནས་སྟངས་ལ་ཞན་ཆ་མང་དག་ཅིག་ཡོད་པ་གོར་མ་ཆག འོན་ཀྱང་བོད་ནང་དེ་སྔ་བྲན་གཡོག་ལམ་ལུགས་དང་། ཞིང་བྲན་ལམ་ལུགས་དར་ཚུལ་བཤད་པ་དེས་གཞན་མགོ་སྐོར་སླུ་ཁྲིད་བྱེད་བཞིན་ཡོད་པ་མཁས་པ་མང་པོས་ཡིད་ཆེས་གནང་བཞིན་ཡོད། རྒྱ་ནག་གཞུང་གིས་བོད་ནང་བཙན་འཛུལ་མ་བྱས་གོང་བོད་མིའི་སྤྱི་ཚོགས་ཀྱི་གནས་སྟངས་ཆེད་རྗེས་ལུས་ཐེབས་པའི་ཞིང་བྲན་ལམ་ལུགས་དང་། ཆེད་ཀླ་ཀློ། ཆེད་གདུག་རྩུབ་དང་མུན་ནག་ཅན་ཡིན་སྐོར་བཤད་ནས་བོད་ནང་རྒྱ་མིས་ཁྲིམས་འགལ་དབང་སྒྱུར་བྱས་པ་དེ་དག་ལ་རྒྱབ་སྐྱོར་ཐོབ་ཐབས་བྱེད་བཞིན་ཡོད།
༸གོང་ས་ཏཱ་ལའི་བླ་མ་མཆོག་ཁྱིམ་ཚང་ཉམ་ཆུང་ཞིག་ནས་ཡིན་སྟབས་བོད་མིའི་སྤྱི་ཚོགས་ནང་བཅོས་སྒྱུར་གཏོང་དགོས་པའི་གནས་སྟངས་མང་པོ་གཟིགས་པར་བརྟེན་ཕྱི་ལོ་ ༡༩༥༠ ལོར་གསེར་ཁྲི་མངའ་གསོལ་མཛད་རྗེས་ལེགས་བཅོས་ཡོང་ཐབས་མཛད་ཡོད། འོན་ཀྱང་ཕྱི་ལོ་ ༡༩༥༩ ལོར་རྒྱ་ནག་གུང་ཁྲན་ཏང་གིས་བོད་ས་བཙན་འཛུལ་བྱས་རྐྱེན་༸གོང་ས་ཏཱ་ལའི་བླ་མ་མཆོག་རྒྱ་གར་དུ་བཙན་བྱོལ་དུ་༸ཞབས་སོར་འཁོད་པ་དང་བོད་ནང་ལེགས་བཅོས་ཀྱི་ལས་གཞི་མཚམས་ཆད་པ་རེད། འོན་ཀྱང་རྒྱ་གར་དུ་༸གོང་ས་ཏཱ་ལའི་བླ་མ་མཆོག་གིས་མུ་མཐུད་ནས་ལེགས་བཅོས་ཡོང་ཐབས་མཛད་རྐྱེན་རིམ་བཞིན་བཙན་བྱོལ་བོད་མིའི་སྤྱི་ཚོགས་ཁྲོད་མང་གཙོའི་རིང་ལུགས་སྲོལ་གཏོད་མཛད་པ་སོགས་བྱུང་ཡོད། ལྷག་པར་ཕྱི་ལོ་ ༢༠༡༡ ལོ་ནས་བཟུང་༸གོང་ས་ཏཱ་ལའི་བླ་མ་མཆོག་གིས་བཙན་བྱོལ་བོད་མི་རྣམས་ཡང་དག་པའི་མང་གཙོའི་ལམ་བཟང་ཐོག་ཁྲིད་ཐབས་མཛད་ཆེད་བོད་མིའི་ཆབ་སྲིད་ཀྱི་སྐུ་དབང་ཡོངས་རྫོགས་མི་མང་ལ་བརྩི་སྤྲོད་མཛད་ཡོད།
གསུམ་པ་དེར་༸གོང་ས་ཏཱ་ལའི་བླ་མ་མཆོག་ནི་ཞེ་བདེ་དང་རང་དབང་ཆེད་ཞལ་གསང་པོའི་ཐོག་ནས་རྒྱབ་སྐྱོར་མཛད་མཁན་ཞིག་ལ་ངོས་འཛིན་ཐོག་ནས་འཛམ་གླིང་ཁྱོན་དུ་བསྔགས་བརྗོད་རྒྱ་ཆེ་ཞུ་བཞིན་ཡོད། དེར་བརྟེན་ཕྱི་ལོ་ ༡༩༨༩ ལོར་ནོ་བེལ་ཚོགས་ཆུང་ནས་༸གོང་ས་ཏཱ་ལའི་བླ་མ་མཆོག་གིས་འགྲོ་བ་མི་རིགས་སྤྱིའི་བདེ་ཐབས་སླད་རླབས་ཆེན་གྱི་མཛད་རྗེས་འཇོག་གནང་མཛད་པ་དེར་ངོས་འཛིན་ཞུ་ཆེད་ནོ་བེལ་ཞི་བདེའི་གཟེངས་རྟགས་འབུལ་ལམ་ཞུས་ཡོད། དུས་སྐབས་དེ་ནས་བཟུང་༸གོང་ས་ཏཱ་ལའི་བླ་མ་མཆོག་གིས་ངལ་བ་ཁྱད་གསད་ཐོག་ནས་འཛམ་གླིང་ནང་ཞི་བདེ་བསྐྲུན་ཐབས་སླད་ཐུགས་བརྩོན་ཧ་ཅང་མཛད་དང་མཛད་མུས་ཡིན། རྒྱུ་མཚན་དེ་དག་ལ་བརྟེན་ནས་ཐེངས་འདིར་མཐོ་སློབ་ཀྱི་དམིགས་ཡུལ་ལྟར་འགྲོ་བ་མི་རིགས་སྤྱིའི་བདེ་ཐབས་གོང་སྤེལ་གཏོང་ཐབས་སླད་༸གོང་ས་ཏཱ་ལའི་བླ་མ་མཆོག་མཐོ་སློབ་ཏུ་གདན་ཞུ་གནང་བ་འདི་ནི་དངོས་ཡོད་གནས་ཚུལ་དང་ཧ་ཅང་འོས་ཤིང་འཚམས་པ་ཞིག་ཆགས་ཡོད།
མཐའ་དོན། ཨ་རིའི་མཐོ་སློབ་ཁག་ནི་བསམ་ཚུལ་འདྲ་མིན་གོ་བསྡུར་སྦྱངས་བཤད་བྱེད་སའི་གླེང་སྟེགས་ཤིག་ཡིན་པ་དང་། དགེ་ལས་སློབ་ཕྲུག་རྣམས་ལ་གཏམ་བཤད་གནང་མཁན་འདྲ་མིན་གྱི་བསམ་ཚུལ་ཉན་རྒྱུའི་གོ་སྐབས་བསྐྲུན་བཞིན་ཡོད། ཨ་རིའི་མཐོ་སློབ་དང་སློབ་གྲྭ་བཅས་ཀྱི་ནང་ད་ལྟ་དང་དེ་སྔའི་རྒྱ་ནག་འགོ་ཁྲིད་མང་པོ་ཞིག་མགྲོན་འབོད་བྱས་ནས་གཏམ་བཤད་སྤེལ་རྒྱུའི་གོ་སྐབས་ཕུལ་ཟིན། ༸གོང་ས་ཏཱ་ལའི་བླ་མ་མཆོག་གིས་རྒྱ་ནག་དང་རྒྱ་མི་རིགས་ལ་དུས་ནམ་ཡང་དམའ་འབེབས་ཞུས་མྱོང་མེད་སྟབས་ཐེངས་འདིར་ཁོང་མཐོ་སློབ་ཏུ་གདན་ཞུ་གནང་བ་དེས་མཐོ་སློབ་ཀྱི་སློབ་མ་རྣམས་ལ་དམའ་འབེབས་སུ་འགྲོ་དགོས་དོན་རྩ་བ་ནས་མེད།
མཐོ་སློབ་འདིའི་སློབ་མ་རྣམས་ལ་ངོ་རྒོལ་བྱེད་རྒྱུའི་ཐོབ་ཐང་ངེས་པར་དུ་ཡོད་དགོས། མ་ཟད་སྤྱིར་སྟངས་བྱས་ན་སློབ་ཕྲུག་དེ་དག་གིས་རྩ་ཁྲིམས་ནང་གསལ་ལྟར་རང་གི་གཞི་རིམ་སྨྲ་བརྗོད་དང་འདུ་འཛོམས་རང་དབང་ལོངས་སུ་སྤྱོད་བཞིན་པ་མཐོང་སྐབས་ང་རང་དགའ་ཚོར་སྐྱེ་བཞིན་འདུག གང་ཡིན་བརྗོད་ན་ཐོབ་ཐང་དེ་དག་རྒྱ་ནག་ནང་དུ་ལོངས་སུ་སྤྱོད་ཐབས་བྲལ། འོན་ཀྱང་ཡི་མ་རངས་པའི་རྒྱུ་རྐྱེན་ནི་ངོ་རྒོལ་བྱེད་སྐབས་རང་གི་བསམ་བློའི་རང་དབང་ལོངས་སུ་སྤྱད་ནས་ངོ་རྒོལ་མ་བྱས་པར་རྒྱ་ནག་གུང་ཁྲན་ཏང་གི་འཁྱོག་བཤད་དང་འུད་ཤོབ་བསྐྱར་ཟློས་བྱེད་བཞིན་པ་དེ་ཡིན། དེར་བརྟེན་ངས་མཐོ་སློབ་འདིར་ཡོད་པའི་རྒྱ་རིགས་གཞོན་སྐྱེས་རྣམས་ལ་རང་གི་རང་དབང་དང་གུ་ཡངས་ཀྱི་ཐོབ་ཐང་ལོངས་སུ་སྤྱོད་རྒྱུའི་གོ་སྐབས་ཕྲན་བུ་རྒྱ་ཆེ་རུ་བཏང་ནས་རྒྱ་ནག་གཞུང་གིས་འཁྱོག་བཤད་དེ་དག་ལ་མཁྲེགས་བཟུང་བྱས་མ་བྱེད་ནས་མ་བཞུགས་པར་བསམ་ཚུལ་གསར་པ་དང་རྣམ་དཔྱོད་གསར་པ་ཁག་ལ་བློ་སྒོ་ཡངས་པོར་ཕྱེ་ནས་རྟོག་ཞིབ་གནང་རོགས།
ཐེངས་འདིར་༸གོང་ས་ཏཱ་ལའི་བླ་མ་མཆོག་གིས་བཀའ་སློབ་གསན་རྒྱུའི་གོ་སྐབས་དམ་འཛིན་ཐོག་ཁོང་གི་བཀའ་སློབ་གང་གསུང་པ་དེ་དག་ལ་རང་ཉིད་ཀྱིས་རང་དབང་ཐོག་ནས་དཔྱད་ཞིབ་གནང་རོགས། སྤྱིར་སྟངས་བྱས་ན་༸གོང་ས་ཏཱ་ལའི་བླ་མ་མཆོག་ལ་མཐོ་སློབ་འདིའི་སློབ་ཕྲུག་ཚོས་རིག་གཞུང་དང་ཆབ་སྲིད་ཀྱི་རྒྱབ་ལྗོངས་གནས་སྟངས་ཇི་ཡིན་མ་ལྟོས་པར་ཚང་མས་ཕེབས་བསུ་ཞུ་དགོས་པ་ལྟ་བུ་ཞིག་རེད། ཁོང་གིས་བློ་འགུལ་འཐེབ་དགོས་པའི་བཀའ་སློབ་སྩལ་གནང་མཛད་རྒྱུ་མ་ཟད། ང་ཚོར་ཞི་བདེ་དང་བདེ་སྐྱིད། འཆམ་མཐུན་གྱི་སྤྱི་ཚོགས་ཤིག་བསྐྲུན་རྒྱུའི་ལས་འགན་གསར་པ་ཞིག་སྦྱིན་ངེས་ཡིན། ལྷག་པར་བོད་རྒྱ་མི་རིགས་གཉིས་ཀྱིས་གཙོས་ང་ཚོ་ཚང་མ་ཕན་ཚུན་གཅིག་ལ་གཅིག་བརྟེན་ནས་འཚོ་གནས་བྱེད་དགོས་པའི་དངོས་ཡོད་གནས་སྟངས་དྲན་གསོ་གཏོང་ངེས་ཡིན།།


text:
བསོད་ནམས་ཉི་མ། 2013-12-02
ཆབ་མདོ་ལ་གནའ་ནས་བཟུང་བོད་ཤར་ཕྱོགས་ཀྱི་འོད་འཚེར་བའི་མུ་ཏིག་ཅེས་པའི་མིང་སྙན་མོ་ཞིག་ཆགས་ཡོད་ལ།དེ་ནི་གནའ་བོའི་ཇ་རྟའི་ཚོང་ལམ་གྱི་གྲོང་བརྡལ་འགངས་ཆེན་ཞིག་ཡིན་ཞིང་།ཁམས་ཀྱི་ས་ཆའི་ལྟེ་བའི་གནའ་གྲོང་ཞིག་ཀྱང་ཡིན་ཏེ།ལོ་རྒྱུས་ཀྱི་རྒྱུན་རིང་ཞིང་རིག་གནས་འོད་སྟོང་འབར་བ་ཞིག་ཡོད་པ་རེད།
ཆབ་མདོའི་སྐོར་བྲོ་ཡིས་བོད་ཤར་ཕྱོགས་ཀྱི་འོད་འཚེར་བའི་མུ་ཏིག་འདིར་འོད་སྣང་མི་ཉུང་བ་ཞིག་བསྣན་ཡོད་པ་གོར་མ་ཆག ཆབ་མདོ་རུ་གཏམ་འདི་འདྲ་ཞིག་དར་ཁྱབ་ཆེ་སྟེ་སྨྲ་ཤེས་པ་ཙམ་གྱིས་གཞས་གཏོང་ཤེས་ཤིང་འགྲོ་ཤེས་པ་ཙམ་གྱིས་བྲོ་འཁྲབ་ཤེས་ཟེར། སྐད་ཆ་འདི་ཡིས་ཆབ་མདོ་མི་དམངས་ནི་གླུ་གར་ལ་མཁས་པའི་ཁྱད་ཆོས་མངོན་པར་མཚོན་ཡོད་ཅིང་། འདིར་བརྗོད་པའི་བྲོ་ཟེར་བ་དེ་གཙོ་བོ་ནི་སྐོར་བྲོ་ལ་གོ་དགོས།
སྐོར་བྲོ་ནི་འཁྲབ་སྟོན་པ་ཀུན་ཟླུམ་སྐོར་བརྒྱབ་ནས་འཁྲབ་སྟོན་བྱེད་པའི་བྲོ་ཞིག་ཡིན་པ་དང་བོད་ལྗོངས་དང་། ཡུན་ནན། སི་ཁྲོན། མཚོ་སྔོན་སོགས་ཀྱི་བོད་ཁུལ་དུ་དར་ཁྱབ་ཆེ་ཞིང་སོ་སོར་དམིགས་བསལ་གྱི་ཁྱད་ཆོས་རེ་ལྡན། ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་གངས་རིའི་ཞིང་ཁམས་འདིར་འཚོ་བ་བཞེས་མྱོང་བའི་མེས་པོ་རྣམས་ཀྱིས་དང་ཐོག་ངལ་རྩོལ་གྱི་བར་གསེང་དུ་མཐོན་པོའི་དབྱངས་རྟ་དྲངས་ནས་གླུ་ལེན་པ་དང་ཡང་ན་བྲོ་འཁྲབ་པ་དེ། ཕྱིས་ཀྱི་ཚ་བོ་ཚ་མོ་དག་གིས་འཁྲབ་སྟོན་གྱི་རྣམ་པར་བསྒྱུར་ཏེ་རིག་གནས་ཤུལ་བཞག་རྩ་ཆེན་ཞིག་ཏུ་གྱུར་ཡོད་པ་རེད།
ཆབ་མདོའི་སྐོར་བྲོ་ལ་ངག་རྒྱུན་གཞན་ཞིག་ཡོད་པ་ནི་འདི་ལྟ་སྟེ། སྔོན་ཆད་དེས་པ་རྣམས་ཀྱིས་རྟ་ཟམ་དང་ལམ་བར་དུ་ངལ་གསོ་རྒྱག་སྐབས་ཐབ་རྡོ་རྐང་གསུམ་མའི་ཐོག་ཏུ་ཇ་བསྐོལ་ནས་ཐབ་ཀ་དེར་སྐོར་བ་རྒྱག་བཞིན་གླུ་ལེན་གར་རྩེད་བྱས་ཏེ་ལམ་གྱི་ངལ་དུབ་སེལ་བའི་རང་སྣང་གསོ་བར་བྱེད་པ་ལས་བྱུང་བ་ཞིག་ཡིན་པར་འདོད། ང་ཚོས་ངག་རྒྱུན་འདིའི་བདེན་རྫུན་འབྱེད་པ་རེ་ཞིག་བསྐྱུར་ཏེ་ཡིད་དབང་འགུགས་པའི་སྣང་ཚུལ་དེ་ལ་འཆར་ཡན་འདི་འདྲ་ཞིག་བྱ་སྟེ། གྱ་གྱུར་འཐེན་པའི་གནའ་བོའི་ཇ་རྟའི་ཚོང་ལམ་རིང་མོ་རུ་དེས་པ་རུ་ཁག་ཅིག་དང་། མེ་ཕུང་གཅིག ལྷོག་ལྷོག་ཏུ་གདུ་པའི་ཇ་ཡི་བ་མ་གཅིག ངོ་གདོང་སྨུག་ནག་ཅན་གྱི་ཁམས་པའི་ཕོ་རྒོད་ཁ་ཤས། ངལ་དུབ་ཀྱིས་མནར་ཡང་གདོང་གི་འཛུམ་མདངས་ཡལ་བ་མེད་པར་ཐབ་ཀྱི་མེ་ཕུང་བསྐོར་ཏེ་སྐབས་རེར་ལྷོད་ཅིང་དལ་བ་དང་སྐབས་རེར་སྟངས་སྟབས་མགྱོགས་མོའི་ངང་བརྗིད་པའི་གླུ་སྒྲ་བསྒྲགས་ནས་ཉམས་འགྱུར་སྟོན། དེ་ཡིས་ནི་མི་རིགས་ཤིག་གི་སྤྲོ་སྣང་གི་སེམས་ཁམས་དང་འཆར་ཡན་གྱི་རྣམ་པ། བརྟན་བརླིང་དང་ཞུམ་པ་མེད་པའི་སྙིང་སྟོབས་ཤིག་མངོན་བཞིན་ཡོད་པ་མ་ཡིན་ནམ། ལོ་ངོ་བརྒྱ་ཕྲག་མང་པོའི་རིང་ལ་ངལ་རྩོལ་མི་དམངས་ཀྱིས་འཚོ་བའི་དཀའ་ཚེགས་དང་ཕ་ཡུལ་གྱི་བརྩེ་འདང་། བདེ་སྐྱིད་ཀྱི་རེ་སྨོན་སོགས་གླུ་བྲོ་དང་སྦྲེལ་ནས་ལོ་ངོ་སྟོང་ལ་བརྒྱུད་ཡོང་ནས་མ་ཉམས་པར་གནས་ཡོད།
སྔོན་ཆད་ཀྱི་གནའ་བོའི་ཇ་རྟའི་ཚོང་ལམ་ཐོག་གི་རྟ་དྲེལ་སྐེ་ཡི་སིལ་སྙན་གྱི་དབྱངས་རྟ་རླུང་གིས་ཁུར་སོང་ཡང་སྐོར་བྲོ་ནི་མི་རབས་ནས་མི་རབས་ལ་བརྒྱུད་ཡོང་ཡོད་པ་མ་ཟད། ཚེ་སྲོག་གི་སྟོབས་ཤུགས་གསར་པ་ཞིག་ཀྱང་རྒྱས་ཡོད་པ་རེད། དེང་སྐབས་སྐོར་བྲོ་འཁྲབ་མཁན་ཚོར་སྔོན་མ་ནང་བཞིན་ལམ་བར་གྱི་དཀའ་ཚེགས་དང་མདུན་ལམ་གྱི་སེམས་ཁུར་མེད་ན་ཡང་མེས་པོ་ཚོར་རྗེས་དྲན་བྱེད་པ་དང་འཚོ་བ་ལ་དགའ་ཞེན་ཆེ་བ། དར་བའི་དུས་རབས་འདིར་སྤྲོ་སྣང་ཆེ་བའི་སེམས་ཁམས་བཅུད་ཀྱིས་ཁེངས་ཡོད། གླུ་ཚིག་དང་དབྱངས་རྟ་གཅིག་ཡིན་ན་ཡང་དུས་རབས་མི་འདྲ་བའི་ནང་སེམས་ཁམས་མི་འདྲ་བ་མཚོན་ཐུབ་ཡོད་པ་རེད་ཨང་།
དར་རྒྱས་ཆེ་བའི་དུས་རབས་སུ་ལོ་རྒྱུས་ལ་ཡང་བསྐྱར་ཞིབ་དཔྱད་བྱེད་ཐུབ་པ་ཤ་སྟག་རེད། སྐོར་བྲོ་ལ་ཞིབ་འཇུག་བྱེད་པ་ནི་དོན་དངོས་སུ་ཆབ་མདོའི་ལོ་རྒྱུས་དང་རིག་གནས་ལ་ཞིབ་འཇུག་བྱེད་པ་ཞིག་ཡིན་ཏེ། དེ་ལྟ་བུའི་ཞིབ་འཇུག་ལ་དར་རྒྱས་ཆེ་བའི་དུས་རབས་འདི་འདྲ་ཡི་རྩ་བའི་ཆ་རྐྱེན་འཛོམས་དགོས་པ་རེད། སྐོར་བྲོ་སྒྱུ་རྩལ་ནི་དམངས་ཁྲོད་ནས་བྱུང་སྟེ་དམངས་ཁྲོད་དུ་དར་ཞིང་དམངས་ཁྲོད་དུ་རྐང་བཙུགས་ཁྱབ་སྤེལ་བྱས་ཐུབ་པ་བྱུང་ཡོད་པས། གླུ་ཚིག་ཏུ་ལོ་རྒྱུས་དོན་རྐྱེན་དང་དམངས་སྲོལ་གོམས་གཤིས། བསམ་པའི་འཁྱེར་སོ་སོགས་ཕྱོགས་གང་མང་འདུས་ཡོད་ལ། མི་རིགས་ཤིག་གི་བྱུང་འཕེལ་ལོ་རྒྱུས་བཀོད་ཡོད་པའི་ཟིན་ཐོ་གསལ་པོ་ཞིག་ཡིན་པ་དང་། ཆབ་མདོར་མཚོན་ན་ཡང་རང་གི་ལོ་རྒྱུས་དང་རིག་གནས་ལ་ཞིབ་འཇུག་བྱེད་པའི་རྒྱུ་ཆ་གལ་ཆེན་ཞིག་ཀྱང་ཡིན། ཆབ་མདོ་ཏང་ཨུ་དང་སྲིད་གཞུང་གི་ཐུགས་ཁུར་ཟབ་བཞེས་འོག་རིག་གནས་པ་ཁག་ཅིག་མི་རིགས་དམངས་ཁྲོད་རིག་གནས་ཀྱི་ཁུངས་འཚོལ་སྡུད་བྱེད་པའི་ལམ་དུ་བསྐྱོད་ཅིང་། སྐོར་བྲོ་ཡང་དེ་དུས་ཀུན་གྱི་སྤྱན་ལམ་དུ་བསྟར་བ་ཞིག་རེད། ཡིན་ན་ཡང་ཆ་རྐྱེན་འདྲ་མིན་གྱི་ཚད་བཀག་གི་དབང་གིས་དབྱངས་རྟ་དང་གཞས་ཚིག་ཟིན་ཐོར་འགོད་ཐུབ་པའི་མི་མང་པོ་ཞིག་བྱུང་མེད།
སྤྱི་ལོ༡༩༨༣ལོ་དང་༡༩༨༥ལོའི་བར། ཆབ་མདོ་རྫོང་ཝུའུ་ལན་མུའུ་ཆི་དྲིལ་བསྒྲགས་རུ་ཁག(༢༠༠༢ལོར་ཆབ་མདོ་རྫོང་དམངས་ཁྲོད་སྒྱུ་རྩལ་ཚོགས་པར་མིང་དུ་བསྒྱུར་)དང་ཆབ་མདོ་རྫོང་ཁྲིན་ཀོན་ཀྲིན་སྒོར་བྲོ་རུ་ཁག་སྔ་རྗེས་སུ་བཙུགས་རྗེས། ཕུལ་བྱུང་གི་དམངས་ཁྲོད་རིག་གནས་ལས་ཀ་པ་སྐོར་ཞིག་བསྡུ་ལེན་བྱས་ནས་ཆབ་མདོའི་སྐོར་བྲོ་རྒྱུད་འཛིན་དང་འཕེལ་རྒྱུས་སུ་གཏོང་བར་རྨང་གཞི་བཙུགས་པ་རེད། ༢༠༠༤ལོའི་ཚུན་དུ། ཆབ་མདོ་རྫོང་ཨུ་དང་རྫོང་སྲིད་གཞུང་གིས་སྔོན་ཐོན་རིག་གནས་དར་སྤེལ་དང་རིག་གནས་ཐོན་ལས་འཕེལ་རྒྱས་སུ་གཏོང་བ་དམིགས་སུ་བཟུང་སྟེ་མི་རིགས་དམངས་ཁྲོད་རིག་གནས་སྲུང་སྐྱོབ་དང་རྒྱུད་འཛིན་གྱི་ལས་དེ་ཡང་བསྐྱར་ལས་སྒྲུབ་རྣམ་གྲངས་འགངས་ཆེན་གྱི་གྲས་སུ་ཚུད་པར་བྱས་པ་དང་། བསྡུ་ལེན་ལེགས་སྒྲིག་དང་སྲུང་སྐྱོབ་ཞིབ་འཇུག་མ་ལག་རང་བཞིན་ཅན་དུ་བསྒྱུར་ཏེ་མིག་སྔའི་བར་དུ་འགྲོ་གྲོན་སྒོར་ཁྲི་ཉི་ཤུ་ལྷག་བཏང་གནང་ཡོད་པ་རེད། རྫོང་དྲིལ་བསྒྲགས་དང་རིག་གནས་སྡེ་ཁག་གིས་དམངས་ཁྲོད་སྒྱུ་རྩལ་པའི་སྤྱི་ཚོགས་གོ་གནས་མཐོ་རུ་གཏོང་བར་དམིགས་ནས་“དམངས་ཁྲོད་སྒྱུ་རྩལ་པ་ཆེན་པོ་བཅུ་”བདམས་པ་དང་། སྒྱུ་རྩལ་པ་འཚོལ་ཞིབ་དང་འཚམས་འདྲིའི་ལས་སོགས་བསྒྲུབས་ཡོད། རྫོང་རིག་གནས་ཅུས་དང་རྫོང་དམངས་ཁྲོད་སྒྱུ་རྩལ་ཚོགས་པའི་རིག་རྩལ་ལས་ཀ་བྱེད་མཁན་དམངས་ཁྲོད་དུ་ཟབ་ཞུགས་གནང་ནས། ཞིབ་བཤེར་རྒྱུས་ལོན་དང་དམངས་ཁྲོད་མི་སྣར་བཅར་འདྲི་སོགས་བྱས་ཏེ་ཁོ་ཚོའི་ངག་གི་དབྱངས་ཚིག་དེ་དག་ཇི་མ་ཇི་བཞིན་དུ་ཟིན་ཐོར་བཀོད་པ་དང་། མངོན་མེད་རིག་གནས་ཤུལ་བཞག་ལེགས་སྒྲིག་རེ་ཞུ་བྱེད་པའི་ལས་ཀ་སོགས་ཧུར་ཐག་གིས་བསྒྲུབས་ཡོད་པ་རེད། རྒྱབ་ལྗོངས་འདི་འདྲ་ཞིག་གི་འོག་ཏུ་ཆབ་མདོའི་སྐོར་བྲོ་རྒྱལ་སྲིད་སྤྱི་ཁྱབ་ཁང་གི་གཟུགས་མེད་རིག་གནས་ཤུལ་བཞག་གི་མིང་བྱང་རིམ་པ་དང་པོའི་ནང་དུ་ཚུད་ཡོད་པ་དང་། ༢༠༠༩ལོའི་ཟླ་༢པའི་ནང་རིག་གནས་པུའུ་ཡིས་ཆབ་མདོ་རྫོང་ལ་“ཀྲུང་གོའི་དམངས་ཁྲོད་རིག་གནས་སྒྱུ་རྩལ་གྱི་ཕ་ཡུལ་”ཞེས་པའི་མིང་འདོགས་མཛད་པ་དང་དམངས་ཁྲོད་དུ་དར་ཁྱབ་ཆེ་བའི་གླུ་ཚིག་དང་དབྱངས་རྟ་༢༥༠ལྷག་ལ་ཚད་ལྡན་གྱི་ཚིག་དང་དབྱངས་ཀྱི་ཟིན་ཐོ་ཡོད་པར་གྱུར་པ་དང་སྒྲ་བརྙན་པར་སྐྲུན་མང་པོ་ཞིག་ཚོང་རར་བཀྲམ་ནས་མང་ཚོགས་ཀྱི་དགའ་བསུ་ཆེན་པོ་ཐོབ་ཡོད་པ་རེད།
དེང་སྐབས། སྐོར་བྲོ་ནི་ཆབ་མདོའི་རྟགས་མཚན་ཞིག་ཏུ་གྱུར་ཡོད་དེ། རྒྱང་རིང་གི་མགྲོན་པོར་བསུ་བ་བྱེད་དུས་སྐོར་བྲོ་འཁྲབ་ལ། གྲོགས་པོ་དགའ་འཛོམས་བྱེད་དུས་བརྩེ་འདང་ཇེ་ཟབ་ཏུ་གཏོང་བྱེད་ཀྱང་སྐོར་བྲོ་ཡིན་ལ། རྨོ་འདེབས་དང་ལོ་ལེགས་བྱུང་དུས་ཞིང་ཁ་རུ་ཡང་སྒོར་བྲོ་འཁྲབ། རིག་རྩལ་གྱི་རྣམ་པ་འདི་འདྲ་ཞིག་གིས་མི་རིགས་ཤིག་གི་གཤིས་བཟང་སྐྱེད་སྲིང་བྱས་པ་དང་མི་རིགས་ཤིག་གི་དར་རྒྱས་ཀྱང་ཟིན་ཐོར་བཀོད་ཡོད། འདི་ནི་གཟུགས་མེད་རིག་གནས་ཀྱི་འགྲན་ཟླ་བྲལ་བའི་ཟིལ་ཤུགས་དང་གསོན་ཤུགས་ཡིན་ནོ། །
དོ་སྣང་ཆེ་བའི་རྩོམ།
རྩོམ་གསར། 10


text:
ཕུལ་བྱུང་གི་མི་གཤིས་སྐྱོང་རྒྱུ་ནི་སློབ་གསོའི་ལས་རིགས་དར་བ་ནས་བཟུང་སྒྲུབ་དགོས་ངེས་ཀྱི་ལས་འགན་གལ་ཆེན་ཞིག་ཡིན་ལ་དམིགས་ཡུལ་གཙོ་བོ་དེ་བས་ཀྱང་རེད། དུས་རབས་ཀྱི་འགྱུར་ལྡོག་དང་བསྟུན་ནས་སྤྱི་ཚོགས་འཕེལ་རྒྱས་ལས་ཚོང་ལས་དཔལ་འབྱོར་གྱི་རྦ་རླབས་དྲག་ཏུ་འཕྱུར་བཞིན་པའི་སྐལ་པ་བཟང་བའི་དུས་འདིར། སློབ་གྲྭ་ཆེ་འབྲིང་ཆུང་གསུམ་ནས་སློབ་ཆེན་བར་གྱི་སློབ་མའི་ཀུན་སྤྱོད་སློབ་གསོར་ཡང་སྔོན་ཆད་དང་མི་འདྲ་བའི་རེ་བ་གསར་པ་གང་མང་ཞིག་ཐོན་དང་ཐོན་བཞིན་ཡོད། སློབ་གྲྭ་ཆེ་འབྲིང་ཆུང་གསུམ་གྱི་སློབ་གསོར་སྐར་གྲངས་ཁོ་ནས་སློབ་བུའི་བྱང་ཚད་གསལ་བཤད་བྱེད་པའི་ཐབས་ལམ་དེ་ཁོ་ན་གཙོ་བོར་མི་འཛིན་པར་སློབ་མའི་ཀུན་སྤྱོད་སློབ་གསོར་མཐོང་ཆེན་བྱེད་པའི་ཐོག་ནས་སྤྱོད་ཡོན་གཉིས་ལྡན་གྱི་ཕུལ་དུ་བྱུང་ཞིང་བྱང་ཚད་ལྡན་པའི་སློབ་མ་གསོ་སྐྱོང་བྱ་རྒྱུ་ནི་གལ་འགངས་ཤིན་ཏུ་ཆེ།
གཅིག དགེ་རྒན་ནི་སློབ་མའི་ཀུན་སྤྱོད་ཀྱི་མིག་དཔེ་ཡིན།
སྤྱིར་སློབ་གསོ་ནི་སྤྱི་ཚོགས་ཀྱི་སྣང་ཚུལ་ཞིག་ཡིན་པ་མ་ཟད། སྤྱི་ཚོགས་ཀྱི་ཉམས་མྱོང་རྒྱུན་འཁྱོངས་ཀྱི་བྱ་ཐབས་ཤིག་དང་མིའི་རིགས་ཀྱི་ཤེས་ལྡན་པ་གསོ་སྐྱོང་བྱེད་པའི་སྤྱི་ཚོགས་ཀྱི་བྱ་སྤྱོད་ཅིག་ཀྱང་ཡིན་པས། སྔར་ནས་བཟུང་ཕྱི་རྒྱལ་དང་རང་རྒྱལ་དབར་དེའི་རང་བཞིན་དང་། འབྱུང་ཁུངས། ཁྱབ་ཁོངས་བཅས་ལ་ལྟ་བ་མི་མཐུན་པ་མང་པོ་ཞིག་ཡོད་དེ། ལ་ལས་མིའི་རིགས་མ་བྱུང་སྔོན་གྱི་འཇིག་རྟེན་འདིར་སྲོག་ཆགས་བྱུང་བ་ནས་བཟུང་སློབ་གསོའི་མྱུ་གུ་འབུས་པའི་ལྟ་བ་འཛིན་པ་དང་། ལ་ལས་མིའི་རིགས་བྱུང་བ་ནས་བཟུང་སློབ་གསོའི་མྱུ་གུ་འབུས་པའི་ལྟ་བ་འཛིན་པ། ལ་ལས་མིའི་རིགས་བྱུང་བ་ནས་བཟུང་སློབ་གསོ་དར་བའི་ལྟ་བ་འཛིན་གྱི་ཡོད་མོད། འོན་ཀྱང་ཀུན་སྤྱོད་སློབ་གསོ་ནི་སློབ་མ་རྣམས་ལ་སློབ་གསོ་གཏོང་བ་དང་མིའི་རིགས་ཀྱི་ཤེས་རིག་དར་བའི་བྱ་བ་ཞིག་དང་སྣ་མང་ལས་རིགས་ལས་མཆོག་ཏུ་གྱུར་པ་ཞིག་ཡིན་པ་མ་ཟད། བྱང་ཚད་སློབ་གསོའི་གྲུབ་ཆ་གཙོ་བོ་ཞིག་ཀྱང་རེད། དགེ་རྒན་གྱིས་ཀུན་སྤྱོད་སློབ་གསོའི་ལས་དོན་ལ་ཤུགས་སྣོན་རྒྱག་ཆེད། མར་ཁེ་སི་ལེ་ཉིང་རིང་ལུགས་དང་། མའོ་ཙེ་ཏུང་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན་བཅས་མཛུབ་སྟོན་དུ་བྱེད་པ་དང་། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་སློབ་གསོའི་བཅའ་ཁྲིམས》དང《སློབ་གྲྭ་འབྲིང་ཆུང་དགེ་རྒན་གྱི་ལས་རིགས་ཀུན་སྤྱོད་ཚད་གཞི》ནན་པོ་སྲུང་བ། ལས་གནས་ལ་དགའ་ཞེན་དང་བྱ་གཞག་གོང་བཀུར། བཅའ་ཁྲིམས་ལ་བརྟེན་ནས་སློབ་གསོ་སྐྱོང་བར་སློབ་མར་དགའ་ཞེན་དང་ཁྱིམ་བདག་ལ་བརྩི་བཀུར་བྱེད་དགོས་པ་མ་ཟད། གཟབ་ནན་གྱི་སྒོ་ནས་སློབ་གསོའི་ལས་དོན་ལ་ལྷག་བསམ་རྣམ་དག་བྱེད་དགོས། དེ་བས་གལ་འགངས་ཆེ་བ་ཞིག་ནི་དགེ་རྒན་གྱི་གཅེས་སེམས་ནི་སློབ་གསོའི་གཞི་རྩ་ཡིན་ཞིང་། དགེ་རྒན་ལ་གཅེས་སེམས་མེད་ཚེ་ཐབས་ཤེས་ཇི་འདྲ་ལེགས་རུང་གསོན་ཤུགས་རྒྱས་མི་ཐུབ་པའི་སྐོར་ལ་གྲགས་ཅན་སློབ་གསོ་མཁས་ཅན་སུའུ་ཧོ་མུའུ་ལིན་སི་ཅིས་གསུངས་དོན། བདག་གི་མི་ཚེ་གང་བོར་ཆེས་གལ་ཆེ་བ་ནི་ཅི་ཞིག་ཡིན་ཟེར་ན། བདག་གིས་འཛེམས་དོགས་ཅི་ཡང་མེད་པའི་ངང་བློ་རྩེ་གཅིག་སྒྲིམ་གྱིས་བྱིས་པར་གཅེས་སེམས་འཆང་པ་དེ་ཡིན་ཞེས་གསུངས་ཡོད་པས། སློབ་གསོའི་བྱ་བ་གཉེར་མཁན་ཚོས་སློབ་མ་རྣམས་ལ་རང་གི་བུ་ཕྲུག་བཞིན་དུ་ཐུགས་ཁུར་དང་གཅེས་སྐྱོང་བྱེད་པ་དང་། རེ་བ་ནན་པོ་བཅོལ་བ་དང་གཅེས་སྐྱོང་བྱ་རྒྱུ་ཟུང་འབྲེལ་གྱིས་སློབ་མར་ཐུགས་ཁུར་བྱེད་པ། རང་ཉིད་ལའང་རེ་བ་ནན་པོ་འདོན་པ་དང་བླ་ན་མེད་པའི་ཕུགས་བསམ་དང་མཆོག་ཏུ་གྱུར་པའི་བསམ་བློ་བརྟན་པོ་བཙུགས་ནས་རང་རྟོགས་ཀྱི་སྒོ་ནས་སྒྲིག་ཁྲིམས་ལ་བརྩི་སྲུང་ཞུ་བ་དང་ཁ་ཞེ་གཉིས་མེད་དང་གཏམ་སྤྱོད་གཅིག་མཐུན་གྱི་ཀུན་སྤྱོད་ལྡན་པའི་མི་ཞིག་བྱེད་དགོས། རྗེ་ས་པཎ་གྱིས་མཛད་པའི《ས་སྐྱ་ལེགས་བཤད》ལས་སྐྱེ་བོ་དམ་པ་རྒུད་གྱུར་ཀྱང་། །སྤྱོད་པའི་ཁྱད་པར་ལྷག་པར་མཛེས། །མེ་ནི་ཐུར་དུ་ཁ་བསྟན་ཀྱང་། །མེ་ལྕེ་གྱེན་ལ་འབར་བར་མཐོང་། །ཞེས་གསུངས་པ་ལྟར་སྤྱོད་པ་ཤིན་ཏུ་ལེགས་པའི་སྐྱེས་བུ་དམ་པ་ནི་སློབ་གསོའི་ས་བོན་ལེགས་པོ་ཞིག་དང་ཁ་འབྲལ་ཐབས་མེད་པས། ཁྱིམ་ཚང་དང་། སློབ་གྲྭ སྤྱི་ཚོགས་ཡོངས་ནས་ཀུན་སྤྱོད་སློབ་གསོར་དོ་སྣང་དང་མཐོང་ཆེན་བྱ་རྒྱུ་གལ་ཆེའོ། གཞན་ཡང་རང་གི་སྤྱོད་པ་བཟང་ན་ཀུན་ལས་ལྷག་ཅིང་། རང་གི་སྤྱོད་པ་ངན་ན་ཀུན་ལས་ཞན་པའི་གནས་ལུགས་རྒྱུ་མཚན་ལྟར། ང་ཚོས་ཁ་ནས་བཤད་པ་དང་འདྲ་བར་སློབ་མར་སྨྲ་མེད་ཀྱི་མིག་དཔེ་སྟོན་འོས་ཤིང་། དུས་ཡུན་རིང་པོ་རྒྱུན་འཁྱོངས་བྱས་ན་ད་གཟོད་ཕུན་སུམ་ཚོགས་པའི་འབྲས་བུ་འབྱུང་བར་གདོན་མི་ཟའོ།
གཉིས། ཤེས་ཡོན་དང་ཀུན་སྤྱོད་གཉིས་ཟུང་འབྲེལ་བྱེད་དགོས།
མི་སུ་ཞིག་ཡིན་རུང་ཀུན་སྤྱོད་བཟང་པོར་དགའ་ཞེན་ཆེ་ཞིང་ཡིད་ཆེས་བྱེད་པ་མ་ཟད། མིའི་རིགས་ཀྱི་ཐུན་མོང་གི་མཛེས་རྒྱན་ཞིག་ཏུ་འཛིན་པའི་འདུ་ཤེས་ཀྱང་བཟུང་ཡོད། དེའང《ཆུ་ཤིང་བསྟན་བཅོས》ལས་བློ་ལྡན་རང་བཞིན་བཟང་པོ་དེ། །མཆོག་དམན་བར་མ་ཀུན་གྱིས་བསྟེན། །ཞེས་གསུངས་པ་དང་སློབ་དཔོན་དཔའ་བོས་མཛད་པའི《སྐྱེས་རབས་སོ་བཞི་པ》ལས་ཟླ་བར་སྐྱེས་པའི་རབས་ལས་ཀྱང་། རྒྱལ་བུ་ཟླ་བའི་ཡ་རབས་ཀྱི་སྤྱོད་པ་བཟང་པོས་མི་ཤ་ཟ་བའི་སྲིན་པོ་རྐང་ཁྲའི་ཕྱིན་ཅི་ལོག་པའི་ལམ་གྱི་སྒོ་ཁེགས་ནས་ཡང་དག་པའི་ལམ་དུ་ཞུགས་པར་གྱུར་པ་ལྟ་བུ་དང་། 《ས་སྐྱ་ལེགས་བཤད》ལས་བཟང་པོའི་ཆོ་རིགས་སྤྱོད་པས་བསྲུང་། །སྤྱོད་པ་ཉམས་ན་རིགས་དོན་མེད། །ཙན་དན་དྲི་བཟང་སྐྱོ་བོ་དགའ། །དེ་བསྲེགས་སོལ་བ་སུ་ཞིག་ལེན། །ཞེས་གསུངས་པ་དང་གཞན་མཛེས་རྟོག་རིག་པའི་གཞུང་ལུགས་ལས་ཀྱང་མཛེས་པའི་མཐར་ཐུག་པ་ནི། ཡ་རབས་སྤྱོད་བཟང་གི་མཛེས་པ་དེར་འཇོག་ཅིང་། ཡ་རབས་སྤྱོད་བཟང་གི་མཛེས་པ་ནི་ནམ་ཡང་དྲང་བདེན་གྱི་ཕྱོགས་ནས་ཐུན་མོང་གི་ཁེ་ཕན་ལ་བརྩོན་པ་ཅན་དང་ཐབས་མཁས་སྒྲུབ་མཁས་ཀྱི་ནུས་པ་ཅན་དང་། སུ་ལའང་འགྲོགས་ཚུལ་ལེགས་ཤིང་མཐུན་པ། སེམས་རྒྱུད་དྲང་བའི་མི་སྣ་དེ་རིགས་ཀྱི་སྟེང་ནས་མཚོན་གྱི་ཡོད། སློབ་གྲྭ་འབྲིང་ཆུང་གི་སློབ་མ་ཞིག་ལ་མཚོན་ནའང་གྱོན་ཆས་གྱོན་སྟངས་དང་མཛེས་ཆས་སྤྲས་ཚུལ། མགོ་སྐྲ་འཇོག་སྟངས་སོགས་ཀྱང་སློབ་མའི་ཚུལ་བྱད་དང་རིང་དུ་བྲལ་ཞིང་། ང་རྒྱལ་དང་རང་རློམ་གྱི་བསམ་པ་ཆེར་བཟུང་ནས་ཕ་མར་མི་བརྩི་བ་དང་དགེ་རྒན་ལ་མི་བཀུར་བར་སློབ་ཆུང་དུས་ནས་ཀུན་སྤྱོད་ལ་སྣང་ཆེན་མི་བྱེད་པ་དང་། སློབ་ཆེན་དུ་སླེབས་སྐབས་མི་གཤིས་དང་རིག་གནས་གང་ཡང་མེད་པར་མི་ཚེ་དང་ལང་ཚོ་སྟོང་ཟད་དུ་སོང་ནས་གཞོན་ནུ་ཐ་ཤལ་ཞིག་ཏུ་གྱུར་ན། དེ་ནི་ཁྱིམ་ཚང་དང་སྤྱི་ཚོགས་སློབ་གསོའི་ཕམ་ཁ་ཞིག་ཡིན་པ་སྨོས་མི་དགོས། དེར་བརྟེན་སྤྱོད་བཟང་ཤེས་ལྡན་ཞིག་དགོས་ན། དང་པོ་བླ་མ་བརྟག་ལ་མཁས། བར་དུ་བླ་མ་བསྟེན་ལ་མཁས། ཐ་མར་དགོངས་སྤྱོད་བསླབ་ལ་མཁས་པའི་སློབ་མ་ཚད་ལྡན་ཞིག་གི་ཚད་གཞི་དང་དུ་བླངས་ནས་སྒོ་གསུམ་དད་པས་སློབ་དཔོན་གྱི་གསུང་ངག་ལ་ཉན་ནས་རིན་ཐང་གཞལ་མེད་ཀྱི་རིག་པའི་ནོར་བུ་སྣ་མང་བསགས་ཏེ་རང་ཉིད་ཤེས་ཡོན་པ་ཚད་ལྡན་ཞིག་ཏུ་འགྱུར་བར་བརྩོན་པ་ཆེར་སྐྱེད་བྱེད་པ་དང་། སློབ་མ་ཚང་མ་མཉམ་དུ་ཡ་རབས་སྤྱོད་བཟང་དོན་དུ་གཉེར་ནས་བོད་གསར་སྐྲུན་མཁན་ལ་འགྱུར་བ་བྱེད་དགོས། སློབ་དཔོན་ཀླུ་སྒྲུབ་ཀྱིས་མཛད་པའི《ཤེས་རབ་སྡོང་བུ》ལས་ཡོན་ཏན་དག་ལ་འབད་བྱ་ཡི། །འགྱིང་ཚུལ་དགོས་པ་ཅི་ཞིག་ཡོད། །འོ་མ་མེད་པར་གྱུར་བའི་བ། ། དྲིལ་བུ་བཏགས་ཀྱང་ཉོར་མི་འདོད། །ཅེས་གསུངས་པ་ལྟར་དང《ཆུའི་བསྟན་བཅོས》ལས་རང་གཞན་སུ་ལའང་མི་ཕན་པའི། །ནོར་དེ་མེད་པ་ཉིད་དང་མཚུངས། །ཞེས་པའི་དཔེ་ལྟར་ཀུན་སྤྱོད་དང་ཤེས་ཡོན་གཉིས་ལ་འབད་བརྩོན་བྱ་རྒྱུ་ནི་ཤིན་ཏུ་ནས་གལ་ཆེ་བར་གསུངས་པས། སློབ་གྲྭ་འབྲིང་ཆུང་གི་སློབ་མའི་སློབ་སྦྱོང་གི་གྲུབ་འབྲས་ཇེ་མཐོ་དང་ཚད་ལྡན་ཤེས་ཡོན་ཅན་ལ་འགྱུར་བྱེད་ཀྱི་མཐུན་རྐྱེན་གཙོ་བོ་ནི་ཀུན་སྤྱོད་བཟང་པོར་ཐུག་ཡོད་དེ། སློབ་རིམ་ཇེ་མཐོ་དང་ལྟ་རྒྱ་མཐོང་རྒྱ་ཇེ་ཆེར་སོང་བ་དང་བསྟུན་ནས། འགྲོ་འདུག་སྤྱོད་གསུམ་དང་། རིག་གནས་ཤེས་བྱ་དང་། ཚན་རིག་ལག་རྩལ། ཁ་ལག་ཟ་སྟངས་ཟ་ལུགས། གྱོན་ཆས་གྱོན་སྟངས། རྒན་བཀུར་གཞོན་གཅེས་སོགས་ཀྱི་གཤིས་སྤྱོད་ཇེ་བཟང་དང་། རྒྱུན་ལྡན་ཀུན་སྤྱོད། བསམ་བློའི་ནུས་ཤུགས་སོགས་ཀྱང་ཇེ་མཐོར་གཏོང་དགོས་ལ། སློབ་མའི་རྒྱུད་ལ་ཀུན་སྤྱོད་བཟང་པོ་ཞིག་འཇགས་ཡོད་མེད་ཀྱི་ཚད་ཐིག་ལ་བརྩིས་ནས། ཚད་ལྡན་ཤེས་ཡོན་ཅན་ཞིག་ལ་འགྱུར་མིན་སོགས་ཀྱི་ཐོག་ནས་ལྟ་དགོས་པས། ཤེས་ཡོན་དང་ཀུན་སྤྱོད་གཉིས་ནི་གཅིག་ལ་གཅིག་བརྟེན་གྱི་སྒོ་ནས་འབྱུང་བཞིན་ཡོད་དེ་ཀུན་སྤྱོད་བཟང་པོ་ལས་སློབ་སྦྱོང་གི་གྲུབ་འབྲས་ལེགས་པོ་འབྱུང་བ་དང་། སློབ་སྦྱོང་གི་གྲུབ་འབྲས་ལེགས་པོ་ལས་ཀྱང་ཀུན་སྤྱོད་སོགས་བཟང་པོའི་ཕྱོགས་སུ་ཡར་རྒྱས་འགྲོ་བཞིན་ཡོད་པས། ཀུན་སྤྱོད་ལེགས་པོ་ཁོ་ནར་བརྟེན་ནའང་མི་ཆོག་པར་སྐབས་བབ་ཀྱི་བསླབ་བྱ་ཡོད་ཚད་ཀུན་སྤྱོད་སློབ་གསོའི་བླང་བྱ་ལྟར་བསྒྲུབས་ཏེ་ཤེས་ཡོན་དང་ཀུན་སྤྱོད་གཉིས་ཟུང་འབྲེལ་གྱི་སྒོ་ནས་མཐོ་རུ་གཏོང་རྒྱུ་ནི་ཤིན་ཏུ་གལ་ཆེ་བའི་གནད་ཀྱི་དམ་པ་ཡིན་ནོ།
སྤྱིར་རང་ཉིད་ཀྱི་ལས་ཡུལ་དངོས་ལ་གཞིགས་ནས་ཁ་ཡོད་ལག་ཡོད་ཀྱི་སློབ་གསོའི་ལས་དོན་དངོས་ལ་དོ་སྣང་དང་། དབྱེ་ཞིབ་ཀྱིས་སྤྱི་ཚོགས་ལ་མཁོ་བའི་སྤྱོད་གཙང་ཤེས་ལྡན་པ་གསོ་སྐྱོང་བྱེད་པར་རང་གི་ལྟ་བའམ་བསམ་ཚུལ་བརྗོད་པ་ཡིན་པས། ཁོ་བོའི་རིག་པའི་ནུས་ཤུགས་དམན་པས། འོས་ཤིང་འཚམ་པ་ཞིག་བརྗོད་མ་ཐུབ་པ་མ་ཟད། མི་འོས་པ་དང་མི་འགྲིག་པ་སོགས་ཀྱང་ཡོད་སྲིད་ལ་དེ་དང་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་པའི་མཁས་པ་རྣམས་ཀྱི་ཐེ་ཚོམ་གྱི་དྲ་བ་བཅད་དེ་དགོངས་འཆར་གྱི་ནོར་བུ་གང་འདོད་དུ་གནང་བར་མཛོད།
(གཞིས་རྩེ་གྲོང་ཁྱེར་གཉའ་ནང་རྫོང་སློབ་གསོ་ཅུས་ཀྱི་ལྷག་པ་ཆུང་བདག)


text:
མི་དམངས་དྲ་བའི་འཕྲིན། ཟླ་9ཚེས་25ཉིན། ཏང་གི་ཚོགས་ཆེན་བཅུ་དགུ་པ་འཚོག་ཉེར་ཡོད་པའི་སྐབས་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་པེ་ཅིང་འགྲེམས་སྟོན་ཁང་དུ་ཕེབས་ནས“འབད་འབུངས་ཡར་བརྩོན་གྱི་ལོ་ལྔའི”གྲུབ་འབྲས་འགྲེམས་སྟོན་ཆེ་གྲས་ལ་གཟིགས་སྐོར་གནང་ཞིང་། ཁོང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ལོ་5ནི་ཏང་དང་རྒྱལ་ཁབ་འཕེལ་རྒྱས་ཀྱི་བརྒྱུད་རིམ་ནང་སྤྱིར་བཏང་གཏན་ནས་མིན་པའི་ལོ་5རེད། ལོ་5ཡི་རིང་ཏང་ཀྲུང་དབྱང་གིས་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་སྣེ་ཁྲིད་བྱས་ནས“ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་གཏོང་བ་དང“ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་སྐུལ་འདེད་བཏང་སྟེ་མཐུན་སྒྲིལ་རྡོག་རྩ་གཅིག་སྒྲིལ་དང་། དུས་བསྟུན་མདུན་སྐྱོད། སྙིང་རུས་ཆེན་པོས་འབད་བརྩོན། འགག་སྒྲོལ་དཀའ་སེལ་བཅས་བྱས་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བྱ་གཞག་འཕེལ་རྒྱས་མྱུར་པོ་དང་མི་དམངས་ཀྱི་འཚོ་བ་ལེགས་བཅོས་མངོན་གསལ་དོད་པོ་ཡོང་རྒྱུར་སྐུལ་འདེད་བཏང་བས་ཏང་དང་རྒྱལ་ཁབ་ཀྱི་བྱ་གཞག་ལ་ལོ་རྒྱུས་རང་བཞིན་གྱི་གྲུབ་འབྲས་ཐོབ་ཡོད་ལ་ལོ་རྒྱུས་རང་བཞིན་གྱི་འཕོ་འགྱུར་ཡང་བྱུང་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་གསོན་ཉམས་ལྡན་པའི་ལག་ལེན་དང་། གྲུབ་འབྲས་གལ་ཆེན། རྩ་ཆེའི་ཉམས་མྱོང་བཅས་དྲིལ་བསྒྲགས་རྒྱ་ཁྱབ་བྱས་ཏེ་བརྗོད་དོན་གཙོ་བོ་མཆོག་ཏུ་འཛིན་པ་དང་དྲང་ནུས་དར་སྤེལ་བཏང་ནས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་དུ་གཏོང་རྒྱུར་སྐུལ་ལྕག་བྱེད་པ་དང་། སྙིང་སྟོབས་རབ་འཕེལ་དང་། འབད་འབུངས་ཡར་བརྩོན། ཡང་འབད་བསྐྱར་འབད་བྱེད་པ། རླབས་ཆེའི་འཐབ་རྩོད་དང་། རླབས་ཆེའི་འདུ་འགོད། རླབས་ཆེའི་བྱ་གཞག་ལ་སྐུལ་འདེད་གཏིང་ཟབ་གཏོང་བ་བཅས་བྱས་ནས“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་འགྲུབ་ཕྱིར་མུ་མཐུད་འབད་འཐབ་བྱས་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་པའི་ནན་བཤད་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཁེ་ཆང་དང་། ཀྲང་ཏེ་ཅང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་བཅས་ཀྱིས་འགྲེམས་སྟོན་ལ་གཟིགས་སྐོར་གནང་བ་རེད།
ཕྱི་དྲོའི་ཆུ་ཚོད་3དང་སྐར་མ་45ཡི་ཐོག་ཞི་ཅིན་ཕིང་སོགས་འགོ་ཁྲིད་བློ་མཐུན་པེ་ཅིང་འགྲེམས་སྟོན་ཁང་གི་འགྲེམས་སྟོན་ཚོམས་ཆེན་དུ་ཕེབས་ནས་འགྲེམས་སྟོན་ལ་གཟིགས་སྐོར་གནང་བ་རེད། འགྲེམས་སྟོན་ནང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་ཏང་ཀྲུང་དབྱང་གི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་གཙོ་རྐང་དུ་བྱས་ནས་བརྗོད་དོན་གཙོ་བོའི་ནང་དོན་འགྲེམས་ཁུལ་10དང་ཁྱད་ལྡན་ཉམས་ལེན་འགྲེམས་ཁུལ་1 བཀོད་སྒྲིག་ཇུས་འགོད་བྱས་ཏེ་བརྒྱུད་ལམ་སྣེ་མང་དང་སྒྲ་འོད་གློག་གསུམ་གྱི་བྱ་ཐབས་གང་ལེགས་སྤྱད་དེ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་སྣེ་ཁྲིད་བྱས་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་བཏང་སྟེ“ཕྱོགས་ལྔ་གཞི་གཅིག”གི་སྤྱིའི་བཀོད་ཇུས་ལ་སྤྱི་འདོམས་སྐུལ་འདེད་གཏོང་བ་དང“ཕྱོགས་ཡོངས་བཞིའི”འཐབ་ཇུས་བཀོད་ཇུས་ལ་མཐུན་སྦྱོར་སྐུལ་འདེད་བཏང་བས་སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་ཀྱི་དེང་རབས་ཅན་འཛུགས་སྐྲུན་ལ་གྲུབ་འབྲས་གལ་ཆེན་གསར་པ་ཐོབ་ལུགས་གང་ལེགས་མངོན་པར་བྱས་པ་དང་། རང་རེའི་ཏང་གི་རྒྱལ་སྲིད་སྐྱོང་ལུགས་ཀྱི་ཁྱད་དུ་འཕགས་པའི་བློ་གྲོས་དང་ངོམས་སུ་ཆོག་པའི་འཇོན་ཐང་དང་མི་དམངས་མང་ཚོགས་ཀྱི་ཐོན་སྐྱེད་དང་འཚོ་བའི་འགྱུར་ལྡོག་གསར་པ་དང་ཐོབ་ཚོར་དང་བདེ་སྐྱིད་ཚོར་སེམས་ངོ་མ་དང་དེ་བཞིན་ལས་བྱེད་མང་ཚོགས་ཚོས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་བའི་བསམ་པའི་ཉམས་འགྱུར་བཟང་པོ་གང་ལེགས་མངོན་པར་བྱས་ཡོད་པ་རེད།
ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བའི“གདུང་བཞི་ཀ་བརྒྱད”ཀྱི་བྱེད་པོའི་སྒྲོམ་གཞིའི་གསོན་ཉམས་ལྡན་པའི་བརྙན་ལམ་ནང་རྒྱལ་ཡོངས་མི་དམངས་འཐུས་ཚོགས་ཀྱི་ཁྲིམས་འཛུགས་ལས་དོན་དང་མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་ལས་དོན་གྱི་ཞིབ་ཕྲའི་གྲངས་གཞི་མཚོན་པར་བྱས་པ་དང་། སྔོན་ཐོན་དཔེ་མཚོན་དང་དུས་རབས་ཀྱི་མིག་དཔེའི་གནས་ཚུལ་མང་པོ་མངོན་པར་བྱས་པ། ཀྲུང་གོའི་རོགས་ཟླའི་འབྲེལ་བའི་དྲ་རྒྱ་གོ་ལ་ཡོངས་སུ་ཁྱབ་པའི་བརྒྱུད་ལམ་སྣེ་མང་གི་ཐོན་རྫས་འགྲེམས་སྟོན་བྱས་པ། ལས་བྱེད་དཔུང་ཁག་འཛུགས་སྐྱོང་དང་ཕྱོགས་ཡོངས་ནས་ཏང་ནན་པོས་སྐྱོང་བའི་ཡིག་རིས་འགྲེམས་སྟོན་བྱས་ཡོད་པ་རེད། ཀང་ཀྲུའུ་ཨའོ་ཟམ་ཆེན་གྱི་བཟོ་དབྱིབས་དང་། བྱང་གསུམ་འགོག་སྲུང་ནགས་ཚལ་གྱི་མ་ལག་འཛུགས་སྐྲུན་ལས་གྲྭའི(1978ལོ་ནས་2050ལོ་བར)མཚོན་བྱེད་དཔེ་རིས། འཛམ་གླིང་ཐོག་གཏིང་འཛུལ་རིང་ཤོས་ཀྱི་ལས་སྒྲུབ་རྣམ་པའི་མི་ཞུགས་ཆུར་འཛུལ་ཡོ་བྱད“ཀླུ་མོ་རྟགས་ཅན”གྱི་བཟོ་དབྱིབས། ཀྲུང་གོས་རང་བརྟེན་ཞིབ་བཟོ་བྱས་པའི་རྟ་ཤུགས་400ཡི་རིམ་མེད་མགྱོགས་ཚད་འགྱུར་བའི་འདྲུད་འཐེན་འཕྲུལ་འཁོར་ཐོག་མ། དམག་དཔུང་སྟོབས་ཆེར་གཏོང་བའི་རྒྱང་སྐྱོད་ལམ་བུའི་ནང་མཚོ་ཐོག་རྒྱང་སྐྱོད་བྱེད་པའི་གོ་མཚོན་དང་སྒྲིག་ཆས་བཟོ་དབྱིབས་སོགས་དངོས་དཔེའི་བཟོ་དབྱིབས་མང་པོ་ཞིག་དང་། བརྙན་ལམ་གྱི་དཔྱད་གཞི་དུམ་བུ་མང་པོ་ཞིག པར་རིས་དང་དཔེ་རིས་མང་པོ་བཅས་ལ་ཞི་ཅིན་ཕིང་སོགས་འགོ་ཁྲིད་བློ་མཐུན་གྱིས་ཡང་ཡང་གཟིགས་པ་རེད།


text:
ས་གནས་འདི་ནི་དཔལ་མགོན་འཕགས་པ་ཀླུ་སྒྲུབ་ཞབས་ཀྱི་གནས་དང་ཐག་ཉེ་ཡིན་པ་དང་ངོས་རང་དཔལ་མགོན་ཀླུ་སྒྲུབ་ཀྱི་རྗེས་འཇུག་སློབ་མ་ཞིག་ཡིན་སྟབས། རྣམ་ཀུན་འདི་ཁུལ་བཅར་སྐབས་སེམས་ནང་ཚོར་སྣང་མི་འདྲ་བ་ཞིག་ཡོང་གི་འདུག ངོས་ལ་འཕགས་ཡུལ་བྱང་ཆུབ་ཆེན་པོའི་ཆོས་ཚོགས་ནས་མགྲོན་འབོད་བྱུང་བ་ལྟར། ཕྱི་ལོ་༡༩༥༦ ལོར་བདག་ཅག་གི་སྟོན་པ་མྱ་ངན་ལས་འདས་ནས་ལོ་༢༥༠༠ འཁོར་བའི་དུས་དྲན་ལ་བཅར་རྒྱུའི་གོ་སྐབས་བཟང་པོ་ཞིག་བྱུང་ཞིང་། སྐབས་དེར་ཀླུ་སྒྲུབ་ཀྱི་གནས་རྩ་ཆེན་འདི་མཇལ་རྒྱུའི་གོ་སྐབས་བཟང་པོ་ཞིག་བྱུང་མྱོང་། འཛམ་གླིང་འདིར་ཆོས་ལུགས་སྤྱི་དང་ལྷག་པར་ནང་ཆོས་ལ་དམིགས་བསལ་གྱིས་དོ་སྣང་ཆེན་པོ་བྱེད་བཞིན་པའི་དུས་སྐབས་བཟང་པོ་འདིར། ང་ཚོ་ནང་པ་རང་ཉིད་ཀྱིས་ནང་པའི་གཞུང་ནས་གསུངས་པའི་ལྟ་གྲུབ་ལ་དད་པ་དང་ཡིད་ཆེས་ཡོད་པ་གཅིག་པུས་མི་འགྲིག་པར་ནང་ཆོས་ཀྱི་དོན་སྙིང་ཇི་ཡིན་ངོ་འཕྲོད་པར་བྱས་ཏེ་ཤེས་ནས་དད་པ་ཐོབ་པ་ཞིག་དང༌། གང་ཤེས་པ་རྣམས་སེམས་རྒྱུད་ལ་སྦྱར་ནས་ཉིན་རེའི་མི་ཚེའི་ནང་གྲུབ་འབྲས་མིག་གིས་མཐོང་ཐུབ་པ་ཞིག་ཡོང་བར་བྱ་རྒྱུ་དེ་ཧ་ཅང་གལ་ཆེན་པོ་ཡིན། ནང་ཆོས་དང་དེང་རབས་ཚན་རིག་གི་དབར་མཐུན་པའི་ཆ་མང་པོ་ཡོད་ཅིང་། ཇི་ཙམ་ནང་ཆོས་ལ་སློབ་སྦྱོང་དང༌བརྟག་དཔྱད། ཉམས་ལེན་བྱས་པ་དེའི་ཚོད་ཀྱི་སེམས་ནང་བྲོ་བ་མི་འདྲ་བ་ཞིག་རྙེད་རྒྱུ་ཡོད་པ་ཧ་ཅང་གསལ་པོ་ཡིན། ཚན་རིག་པ་མང་པོས་ཀྱང་དེ་ལྟར་ངོས་འཛིན་བྱེད་ཀྱི་ཡོད།
(ཕྱི་ལོ་ ༢༠༠༢ ཟླ་བ་ ༡༢ ཚེས་ ༡༧ ཉིན་རྒྱབ་ཏུ་ས་ལར་ཇུང་ Salar Jung འགྲེམས་སྟོན་ཁང་ནས་གོ་སྒྲིག་བྱས་ཏེ་ཉིན་གསུམ་གྱི་རིང་ནང་པའི་ལྟ་གྲུབ་སྐོར་མཁས་པའི་བགྲོ་གླེང་གི་ལྷན་ཚོགས་ཤིག་གནང་རྒྱུའི་ཚོགས་འདུ་དབུ་འབྱེད་ཀྱི་ཚོགས་མགོན་དུ་ཆིབས་བསྒྱུར་བསྐྱངས་ཏེ། ལྷན་ཚོགས་སུ་ཕེབས་པའི་མངའ་སྡེའི་སྲིད་སྐྱོང་དང༌། རྒྱ་གར་དབུས་གཞུང་གི་རིག་གཞུང་དང༌ཡུལ་སྐོར་སྤྲོ་འཆམ་ལས་ཁུངས་ཀྱི་དྲུང་ཆེ་སོགས་སྐུ་མགྲོན་ཁག ཚོགས་ཞུགས་ནང་ཆོས་མཁས་དབང་དང༌ཞིབ་འཇུག་པ་སོགས་ལ་སྩལ་པ་ལས་བཏུས།)


text:
ཟླ་7ཚེས་27ཉིན། ལོ་སིའི་རྒྱལ་ས་ཝན་ཐེན་དུ་ལོ་སིར་བསྐྱོད་པའི་ཀྲུང་གོ་མི་དམངས་བཅིངས་འགྲོལ་དམག་གི“ཞི་བདེའི་མེ་འཁོར”ཞེས་པའི་སྨན་བཅོས་རུ་ཁག་གི་རུ་མིས(གཡས་ཀྱི་དང་པོ)ལོ་སིའི་མང་ཚོགས་ལ་འོས་འགན་སྨན་བཅོས་བྱེད་བཞིན་པ།
ཤིན་ཧྭ་གསར་འགྱུར་ཁང་གྲོང་ཁྱེར་ཝན་ཐེན་ནས་ཟླ་7ཚེས་27ཉིན་གློག་འཕྲིན་འབྱོར་གསལ། ལོ་སིར་བསྐྱོད་མཁན་ཀྲུང་གོའི“ཞི་བདེའི་མེ་འཁོར—2017ལོའི”སྨན་བཅོས་ཞབས་ཞུའི་བྱེད་སྒོ་ཚེས་27ཉིན་འགོ་ཚུགས་པ་དང་ཀྲུང་གོ་མི་དམངས་བཅིངས་འགྲོལ་དམག་གིས་ལོ་སིར་མངགས་གཏོང་བྱས་པའི“ཞི་བདེའི་མེ་འཁོར”སྨན་བཅོས་རུ་ཁག་གིས་ས་གནས་དེ་གའི་དམག་དམངས་ལ་འོས་འགན་སྨན་བཅོས་དང་། སྨན་བཅོས་ཞབས་ཞུ། རིག་གཞུང་སྤེལ་རེས་སོགས་ཀྱི་ལས་དོན་ཕྱོགས་ཡོངས་ནས་སྤེལ་བ་རེད།
འགོ་ཚུགས་མཛད་སྒོ་ལོ་སིའི་རྒྱལ་ས་ཝན་ཐེན་དང་བྱང་རྒྱུད་ལང་ནན་ཐ་ཞིང་ཆེན་དུ་དུས་གཅིག་ཏུ་འཚོགས་ཤིང་། ཀྲུང་དབྱང་དམག་ཨུད་རྒྱབ་ཕྱོགས་མཁོ་སྒྲུབ་འགན་ལེན་པུའུ་ཡི་འཕྲོད་བསྟེན་ཅུས་དང་། ལོ་སིར་བཅའ་སྡོད་ཀྲུང་གོའི་གཞུང་ཚབ་ཆེ་མོ་ཁང་དྲག་དཔོན་ཁྲུའུ། ལོ་སིའི་རྒྱལ་སྲུང་པུའི་ཕྱི་དོན་ཅུས། ལོ་སི་མི་དམངས་དམག་སྤྱི་ཁྱབ་རྒྱབ་ཕྱོགས་མཁོ་སྒྲུབ་པུའུ་བཅས་དང་། དེ་བཞིན་ལང་ནན་ཐ་ཞིང་ཆེན་དམག་ཁུལ་གྱི་དཔོན་རིགས། སྨན་བཅོས་རུ་ཁག་གི་ཁོངས་མི་ཡོངས་དང་ལོ་སིའི་དམག་དཔུང་གི་སྨན་དོན་མི་སྣ་སོགས་300ལྷག་ཙམ་གྱིས་ས་གནས་གཉིས་ཀྱི་འགོ་ཚུགས་མཛད་སྒོར་ཞུགས་པ་རེད། ཀྲུང་གོ་དང་ལོ་སི་རྒྱལ་ཁབ་གཉིས་པོས་རྒྱལ་ཁབ་གཉིས་དང་དམག་དཔུང་གཉིས་ཀྱི་སྲོལ་རྒྱུན་མཛའ་གྲོགས་ཕྱིར་དྲན་བྱས་པ་དང་འབྲེལ་ད་ཐེངས་ཀྱི་སྨན་བཅོས་ཞབས་ཞུ་བདེ་བླག་ངང་སྤེལ་ཐུབ་པའི་སྨོན་འདུན་ཞུས་པ་རེད།
ལོ་སི་མི་དམངས་དམག་སྤྱི་ཁྱབ་རྒྱབ་ཕྱོགས་མཁོ་སྒྲུབ་པུའི་འཕྲོད་བསྟེན་ཅུས་ཀྱི་ཅུས་ཀྲང་པོ་ཞེང་གིས་ཝན་ཐེན་གྱི་འགོ་ཚུགས་མཛད་སྒོའི་ཐོག་ཤིས་ཚིག་བརྗོད་སྐབས། ཕྱིའི་དགྲ་ཡའི་བཙན་འཛུལ་ལ་འགོག་རྒོལ་བྱེད་པའི་རྒྱལ་སྐྱོབ་འཐབ་རྩོད་ཀྱི་དུས་སྐབས་སམ་ཡང་ན་དེང་གི་རྒྱལ་ཁབ་འཛུགས་སྐྲུན་དང་འཕེལ་རྒྱས་ཀྱི་དུས་སྐབས་སུ་ཀྲུང་གོའི་ཏང་དང་། སྲིད་གཞུང་། མི་དམངས་བཅས་ཀྱིས་སྔ་ཕྱི་བར་གསུམ་དུ་ལོ་སི་ཕྱོགས་ལ་རྒྱབ་སྐྱོར་བྱས་ཡོད། ཀྲུང་གོས་ད་ཐེངས་གཞི་ཁྱོན་དེ་ལྟ་བུའི་སྨན་དོན་མི་སྣ་ལོ་སིར་མངགས་གཏོང་བྱས་པ་ལས། ཀྲུང་གོས་ལོ་སིར་ཕུལ་བའི་སྒེར་སེམས་མེད་པའི་ལེགས་སྐྱེས་དང་ལྷག་བསམ་དག་པའི་མཛའ་སེམས་གང་ལེགས་མཚོན་ཡོད། ང་ཚོས་ཀྱང་ནུས་ཤུགས་གང་ཡོད་བཏོན་ནས་ཀྲུང་གོ་ཕྱོགས་ཀྱི་སྨན་དོན་མི་སྣས་བླ་ན་མེད་པའི་འོས་འགན་ལེགས་གྲུབ་བྱ་རྒྱུར་སྟབས་བདེ་གང་ལེགས་བསྐྲུན་རྒྱུ་ཡིན་ཞེས་བཤད།
“ཞི་བདེའི་མེ་འཁོར—2017ལོའི”སྨན་བཅོས་ཞབས་ཞུ་བྱེད་སྒོའི་དམག་ཨུད་ལས་ཁུངས་བཀོད་འདོམས་མཐུན་སྦྱོར་ཚོགས་ཆུང་གི་འགན་ཁུར་མི་སྣ་ཝང་ཏ་ལིན་གྱིས་ད་ཐེངས་ལོ་སིར་སྨན་བཅོས་ཞབས་ཞུའི་བྱེད་སྒོ་སྤེལ་ནས་རང་རེའི་དམག་དཔུང་གི“ནད་བཅོས་སྲོག་སྐྱོབ”ཀྱི་དམིགས་ཡུལ་རྒྱུན་འཛིན་བྱ་རྒྱུ་མཐའ་འཁྱོངས་བྱས་ཏེ་ལོ་སིའི་དཔོན་དམག་དང་དམངས་ཚོགས་ལ་བདེ་ཐང་བསྐྲུན་རྒྱུ་དང་འབྲེལ། རྒྱལ་ཁབ་གཉིས་དང་དམག་དཔུང་གཉིས་ཀྱི་སྨན་བཅོས་འཕྲོད་བསྟེན་ཁྱབ་ཁོངས་ཐད་ཀྱི་མཉམ་ལས་འཚོལ་ཞིབ་ཧུར་ཐག་བྱས་ནས“མིའི་རིགས་ཀྱི་ལས་དབང་གཅིག་མཐུན་འདུས་འགྲུབ”གཏོད་པའི་ཆེས་བླ་ན་མེད་པའི་དམིགས་ཚད་མངོན་འགྱུར་ཡོང་ཆེད་ལེགས་སྐྱེས་ཧུར་ཐག་འབུལ་རྒྱུ་ཡིན་ཞེས་བཤད། ལོ་སིར་བཅའ་སྡོད་ཀྲུང་གོའི་གཞུང་ཚབ་ཆེ་མོ་ཁང་གི་དྲག་དཔོན་ཏ་ཞའོ་ཁྲེན་ཡུང་ཅིན་གྱིས་ཤིས་ཚིག་གསུང་སྐབས། ད་ཐེངས་ལོ་སིར་སྤེལ་བའི“ཞི་བདེའི་མེ་འཁོར—2017ལོའི”སྨན་བཅོས་ཞབས་ཞུའི་བྱེད་སྒོ་དེ་ནི་རྒྱལ་ཁབ་གཉིས་པོ་དང་དམག་དཔུང་གཉིས་པོའི་མཛའ་གྲོགས་སྤེལ་རེས་སྔར་བས་ཟབ་ཏུ་གཏོང་བ་དང་ཕན་ཚུན་ཤེས་རྟོགས་དང་། ཡིད་ཆེས། མཛའ་གྲོགས་བཅས་ཟབ་ཏུ་བཏང་སྟེ་ཀྲུང་གོ་དང་ལོ་སི་རྒྱལ་ཁབ་གཉིས་པོའི་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བར་ནུས་པ་འདོན་རྒྱུ་དེ་ཡིན། ཀྲུང་གོ་ཕྱོགས་ཀྱི་སྨན་བཅོས་རུ་ཁག་གིས་སྨན་བཅོས་ཞབས་ཞུའི་དམིགས་ཡུལ་བློ་ལ་བརྟན་པོར་བཅངས་བ་དང་ནན་ཏན་ངང་འཆར་འགོད་ཀྱི་ཇུས་གཞིར་གཞིགས་ནས་ལག་བསྟར་སྒྲིག་འཛུགས་བྱས་ཏེ་ཁྲལ་སེལ་གཏན་ནས་མི་བྱེད་པ་དང་ཡག་ཐོག་ཡག་བརྩེགས་ཀྱི་ཆེད་ལས་སྤྱོད་ཚུལ་ལས་སྐོར་སྐྱོད་སྨན་བཅོས་དང་། སྨན་བཅོས། གཤགས་བཅོས་སོགས་ཀྱི་བྱེད་སྒོ་ཁག་ཡག་པོ་སྤེལ་ཏེ་ལོ་སི་ཕྱོགས་ཀྱི་མི་སྣ་དང་མཐུན་སྦྱོར་གཞོགས་འདེགས་ཀྱིས་ལས་འགན་ཁག་ཕུན་སུམ་ཚོགས་པོའི་སྒོ་ནས་ལེགས་གྲུབ་བྱ་རྒྱུ་ཡིན་ཞེས་བཤད།
ལོ་སིའི་དམངས་ཚོགས་ཀྱིས་ཀྲུང་གོའི་སྨན་བཅོས་རུ་ཁག་གིས་ཚེས་27ཉིན་ནས་བཟུང་སྨན་བཅོས་བྱ་རྒྱུ་ཡིན་པ་ཤེས་རྗེས། ཞོགས་པ་སྔ་པོ་ནས་ཝན་ཐེན་སྨན་ཁང་103གྱི་སྒོ་འགྲམ་དུ་རུ་སྒྲིག་ནས་སྒུག་བསྡད། འགོ་ཚུགས་མཛད་སྒོ་མཇུག་འགྲིལ་རྗེས་ཀྲུང་གོའི་སྨན་བཅོས་རུ་ཁག་གིས་ལོ་67ལ་སླེབས་པའི་སྐྱེས་པ་ཞིག་ལ་དུས་ཚོད་སྐར་མ་90སྤྱད་ནས་དཔྱི་མིག་ལ་གཤགས་བཅོས་བྱས་པ་རེད། ཤེས་རྟོགས་བྱུང་བར་གཞིགས་ན། སྨན་བཅོས་རུ་ཁག་གཉིས་པོས་ལོ་སིའི་དམག་དམངས་ལ་འོས་འགན་སྨན་བཅོས་དང་། གཤགས་བཅོས། གཟུགས་པོ་བརྟག་དཔྱད། དྲིལ་བསྒྲགས་སློབ་གསོ་སོགས་ཀྱི་སྨན་བཅོས་ཞབས་ཞུའི་བྱེད་སྒོ་སྤེལ་རྒྱུ་དང་། སྔོན་རྩིས་བྱས་ན་མི་ཐེངས་2000ལྷག་ཙམ་ལ་སྨན་བཅོས་བྱ་རྒྱུ་ཡིན་པ་རེད།


text:
མཚོ་སྔོན་ཨ་མའི་བུ་རིག་གནས་ཚད་ཡོད་འགན་ལེན་སྤྱི་གཉེར་ཁང་ནི ༢༠༡༠ ལོའི་ཟླ ༥ པར་གསར་དུ་བཙུགས་པ་ཡིན་ལ་ཁོངས་གཏོགས་སུ་ཨ་མའི་བུ་གློག་བརྙན་འཕྲིན་སྒྱུར་སྐྲུན་སྟེ་གནས་དང་། ཨ་མའི་བུ་སྒྲ་བརྙན་སྒྲིག་སྦྱོར་ལྟེ་གནས། ཨ་མའི་བུ་རིག་རྩལ་འཁྲབ་སྟོན་ལྟེ་གནས། ཨ་མའི་བུ་བཟོ་བཀོད་འཛུགས་སྐྲུན་ལྟེ་གནས་བཅས་སྡེ་ཁག་བཞི་ཡོད།
ཨ་མའི་བུ་གློག་བརྙན་འཕྲིན་སྒྱུར་སྐྲུན་ལྟེ་གནས་ཀྱིས་གློག་བརྙན་དང་བརྙན་འཕྲིན་ཟློས་གར། འགུལ་རིས་བརྙན་འཕྲིན། དངོས་ཕབ་གློག་བརྙན། བརྡ་ཁྱབ་བརྙན་རིས་སོགས་ཀྱི་གཟུགས་རིས་དང་མཇུག་མཐའི་སྒྲ་གཟུགས་སྒྲིག་སྦྱོར། ཡིག་སྒྱུར་དང་སྐད་སྦྱོར་སོགས་གློག་བརྙན་འཕྲིན་གྱི་ལས་རིགས་ཆ་ཚང་གཉེར་བཞིན་ཡོད། སྡེ་ཁག་འདིའི་ལས་བྱེད་མི་སྣ་དག་ལོ་ངོ་དུ་མར་པེ་ཅིང་ནས་གློག་བརྙན་འཕྲིན་གྱི་ལས་རིགས་ལ་ཞུགས་མྱོང་ཞིང་ད་བར་དུ་བརྙན་འཕྲིན་ལ《ང་ཚོའི་རུ་དཔུང་ཉི་མའི་ཕྱོགས་སུ་སྐྱོད》(ལེའུ30)《ཀྲུང་གོའི་ཕུ་ནུ་བརྒྱད་དཔུང》(ལེའུ30)《དར་མའི་འཚོ་བ》(ལེའུ30)《དྲོད་འཇམ་གྱི་སྟོན་ཁ》(ལེའུ30)《གོང་མ་ཁང་ཞིས་དམངས་ཁྲོད་དུ་མྱུལ་བ》(ལེའུ120)《འཆར་གཞི་ཟུར་གསུམ་མ》(ལེའུ30)《འཆི་ཕོད་རུ་ཁག》(ལེའུ32)《གཞས་མ་ཞིག་གི་གཏམ་རྒྱུད》(ལེའུ34)《བུ་གཉོར་ཨ་མ》(ལེའུ26)སོགས་དང་། གློག་བརྙན་ལ《སྡིག་རཱའི་རྒྱལ་པོ》《བཞོན་མ》《དམར་འཛིང་མཁན》《དཔའ་རྟུལ》《ཡེ་བུན》《དཔའ་བོའི་ཆོད་སེམས》《ཧ་ཁྱི》སོགས་བསྡོམས་པའི་ལེའུ་སུམ་སྟོང་ལྷག་སྒྱུར་བསྐྲུན་བྱས་མྱོང་ལ། ཞིང་ཆེན་རིམ་པའི་བརྙན་འཕྲིན་ཁང་དང་འབྲེལ་ཡོད་ཆེད་ལས་མི་སྣ་དག་གིས་གདེང་འཇོག་ཚད་མཐོན་པོ་གནང་བཞིན་ཡོད།
ཨ་མའི་བུ་སྒྲ་བརྙན་སྒྲིག་སྦྱོར་ལྟེ་གནས་ཀྱིས་མི་རིགས་ཀྱི་རོལ་མོ་དང་དབྱངས་རྟ་འཚོལ་བསྡུ་དར་སྤེལ། རྡུང་ལེན་དང་དམངས་གླུ རྩེད་རིགས་དང་དེང་རབས་གླུ་གཞས་སོགས་ཀྱི་ཆེད་བསྒྲིགས་བརྙན་འཁོར་སྒྲ་ཕབ་དང་བརྙན་རིས་སྒྲིག་སྦྱོར་གཙོ་བྱས་ནས་པར་བསྐྲུན་འགྲེམ་སྤེལ་དང་། གར་སྟེགས་ཇུས་འགོད། ཕྱི་ཤོག་དང་ཁྱབ་བསྒྲགས་བཟོ་བཀོད། གླུ་ཚིག་དང་དབྱངས་གསར་རྩོམ། རོལ་མོ་སྒྲིག་བཟོ། མཚམས་སྦྱོར་འགྲེལ་བཤད་སོགས་སྒྱུ་རྩལ་ལས་རིགས་འདི་ལ་འབད་བརྩོན་བྱེད་ཀྱིན་ཡོད།
ཨ་མའི་བུ་རིག་རྩལ་འཁྲབ་སྟོན་ལྟེ་གནས་ཀྱིས་མི་རིགས་ཀྱི་ཁྱད་ཆོས་ལྡན་པའི་གྲོང་དང་གྲོང་ཁྱེར་སོགས་ཀྱི་གཉེན་སྟོན་འགོ་འཛིན་བྱེད་པ། རིག་རྩལ་སྤྲོ་ཚོགས་འཚོགས་པ། དམངས་གླུ་དང་ཞབས་བྲོ། དེང་རབས་གླུ་གཞས། རྡུང་ལེན་སོགས་རྩེད་མོའི་རྣམ་གྲངས་མང་པོ་ཞིག་འཁྲབ་སྟོན་བྱེད་བཞིན་ཡོད། ལོ་གསུམ་རིང་ཇོ་མོ་གླང་མ་མའི་ལས་ཁུངས་དང་མཉམ་འབྲེལ་གྱིས་བོད་ཁམས་ཡུལ་གྱི་རིག་རྩལ་སྤྲོ་ཚོགས་ཆེན་ཇོ་མོ་གླང་མའི་གཟི་འོད་སྐབས་གསུམ་བསྡུས་བར་རྒྱལ་ཁབ་ཕྱི་ནང་གི་བལྟ་མཁན་ཁྲི་སྟོང་མང་པོའི་འདོད་པའི་ཡིད་ཀྱི་ཟས་སུ་སྨིན་ཡོད།
ཨ་མའི་བུ་བཟོ་བཀོད་འཛུགས་སྐྲུན་ལྟེ་གནས་ཀྱིས་མི་རིགས་ཀྱི་ལྷ་རིས་སྒྱུ་རྩལ་གྱི་ནང་གསེས་གཙགས་དྲུབས་དང་གོས་དྲུབས། ཚོན་ཐང་སོགས་ཐང་ཀ་འབྲི་བཞེངས་དང་། མི་རིགས་ཀྱི་ཁྱད་ཆོས་ལྡན་པའི་རི་མོ་སྣ་ཚོགས་འབྲི་བ། ཤིང་རིས་གཏོང་བ་སོགས་ལྷ་རིས་སྒྱུ་རྩལ་གྱི་ལས་རིགས་དང་། གཞན་ལྷ་ཁང་དང་འདུ་ཁང་། གཞིས་ཁྱིམ་སོགས་ཀྱི་མཁར་རྨང་གདིང་བ་དང་མཁར་གྱང་བརྩིག་པ། ཤིང་ཐིག་འདེབས་པ་དང་ཤིང་རིས་བརྐོ་བ། ཅ་ལག་སྣོད་ཆས་བཟོ་བསྐྲུན་བྱེད་པ་སོགས་ཤིང་རྡོ་ཚོན་གསུམ་གྱི་བོད་ལུགས་བཟོ་བཀོད་འཛུགས་སྐྲུན་ལས་རིགས་འཐུས་ཚང་ཤིག་གཉེར་བཞིན་ཡོད། འཕེལ་རྒྱས་ཀྱི་གོམ་ཁ་མྱུར་ཅིང་གསར་བྱུང་གི་ཐོན་རྫས་མོད་པའི་དུས་རབས་འདིར་ངེད་ལས་ཁུངས་ཀྱིས་རང་ནུས་ཅི་ཡོད་ཀྱིས་ན་ཟུག་གི་འཕག་འཚག་བྱེད་ཀྱིན་མཐུན་སྒྲིལ་གྱི་འབོད་སྐུལ་སྒྲོག་བཞིན་མཐོ་སྒང་གི་མི་རིགས་འདི་དང་མི་རིགས་འདིའི་རིག་གནས་མ་ལག་དང་བཅས་གསོན་ཉམས་ལྡན་པར་འབད་པ་བྱེད་ཀྱིན་ཡོད།


text:
|
༄༅།། བསང་གསོལ་གྱི་ཤེས་བྱ་ངོ་སྤྲོད།བསང་གསོལ།
བོད་ཀྱི་ཡུལ་དུ་ཆོས་ལུགས་དང་གྲུབ་མཐའ་རིས་མེད་ཀྱིས་ལྷ་སྲུང་རྣམས་ལ་བསང་གསོལ་བྱེད་པའི་ལུགས་སྲོལ་དར་རྒྱས་ཧ་ཅང་ཆེ་བ་བྱུང་བར་བརྟེན། འདིར་བསང་གསོལ་གྱི་ངོ་སྤྲོད་མདོ་ཙམ་བྱེད་པ་ལ།
༡. བསང་གི་མཚན་ཉིད།
བསང་གི་མཚན་ཉིད་ལ། དག་བྱེད་དྲི་ཞིམ་གྱི་མཆོད་པའི་ཆོ་ག་གང་ཞིག ཉེས་སྐྱོན་གྱི་སྒྲིབ་བྱེད་ཐམས་ཅད་བྱང་ཞིང༌། བདེ་ལེགས་སྟེར་བའི་ནུས་པ་དང་ལྡན་པ་ཉིད་དོ།། ཞེས་ཞུ་ཆེན་ཚུལ་ཁྲིམས་རིན་ཆེན་གྱིས་གསུངས།
༢. བསང་གི་དབྱེ་བ།
བསང་གི་དབྱེ་བ་ལ་ཡུལ་སྲོལ་འདྲ་མིན་གྱི་དབང་གིས་ལག་ལེན་འདྲ་མིན་སྣ་ཚོགས་སུ་མཐོང་ཡང༌། གཙོ་བོ་རི་བསང་དང༌། གྲོང་བསང། ཐབ་བསང། ལམ་བསང། ཐོག་བསང་རྣམས་སུ་མ་འདུས་པ་མེད།
དེ་ལ་རི་བསང་ནི་གཙོ་བོ་བོད་འབྲོག་ཕྱོགས་སུ་དར་ཁྱབ་ཆེ་བའི་བསང་གསོལ་བྱེད་སྲོལ་ཞིག་སྟེ། དགོན་པའི་རྒྱབ་རིའམ་གཞི་བདག་གྲགས་ཅན་གནས་པའི་རིའི་རྩེའམ། ཡང་ན་དེ་ལས་གཞན་པའི་རི་མཐོ་ཤོས་རྣམས་ཀྱི་རྩེ་མོར་བསང་ཁྲི་བརྩིགས་ནས་བསང་གསོལ་བྱེད་ཀྱིན་ཡོད་ལ། གླང་ཟླའི་ཚེས་བཞི་སོགས་སོ་སོའི་ཡུལ་གོམས་ལྟར་ལོ་རེ་རེ་ལ་དུས་ཚོད་ངེས་ཅན་གྱི་ཐོག་ཏུ་སོ་སོའི་ཡུལ་གྱི་སྐྱ་སེར་ཐམས་ཅད་འདུས་ནས་བསང་གསོལ་རྒྱ་ཆེན་པོ་བྱེད་པ་དང༌། གཞན་སྒེར་བ་སོ་སོའི་འདོད་དོན་འགྲུབ་ཆེད་དུས་ཚོད་ངེས་མེད་དུ་བསང་གསོལ་མང་པོ་བྱེད།
གྲོང་བསང་ནི་དགོན་པའི་ཉེ་འཁོར་རམ་གྲོང་དང་གྲོང་ཁྱེར་སོགས་ཀྱི་ནང་དུ་ལྷ་ཁང་གྲགས་ཅན་སོགས་ཡོད་སར་བསང་ཁྲི་བརྩིགས་ཏེ་བསང་གསོལ་བྱེད་པ་ལྷ་སའི་ཇོ་ཁང་གི་མདུན་ལྟ་བུ་ཡིན།
ཐབ་བསང་ནི་གཙོ་བོ་འགྲུལ་བ་དང༌། ཇག་པ་ར་མདར་འགྲོ་བ་སོགས་ཀྱི་ལག་ལེན་དུ་བྱེད་པ་ཞིག་སྟེ། ཐབ་རྡོ་སུམ་ཚུགས་སུ་བྱས་པའི་སྟེང་དུ་ཇ་བཀོལ་རྗེས་བསང་རྩི་འདྲི་མིན་འབྱོར་ན་རབ། མ་འབྱོར་ཀྱང་རྩམ་པ་ཉུང་ཙམ་བླུགས་ཏེ་བསང་གསོལ་གང་ཤེས་འདོན་གྱི་ཡོད།
ལམ་བསང་ནི་སྐྱེས་ཆེན་དམ་པ་རྣམས་ཕེབས་བསུ་ཞུ་བའམ། ཡང་ན་སྐུ་གསུང་ཐུགས་རྟེན་གདན་འདྲེན་པའམ། རྒྱལ་པོ་ལྟ་བུ་བསུ་ཕེབས་སོགས་ཀྱི་སྐབས་སུ་ལམ་ཁར་བསང་ཁྲི་བརྩིགས་ཏེ་བསང་ཕུད་པར་ཟེར་ཞིང་ད་ལྟ་ང་ཚོས་ྋགོང་ས་མཆོག་བསུ་ཕེབས་ཀྱི་སྐབས་སུ་ལམ་ཁར་བསང་མང་པོ་གཏོང་གིན་ཡོད་པ་ལྟ་བུ་ཡིན། ཐོག་བསང་ནི་ཁང་བའི་ཐོག་ཁར་བསང་ཁྲི་བརྩིགས་ཏེ་བསང་གསོལ་བྱེད་པ་ལ་ཟེར་ཞིང༌། གཙོ་བོ་བོད་རོང་པའི་ཕྱོགས་སུ་དར་ཁྱབ་ཆེ།
༣. བསང་གི་དགོས་པ།
བསང་གི་དགོས་པ་ནི་མཆོད་ཡུལ་དཀོན་མཆོག་དང༌། ཡུལ་ལྷ་གཞི་བདག་སོགས་ལ་མི་གཙང་བའི་རིགས་ཀྱིས་གོས་པའམ། དམ་ཚིག་ཉམས་ཆག་ཤོར་བ་དང༌། དེའི་རྐྱེན་གྱིས་རང་ལ་གྲིབ་དང་རྨོངས་སྨྱོ་ལ་སོགས་པའི་ནད་གདོན་བགེགས་རྐྱེན་བར་ཆད་ངན་པ་ཅི་བྱུང་ཐམས་ཅད་སེལ་ཞིང༌། ཚེ་རིང་ནད་མེད་སོགས་དཔལ་ཕུན་སུམ་ཚོགས་པ་དང་ལྡན་པར་བྱེད་པ་ཡིན། དེར་མ་ཟད། བསང་གཞུང་འགའ་ཞིག་ལྟར་ན། ཡོངས་གྲུབ་བདེ་གཤེགས་སྙིང་པོ་ལ།། ཀུན་བཏགས་གྲིབ་ཀྱིས་ཕོག་པ་བསང༌།། འཁོར་འདས་བདེ་བ་ཆེན་པོ་ལ།། གཟུགས་འཛིན་གྲིབ་ཀྱིས་ཕོག་པ་བསང༌།། ཞེས་སོགས་རྣལ་འབྱོར་བའི་རྟོགས་པ་བོགས་ཐོན་པར་བྱེད་པའི་ཐབས་ཀྱང་མང་པོ་ཡོད།
༤. བསང་གི་འབྱུང་ཁུངས།
བསང་གི་འབྱུང་ཁུངས་ནི། གསེར་འོད་དམ་པ་ལས། བཙུན་པ་བཅོམ་ལྡན་འདས། གསེར་འོད་དམ་པ་མདོ་སྡེའི་དབང་པོའི་རྒྱལ་པོ་ལ་མཆོད་པའི་སླད་དུ་བདུག་པས་བདུག་པ་དང༌། ཞེས་སོགས་ནས། རྒྱལ་པོ་ཆེན་པོ་བདག་ཅག་བཞིའི་རང་རང་གི་ཁང་པའི་སྟེང་གི་བར་སྣང་ལ་སྤོས་དང་བདུག་པ་སྣ་ཚོགས་ཀྱི་འཁྲི་ཤིང་དག་གི་གདུགས་རྣམས་སུ་གནས་པར་འགྱུར་ཞེས་སོགས་གསུངས་པ་དེ་ནི་ཁང་ཐོག་ཏུ་བསང་ཕུད་པའི་ཁུངས་ཡིན་ཞིང༌། ཡང་དེ་ཉིད་ལས། སྤོས་དང༌། གུ་གུལ་དང༌། ཙན་དན་དང༌། ག་བུར་དང༌། ཨ་ག་རུ་ནག་པོ་དང༌། དམར་པོ་ལ་སོགས་པ་འདི་དག་མཉམ་པར་སྦྱར་བའི་སྤོས་ཀྱིས་མཆོད་ཅིང་སྔགས་འདི་བཟླས་པས་རྒྱལ་པོ་ཆེན་པོ་རྣམ་ཐོས་ཀྱི་བུ་སྤྱན་དྲངས་པར་བྱའོ། ཞེས་གསུངས་པ་ནི་བསང་གསོལ་གཉིས་ཀ་བྱེད་པའི་ཁུངས་ཡིན། གཞན་ཡང་མདོ་མཛངས་བླུན་སོགས་སུ་གསལ་བ་ལྟར། མ་གྷ་དྷ་བཟང་མོས་མཐའ་འཁོབ་ཀྱི་ཡུལ་བུ་རམ་ཤིང་འཕེལ་དུ་རང་གི་ཁང་བའི་ཐོག་ནས་བསང་གི་དུད་སྤྲིན་སྤྲོས་པ་སངས་རྒྱས་མཉན་ཡོད་དུ་བཞུགས་པའི་སྤྱན་སྔར་མཆོད་སྤྲིན་གྱི་ཕུང་པོར་འཁྲིགས་པའི་ལོ་རྒྱུས་ཀྱང་བསང་གི་ཁུངས་ཚད་ལྡན་དུ་འགྲོ་བ་ཐུའུ་བཀན་ཆོས་ཀྱི་ཉི་མས་གསུངས།
དེ་བཞིན་དུ་འདུལ་བ་མེ་ཏོག་ཕྲེང་རྒྱུད་ལས། སངས་རྒྱས་སྐུ་གཟུགས་གྲོང་སོགས་སུ།། སྤྱན་དྲངས་པར་ནི་གསུངས་པ་ཡིན།། དེར་ནི་ཆག་ཆག་བྱུགས་པ་དང༌། སྲང་གི་བཞི་མདོར་ས་གཞི་ལ།། སྣ་ཚོགས་མེ་ཏོག་བཀོད་པ་ཡིས།། རབ་ཏུ་མཛེས་པར་བྱེད་པ་ཡིན།། ཙནྡན་ཨ་གར་བུ་རམ་གྱི།། བདུག་སྤོས་ཀུན་ནས་དབུལ་བར་བྱ།། ཞེས་གསུངས་པ་ཡང་ལམ་བསང་གི་ཁུངས་ཚད་དང་ལྡན་པ་ཞིག་ཡིན། རི་བསང་དང་ཐབ་བསང་གི་ཁུངས་ཚིག་ཟིན་ལ་དངོས་སུ་ཡོད་པ་ཞིག་མ་མཐོང་ཡང༌། འདུལ་བ་སུམ་བརྒྱ་བ་ལས། གང་ཞིག་གནང་མེད་དེ་བཞིན་བཀའ་མེད་པ། ། དེ་ནི་རུང་བའི་ཕྱོགས་མཐུན་བརྟགས་ཏེ་བཟུང༌། ། ཞེས་གསུངས་པ་ལྟར་ཐོག་བསང་སོགས་ཀྱི་རུང་མཐུན་དུ་སྦྱར་བ་ཡིན།
༥ .བསང་གི་ཕན་ཡོན།
བསང་གི་ཕན་ཡོན་ནི། འཇུ་མི་ཕམ་པའི་གསུང་འབུམ་དུ། འདི་ཡིས་རླུང་རྟ་རྒུད་པ་གསོ།། དགེ་མཚན་རྟེན་འབྲེལ་ཕྱོགས་མེད་རྒྱས།། སྙན་གྲགས་རྒྱལ་མཚན་སྲིད་ན་མཐོ།། མཆོག་ཐུན་དངོས་གྲུབ་ཡིད་བཞིན་འགྲུབ།། ཅེས་གསུངས་པ་ལྟར་རོ།།
ཞིབ་ཅིང་རྒྱས་པར་ཤེས་འདོད་དག་གིས་ཐུའུ་བཀན་ཆོས་ཀྱི་ཉི་མས་མཛད་པའི་བསང་བཤད་བཀྲ་ཤིས་སྒོ་བརྒྱ་འབྱེད་པའི་ལྡེ་མིག་སོགས་སུ་བལྟ་བར་བྱའོ།།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-23 02:48 , Processed in 0.278703 second(s), 21 queries .


text:
མདུན་དུ་བོད་རིགས་བཤམས་པའི་རྒྱབ་ཀྱི་བསམ་ངན་ལ་དགག་པ་ཡོད།
མདུན་དུ་བོད་རིགས་ཁ་ཤས་བསྟན་ནས་རྒྱབ་ཏུ་རྒྱ་དམར་གཞུང་ནས་ཕུགས་བསམ་ངན་པ་བཅངས་ཏེ་འབད་བརྩོན་བྱེད་སྟངས་འདི་ལྟ་བུ་ལ་དགག་པ་ཡོད་ཅེས་སྨན་རྩིས་ཁང་གི་འགན་འཛིན་བཀྲ་ཤིས་ཚེ་རིང་གིས་གསུངས་སོང་།
ཟླ་འདིའི་ཕྱི་ཚེས་༣ གྱི་ཉིན་རྒྱབ་ཏུ་དྷ་ས་བོད་གཞུང་སྨན་རྩིས་ཁང་གི་ཚོགས་ཁང་དུ། སྨན་རྩིས་ཁང་གི་འགན་འཛིན་ཕུ་རི་བཀྲ་ཤིས་ཚེ་རིང་གིས་གསར་འགོད་ལྷན་ཚོགས་ཤིག་བསྐོང་ནས། དེ་རིང་ཕྱི་ཚེས་༣ ནས་ཉིན་གསུམ་རིང་རྒྱ་ནག་གི་རྒྱལ་ས་པེ་ཅིང་དུ། རྒྱལ་སྤྱིའི་བོད་ཀྱི་གསོ་བ་རིག་པའི་བགྲོ་གླེང་ཚོགས་ཆེན་ཐེངས་བཞི་པ་དེ་འཚོགས་ཀྱི་ཡོད་ཅིང་། དེ་ནི་རྒྱ་ནག་གཞུང་གིས་ཆེད་དུ་བོད་མིར་གོ་སྒྲིག་བྱེད་བཅུག་པའི་ཇུས་ངན་ཞིག་ཡིན་སྐོར་དང་། རྒྱ་ནག་གིས་བོད་ཀྱི་གསོ་བ་རིག་པ་ཁོ་རང་ཚོའི་བདག་དབང་དུ་བཟོ་ཐབས་བྱེད་བཞིན་པར་ངོ་རྒོལ་ཡོད་སྐོར། བོད་ཀྱི་གསོ་རིག་གི་མ་ཕྱི་བརྒྱུད་བཞིའི་ཁུངས་ནི་གཡུ་ཐོག་ཡོན་ཏན་མགོན་པོ་ལ་ཐུག་ཡོད་པ་དང་། ཁོང་ནི་བོད་པ་གཙང་མ་ཞིག་ཡིན་སྐོར་སོགས་གསུངས་སོང་།
དེ་ཡང་གསར་འགོད་གསལ་བསྒྲགས་སྐབས་ཁོང་གིས་དེ་རིང་སྤྱི་ལོ་༢༠༡༨ ཟླ་༨ ཚེས་༣ ནས་ཉིན་གསུམ་རིང་རྒྱ་ནག་གི་རྒྱལ་ས་པེ་ཅིང་དུ། བོད་ཀྱི་གསོ་བ་རིག་པའི་རྒྱལ་སྤྱིའི་བགྲོ་གླེང་ཚོགས་འདུ་ཐེངས་བཞི་པ་དེ་འཚོགས་ཀྱི་ཡོད་པ་དང་། ཚོགས་འདུ་དེར་རྒྱལ་སྤྱིའི་ཡུལ་གྲུ་ཁག་ནས་སྨན་པ་དང་། ཚན་རིག་པ་སོགས་ཕེབས་ཀྱི་ཡོད་སྟབས་སྤྱིའི་ཆ་ནས་བོད་སྨན་ཁྱབ་བསྒྲགས་ཡོང་རྒྱུའི་དགེ་ཕན་ཡོད་ཀྱང་། དེ་ནི་བོད་རིགས་བེད་སྤྱོད་བྱས་པ་བརྒྱུད་རྒྱ་གཞུང་གིས་རྒྱལ་སྤྱིའི་ནང་བོད་སྨན་ཐོག་ཕུགས་རྒྱང་རིང་པོར་ཉེན་ཁ་ཅན་གྱི་སྦྱོར་བ་བརྩམས་ཡོད་པ་ཞིག་ཡིན་པ་ཤེས་གལ་ཆེ་སྐོར་དང་། བར་ལམ་ནས་བོད་ནང་གསོ་བ་རིག་པའི་སྡེ་ཚན་འདྲ་མིན་ཐོག་རྒྱ་ནག་གཞུང་གིས་མངོན་གསལ་མེད་པའི་ལས་འཆར་བརྩམས་ཀྱི་ཡོད་པ་ནི་རྒྱ་ནག་གི་དམག་དཔོན་ཟུར་པ་རྒན་ཡོལ་བྱས་པ་ཁག་བོད་སྨན་ཁང་གི་སྡེ་ཚན་ཁག་གི་ཕྱི་འབྲེལ་འགན་འཛིན་ལ་འཇོག་པ་ལྟ་བུ་ལས་རྟོག་ཐུབ་སྐོར། བོད་ཀྱི་གསོ་བ་རིག་པའི་ཚོགས་ཆེན་ཐེངས་གཉིས་པ་དེ་བོད་ཀྱི་རྒྱལ་ས་ལྷ་སར་འཚོགས་སྐབས་བྱེས་ཀྱི་སྨན་རྩིས་ཁང་ནས་སྨན་པ་གསུམ་ཚོགས་འདུ་དེར་གཏོང་ཐབས་བྱས་ཀྱང་མཐོ་མཆན་སྤྲད་མེད་པ་མ་ཟད། བཞུགས་སྒར་སྨན་རྩིས་ཁང་ནས་གོ་སྒྲིག་ཞུས་པའི་བགྲོ་གླེང་ཚོགས་ཆེན་ཐོག་བོད་ནང་བཞུགས་པའི་སྨན་པ་མཁས་པ་རྣམས་ལ་གདན་ཞུའི་མགྲོན་བརྡ་ཕུལ་ཡང་གཞན་དབང་སྟབས་བསྟུན་གྱི་དབང་གིས་ཕེབས་ཐུབ་མེད་སྐོར། དེ་བཞིན་ན་ནིང་ལོར་རྒྱལ་སྤྱིའི་བོད་ཀྱི་གསོ་རིག་ཚོགས་ཆེན་ཐེངས་བཞི་པ་དེ་ཨ་རིར་འཚོགས་སྐབས་གཏམ་བཤད་བྱེད་མཁན་དྷ་ས་སྨན་རྩིས་ཁང་ནས་སྐད་བཏང་ན་གང་ཅིའི་ཐད་ནས་དཀའ་ངལ་ཡོད་ལུགས་སོགས་འབྲེལ་མཐུད་པར་རྒྱ་ནག་གཞུང་གིས་བཀོད་མངགས་བྱེད་སྟངས་དང་། སྐབས་དེའི་ཚོགས་བཅར་སྨན་པ་ཞིག་གིས་གསོ་བ་རིག་པའི་ཐོག་བསྩལ་བའི་༧གོང་ས་མཆོག་གི་བཀའ་སློབ་ཅིག་ལུང་འདྲེན་བྱེད་སྐབས་ཆབ་སྲིད་ཀྱི་སྐད་ཆ་བཤད་མི་རུང་བའི་ཉེན་བརྡ་བཏང་ཡོད་པ་དང་། དེ་ནི་བློ་རྒྱ་ཆུང་བའི་རྟགས་མཚན་ཞིག་ཡིན་སྐོར་བཅས་གསུངས་སོང་།
དེ་བཞིན་ཁོང་གིས་བོད་ཕྱི་ནང་གཉིས་སུ་གནས་པའི་བོད་ལུགས་སྨན་པ་རྣམས་ལ་འབོད་སྐུལ་དུ་“བོད་ཀྱི་གསོ་བ་རིག་པར་རྒྱལ་སྤྱིའི་ནང་དགའ་མོས་བྱེད་མཁན་མང་ནས་མང་དུ་འགྲོ་བའི་དུས་འདིར་དམིགས་བསལ་གཞིས་བྱེས་གཉིས་ཀྱི་བོད་ལུགས་སྨན་པ་རྣམས་ནས་རིག་གཞུང་འདི་ཉིད་སྲུང་སྐྱོབ་དང་། མཚན་ངན་མི་ཡོང་བར་ཚང་མས་ཡིད་གཟབ་གནང་དགོས་འདུག བོད་དུ་ཡོད་པའི་སྨན་པ་རྣམས་ཀྱིས་གཞན་དབང་སྟབས་བསྟུན་བྱེད་དགོས་པ་ང་ཚོས་ཤེས་ཀྱི་ཡོད་ཀྱང་། གང་ཐུབ་འབད་བརྩོན་བྱེད་རོགས་ཞུ་རྒྱུ་ཡིན། དཔལ་འབྱོར་གྱི་ཁེ་ཕན་ལ་རྔམས་ཏེ་རྒྱ་མིའི་ཚོང་པ་དང་རྒྱ་གཞུང་གི་འདོད་པར་བསྟུན་མཁན་དེ་འདྲ་མང་དུ་འགྲོ་འདུག་པས། ང་ཚོ་རང་དབང་ལུང་པར་ཡོད་པའི་གསོ་བ་རིག་པའི་ཞབས་འདེགས་ཞུ་མཁན་ཚོས་རྒྱལ་སྤྱིའི་ནང་བོད་ཀྱི་གསོ་རིག་བསྟན་པའི་རྩ་དོན་ལ་དམིགས་ཏེ་སྐད་མ་བརྒྱབ་ན་རྒྱག་མཁན་མེད་པ་གསལ་པོ་རེད། བོད་ཀྱི་གསོ་བ་རིག་པར་རྒྱལ་སྤྱིའི་ནང་དགའ་མོས་བྱེད་མཁན་མང་དུ་འགྲོ་བའི་དུས་དང་། ལྷག་པར་རྒྱ་དཀར་ནག་གཉིས་ཀྱི་ངོས་ནས་བོད་ཀྱི་གསོ་བ་རིག་པའི་ཐོག་འཆར་གཞི་ལྡན་པའི་ལས་གཞི་སྣ་ཚོགས་རྩོམ་བཞིན་པའི་དུས་འདིར་བོད་ཀྱི་གསོ་བ་རིག་པའི་དངོས་ཡོད་ལོ་རྒྱུས་ཐོག་ཕྱི་མིག་ཅིག་བལྟ་དགོས་པ་གལ་ཆེན་པོ་མཐོང་སོང་”ཞེས་དང་། བོད་ཀྱི་གསོ་རིག་གི་མ་ཕྱི་བརྒྱུད་བཞིའི་ཁུངས་ནི་གཡུ་ཐོག་ཡོན་ཏན་མགོན་པོ་ལ་ཐུག་ཡོད་པ་དང་། གཡུ་ཐོག་ཡོན་ཏན་མགོན་པོ་ནི་བོད་པ་རང་ཡིན་སྐོར་སོགས་གསུངས་སོང་བ་མ་ཟད། དུས་འགྱུར་སྐབས་རྒྱ་ནག་གིས་བོད་ཀྱི་གསོ་རིག་ཇི་ལྟར་གཏོར་བཤིག་བཏང་བའི་སྐོར་དང་། ཕྱི་ལོ་༡༩༦༡ ལོ་ནས་བཟུང་༧གོང་ས་མཆོག་གིས་བཙན་བྱོལ་ནས་ཇི་ལྟར་གསོ་རིག་བསྐྱར་གསོ་གནང་སྐོར་སོགས་གསུངས་སོང་།
ཡང་ཁོང་གིས་“འཛམ་གླིང་ཀྲུང་མཐུན་བོད་གསོ་ཆེད་ལས་ལྷན་ཚོགས་ཞེས་པ་མདུན་དུ་བོད་རིགས་ཁ་ཤས་སྟོན་ནས་རྒྱབ་ཏུ་རྒྱ་དམར་གཞུང་ནས་ཕུགས་བསམ་ངན་པ་བཅངས་ཏེ་འབད་བརྩོན་བྱེད་སྟངས་འདི་ལྟ་བུ་ལ་དགག་པ་ཡོད་ལ་ད་དུང་འབྱུང་འགྱུར་གོ་སྐབས་ནམ་བྱུང་ལ་ཡིག་ཆ་འདི་ལྟ་བུ་འགྲེམས་སྤེལ་ཞུ་རྒྱུ་ཡིན། བོད་གསོ་ཞེས་པའི་ཐ་སྙད་འདོགས་སྟངས་ལ་ལའང་དགག་པ་རྒྱག་རྒྱུའི་རྒྱུ་མཚན་ཇི་སྙེད་ཅིག་ཡོད་ནའང་རྗེས་སུ་ཞུ་རྒྱུ་ཡིན་”ཞེས་སོགས་གསུངས་སོང་།
རྒྱ་ནག་གིས་བོད་ཀྱི་སྨན་པ་འཇིགས་མེད་ཕུན་ཚོགས་བེད་སྤྱོད་བྱས་པ་བརྒྱུད། བོད་ཀྱི་གསོ་བ་རིག་པའི་རྒྱལ་སྤྱིའི་བགྲོ་གླེང་ཚོགས་འདུ་ཐེངས་དང་པོ་དེ་བོད་མདོ་སྨད་ཁུལ་དང་། ཐེངས་གཉིས་པ་བོད་ཀྱི་རྒྱལ་ས་ལྷ་ས། ཐེངས་གསུམ་པ་ཨ་རི་ཧར་ཝཊ་གཙུག་ལག་སློབ་གཉེར་ཁང་དུ་འཚོགས་རེད། ད་ཐེངས་རྒྱ་ནག་གི་རྒྱལ་ས་པེ་ཅིང་དུ་འཚོགས་ཀྱི་ཡོད་པ་དང་། ཚོགས་འདུ་འདིའི་ཆེད་དུ་རྒྱབ་ལོགས་ནས་རྒྱ་ནག་གཞུང་གིས་འགྲོ་སོང་ཕོན་ཆེན་གཏོང་བཞིན་ཡོད་སྐོར་གྱི་གནས་ཚུལ་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
ཧྲི་ཕིན།
འགོ་ཁྲིད་ལས་བྱེད་པ་ལ་འགན་འཁུར་ཐུབ་པའི་དཔུང་པ་བརྟན་པོ་ཡོད་དགོས་པ་མ་ཟད། དོན་དག་འགྲུབ་པའི་འཇོན་ཐང་ལེགས་པོ་ཡང་ཡོད་དགོས། འདི་ནི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སྐབས་བཅུ་དགུ་པའི་ཀྲུང་དབྱང་ཆབ་སྲིད་ཅུས་ཀྱི་ཐེངས་དང་པོའི་ཐུན་མོང་སློང་སྦྱོང་ཐོག་བཏོན་པའི་བླང་བྱ་ཡིན། འགན་འཁུར་ཐུབ་པའི་དཔུང་པ་བརྟན་པོ་དང་དོན་དག་འགྲུབ་པའི་འཇོན་ཐང་ལེགས་པོ་ལས་དུས་རབས་གསར་པའི་འགོ་ཁྲིད་ལས་བྱེད་པས་ངེས་པར་དུ་དམ་འཛིན་བྱེད་དགོས་པའི་རྩ་བ་གཉིས་གྲུབ་ཡོད། “གནད་འགག་ཉུང་ཤས་”ཡིན་པའི་ཆ་ནས་རིམ་པ་སོ་སོའི་འགོ་ཁྲིད་ལས་བྱེད་པས་འདང་རྒྱག་ཕོད་པ་དང་ལས་ཀ་སྒྲུབ་ཕོད་པ། འགན་འཁུར་ཐུབ་པ། འགལ་ཟླ་ལ་གདོང་གཏད་ཕོད་པ། དུས་རབས་ཀྱི་རྩ་བཟང་གསེར་བཟང་བྱེད་དགོས་པ་མ་ཟད། འགལ་ཟླ་ཐག་གཅོད་ལེགས་པོ་དང་གནད་དོན་ཐག་གཅོད་ལེགས་པོ་བྱེད་མཁས་དགོས་པ་དང་། སྒྲུབ་ཤེས་པ་དང་སྒྲུབ་ཐུབ་པ། སྒྲུབ་ནས་འགྲུབ་ཐུབ་པ་བཅས་བྱས་ན། ཀྲུང་གོ་འདི་ཉིད་མི་འབོར་དུང་ཕྱུར་13ལྷག་སྡོད་པའི་གྲུ་གཟིངས་ཆེན་པོ་ཉིད་ད་གཟོད་ལམ་རིམ་གསར་པའི་ཁྲོད་རྦ་རླབས་བཏོར་ཏེ་བརྟན་པོ་བསྐྱོད་ཐུབ།
འགན་འཁུར་ཐུབ་དགོས་པའི་རྒྱུ་མཚན་ཅི་ཡིན་ཞེ་ན། གནས་ལུགས་ཀྱི་ཐོག་ནས་བཤད་ན། འགན་འཁུར་ཐུབ་པ་ནི་ཀྲུང་གོ་གུང་ཁྲན་ཏང་མིའི་མངོན་གསལ་གྱི་གཤིས་ཀ་ཡིན། ཀྲུང་གོའི་མི་དམངས་ཀྱི་ཆེད་དུ་བདེ་སྐྱིད་བསྐྲུན་པ་དང་། ཀྲུང་ཧྭ་མི་རིགས་ཀྱི་དོན་དུ་བསྐྱར་དར་མངོན་འགྱུར་བྱེད་པའི་ཐོག་མའི་བསམ་འདུན་དང་འགན་འཁྲི་ནི་འགན་འཁུར་ཞིག་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་འགོ་ཁྲིད་ལས་བྱེད་པའི་འགན་འཁྲིའི་སྙིང་སྟོབས་ལ་མཐོང་ཆེན་བྱེད་པ་དང་། འགོ་ཁྲིད་ལས་བྱེད་པས་འགན་འཁུར་ཐུབ་དགོས་པ་ནན་བཤད་ཐེངས་མང་བྱས་ཏེ། རྩ་དོན་རྒྱུན་འཁྱོངས་དང་འགན་འཁུར་ཕོད་པ་བཅས་ཏང་གི་ལས་བྱེད་པའི་ངེས་པར་དུ་འཛོམས་དགོས་པའི་རྩ་བའི་བྱང་ཚད་དུ་འཇོག་པ་དང་། ལྷག་བསམ་རྣམ་དག་གི་འགན་འཁུར་ཐུབ་པ་བཅས་ནི་འགོ་ཁྲིད་ལས་བྱེད་པ་ཚད་ལྡན་ཡིན་མིན་དཔྱད་དཔོག་བྱེད་པའི་གལ་ཆེ་བའི་བཀན་ཤིང་དུ་འཇོག་དགོས། ཁོང་གིས་བསྟན་དོན། འགན་འཁུར་ཆེ་ཆུང་ལས་ལས་བྱེད་པའི་ཁོང་རྒྱ་དང་སྤོབས་པ། གཤིས་རྒྱུད་བཅས་མཚོན་པ་དང་། འགན་འཁུར་ཅི་ཙམ་ལྗིད་ན་དེ་ཙམ་གྱིས་དོན་དག་ཆེན་པོ་སྒྲུབ་ཐུབ། ཁོང་གིས་བསྟན་དོན། འགོ་ཁྲིད་ལས་བྱེད་པས་དཔོན་པོ་བྱེད་འདོད་པ་མ་གཏོགས་ལས་ཀ་སྒྲུབ་མི་འདོད་ན་མི་འགྲིག དབང་ཆ་སྤྱོད་འདོད་པ་མ་གཏོགས་འགན་འཁུར་མི་འདོད་ན་མི་འགྲིག ཁེ་ཕན་གཉེར་འདོད་པ་མ་གཏོགས་སྟོབས་ཤུགས་བཏོན་མི་འདོད་ན་མི་འགྲིག ཁོང་གིས་བླང་བྱ་བཏོན་དོན། ཏང་གི་ལས་བྱེད་པས་ངེས་པར་དུ་རྩ་དོན་རྒྱུན་འཁྱོངས་འགན་འཁུར་ཏན་ཏིག་བྱེད་དགོས་པ་དང་། ཡིན་མིན་ཆེན་པོའི་མདུན་དུ་གྲི་གཏོད་ཕོད་པ་དང་། འགལ་ཟླ་ལ་ཐུག་དུས་ཁ་གཏད་འཇལ་ཐུབ་པ། ཉམས་ཉེན་ལ་ཐུག་དུས་མདུན་དུ་མཆོང་ཕོད་པ། ནོར་འཁྲུལ་ལ་ཐུག་དུས་འགན་འཁུར་ཕོད་པ། སྤྱོད་ཚུལ་ངན་པ་དང་ཐུག་དུས་འཐབ་རྩོད་བྱེད་ཕོད་པ་བཅས་བྱེད་དགོས།
ཏང་གི་ཚོགས་ཆེན་བཅོ་བརྒྱད་པའི་ཚུན་གྱི་ལོ་ལྔ་པོ་འདི་ནི་ཀྲུང་གོ་གུང་ཁྲན་ཏང་མིའི་འགན་འཁུར་སྙིང་སྟོབས་འོད་ཟེར་འཕྲོ་བའི་ལོ་ལྔ་ཡིན། རི་འགོར་སྟག་ཡོད་པ་ཤེས་ཀྱང་། །སྟག་ལ་མི་སྐྲག་དེ་རུ་འཛེགས། ། ཉེན་ཁའི་གྲམ་པ་དང་ཆུའི་གཏིང་ཟབ་ས། རུས་པ་སྲ་མོ་བཅས་ལ་རེ་རེ་བཞིན་གདོང་གཏད་དུས། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་དཔའ་མཛངས་རྟུལ་ཕོད་ཀྱི་འཐབ་འཛིང་སྙིང་སྟོབས་དང་གནམ་གསབ་མཚོ་སྐོང་གི་དཔའ་བོའི་སྙིང་སྟོབས་ལ་བརྟེན་པ་དང་། སྟོབས་ཆེ་བའི་ཆབ་སྲིད་སྤོབས་པ་དང་འོས་འགན་འགན་འཁྲི་ལ་བརྟེན་ནས། ཆེས་ལྗིད་བའི་འཁུར་པོ་འཁུར་ཕོད་པ་དང་། ཆེས་སྲ་བའི་རུས་པ་འབྲད་ཕོད་པ། ཆེས་ཚ་བའི་ཞོག་ཁོག་མངར་མོ་ལེན་ཕོད་པ། ཐེངས་གཅིག་ཏུ་དུས་ཡུན་རིང་པོའི་ནང་ཐག་གཅོད་བྱེད་འདོད་ཀྱང་ཐག་གཅོད་མ་ཐུབ་པའི་དཀའ་གནད་མང་པོ་ཐག་གཅོད་གཏོང་བ་དང་། སྔོན་ཆད་སྒྲུབ་འདོད་ཀྱང་སྒྲུབ་མེད་པའི་དོན་ཆེན་མང་པོ་འགྲུབ་ཡོད། ཕྱོགས་ཡོངས་དང་གསར་གཏོད་རང་བཞིན་གྱི་གྲུབ་འབྲས་དང་། གཏིང་ཟབ་དང་རྩ་བའི་རང་བཞིན་གྱི་སྒྱུར་བཅོས་ནི། མི་ཁྲི་སྟོང་ལ་ནག་ངོ་རྡུང་བ་དང་མི་དུང་ཕྱུར་བཅུ་གསུམ་ལ་རེ་སྟོང་དུ་མི་འགྱུར་བའི་འགན་འཁུར་མེད་ན་ནི་མངོན་འགྱུར་བྱེད་དཀའ་བ་ཞིག་རེད། འགན་འཁུར་བའི་སྙིང་སྟོབས་ནི་མེད་དུ་མི་རུང་བ་ཞིག་རེད། ལམ་རིམ་གསར་པར་རྒྱང་ལྟ་བྱེད་ཚེ། ཚང་མ་ཐང་བདེ་མོ་ཞིག་ཡིན་མི་སྲིད། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པའི་རྒྱལ་ཁ་ཕུ་ཐག་ཆོད་པར་བླངས་པའི་དུས་ཚོད་འགངས་ཆེ་ལ། ལས་འགན་ལྗིད། སྤུས་ཚད་མཐོ་བའི་འཕེལ་རྒྱས་ནི་ཉིན་གཅིག་ལ་འགྲུབ་ཐུབ་པ་ཞིག་མ་རེད། གལ་ཆེའི་ཉེན་ཁ་དང་གནད་འཁེལ་དབུལ་སྒྲོལ། འབག་བཙོག་སྔོན་འགོག་བཅས་ཀྱི་མཁྲེགས་གཏོར་དམག་འཐབ་སྔོན་འགོག་དང་ཐག་གཅོད་བྱེད་པ་དང་། རེ་རེ་བཞིན་འཐབ་འཛིང་དྲག་པོ་ཡིན་པ། ཕྱོགས་ཡོངས་ནས་སྒྱུར་བཅོས་ཇེ་ཟབ་སྤེལ་བ་ནི་རང་ཉིད་སྒྱུར་བཅོས་བྱེད་པ་ཡིན་ལ། གལ་ཆེ་བའི་འགྲན་སློང་དང་གལ་ཆེ་བའི་ཉེན་ཁ། གལ་ཆེ་བའི་བཀག་ཤུགས། གལ་ཆེ་བའི་འགལ་ཟླ་སྣ་ཚོགས་ནི་འགོ་ཁྲིད་ལས་བྱེད་པའི་སྣེ་ཁྲིད་ནས་རྒྱལ་ཁ་བླངས་དགོས་པ་དང་མཁྲེགས་གཏོར་དཀའ་སེལ་བྱེད་དགོས་པ་ཞིག་ཡིན། ང་ཚོས་འགན་འཁུར་ལ་བརྟེན་ནས་རྒྱལ་ཁ་བླངས་དགོས་པ་དང་། ང་ཚོས་ད་དུང་འགན་འཁུར་ལ་བརྟེན་ནས་མ་འོངས་པར་རྒྱལ་ཁ་བླངས་དགོས།
ང་ཚོར་འགན་འཁུར་ཅི་འདྲ་བ་ཞིག་ཡོད་དགོས་ཞེ་ན། འགན་འཁུར་ཕོད་པ་ནི་ཏང་དང་མི་དམངས་ཀྱི་ཆེད་དུ་ཡིན་པ་ལས། མི་སྒེར་གྱི་རང་ངོམ་རིང་ལུགས་མ་ཡིན། ཧམ་ཤེད་བཙན་དབང་དང་རང་ཉིད་མཆོག་རློམ་པ་ནི་འགན་འཁུར་མ་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྐད་ཆ་འདི་ནི་འགོ་ཁྲིད་ལས་བྱེད་པ་ཚང་མས་འདང་ཟབ་མོ་རྒྱག་དགོས་པ་ཞིག་ཡིན། གུང་ཁྲན་ཏང་མིས་འགན་འཁུར་ལ་དང་དོད་བྱེད་པའི་སྔོན་འགྲོ་ནི་ཏང་དང་མི་དམངས་ཀྱི་ཆེད་དུ་འགན་འཁུར་དགོས་པ་ཡིན། འདིའི་ཐད་ལ་རྙོག་དངོས་ཅུང་ཙམ་ཡང་ཡོད་མི་རུང་ལ། རབ་རིབ་ཅུང་ཙམ་ཡང་ཡིན་མི་ཉན། མི་ལོ་15ཡི་སྟེང་ས་སེར་པོའི་ཐོག་སླེབས་དུས། ང་མགོ་འཐོམས་པ་དང་ཅི་ཡང་མི་ཤེས། ལོ་ངོ་22སྟེང་ས་སེར་པོ་དང་ཁ་བྲལ་དུས་ང་ལ་འགྱུར་མེད་ཀྱི་མི་ཚེའི་དམིགས་འབེན་ཡོད་པ་དང་ཡིད་ཆེས་ཀྱིས་ཁེངས་ཡོད། མི་དམངས་ཀྱི་སྤྱི་ཞབས་པ་ཞིག་ཡིན་པའི་ཆ་ནས་ཧྲན་པེ་མཐོ་སྒང་ནི་ངའི་རྩ་བ་ཡིན་ལ། འདི་ནས་ངའི་འགྱུར་མེད་ཀྱི་འདུ་ཤེས་གསོ་སྐྱོང་བྱས་པ་སྟེ། མི་དམངས་ལ་དོན་དངོས་སྒྲུབ་དགོས་པ་རེད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་《ང་ནི་ས་སེར་པོའི་བུ་ཡིན》ཞེས་པའི་དཔེ་ཆའི་ནང་བརྗོད་པའི་“འགྱུར་མེད་ཀྱི་འདུ་ཤེས་”ནི་ཏག་ཏག་གུང་ཁྲན་ཏང་མིའི་འགན་འཁུར་གྱི་བླ་སྲོག་ཡིན། 2014ལོར་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཨུ་རུ་སུའི་བརྙན་འཕྲིན་ལས་ཁུངས་ཀྱིས་ཆེད་འདྲི་ཞུ་སྐབས་མངོན་གསལ་དུ་བསྒྲགས་དོན། “ངའི་སྲིད་སྐྱོང་འདུ་ཤེས་མདོར་བསྡུས་ནས་བཤད་ན་མི་དམངས་ལ་ཞབས་འདེགས་ཞུ་རྒྱུ་དེ་ཡིན་ལ། འགན་འཁུར་དགོས་པའི་འོས་འགན་དེ་འཁུར་རྒྱུ་ཡིན།” ང་ཚོའི་ཏང་ལ་མི་དམངས་ཀྱི་བརྩི་བཀུར་དང་རྒྱབ་སྐྱོར་ཐོབ་པ་ནི། གཞི་རྩའི་ཐོག་ནས་བཤད་ན་ཐོག་མཐའ་བར་གསུམ་དུ་མི་དམངས་ལ་ཞབས་འདེགས་ཞུ་བས་སོ།། འགན་འཁུར་བ་ནི་ངེས་པར་དུ་འགལ་ཟླ་ལ་གདོང་གཏད་དགོས་པ་དང་། དཀའ་མོ་དང་མཁྲེགས་པོ་ལ་གདོང་གཏད་ཕོད་པ་དེ་ཡིན། ཡིན་ན་ཡང་འགལ་ཟླ་ལ་གདོང་གཏད་ཕོད་པ་ནི་ཧམ་ཤེད་བཙན་དབང་དང་རང་ཉིད་མཆོག་རློམ་པ་མ་ཡིན་ལ། མི་སྒེར་གྱི་རང་ངོམ་རིང་ལུགས་མི་སྤེལ་བ་དང་། རང་གི་གོ་གནས་སྲུང་བའི་ཆེད་དུ་ཙམ་ཡིན་མི་རུང་ལ། མི་སྒེར་དང་ཚོགས་པ་ཆུང་ཆུང་གི་སྒེར་དོན་ཙམ་ལ་འདང་རྒྱག་པ་དེ་བས་ཀྱང་མི་རུང་། དབང་ཆ་ནི་ཏང་དང་མི་དམངས་ཀྱིས་སྤྲད་པ་ཡིན་པས། ཏང་ལ་སེམས་ཁྲལ་བྱེད་པ་དང་རྒྱལ་ཁབ་ལ་དོན་སྒྲུབ་པ། མི་དམངས་ལ་ཁེ་ཕན་གཉེར་བའི་ཆེད་དུ་སྤྱོད་དགོས། ཁྱད་པར་དུ་མང་ཚོགས་ཀྱི་ཁེ་ཕན་དང་འབྲེལ་བའི་དོན་དག་ཐོག་ལྷོད་ཡངས་སྤུ་ཙམ་ཡང་བྱས་མི་རུང་ལ། རབ་བེ་རོབ་བེ་ཅུང་ཙམ་ཡང་བྱས་མི་རུང་། ངེས་པར་དུ་གཟབ་ནན་ཚབས་ཆེན་དང་གནས་ཚུལ་ཚབས་ཆེན་གྱི་གོ་རྟོགས་ཡོད་དགོས་ལ། “མང་ཚོགས་ཀྱི་དོན་དག་ཅི་ཙམ་ཆུང་ཡང་དོན་ཆེན་དུ་བརྩིས་པའི་”རང་རྟོགས་ཡོད་དགོས། ང་ཚོའི་གཏམ་སྤྱོད་ཚང་མར་རང་གིས་རང་ལ་འདྲི་སྟེ། མི་དམངས་ལ་ཁེ་ཕན་གཉེར་ཡོད་དམ་ཏང་ལ་གཟི་འོད་སྤྲས་ཡོད། ཡང་ན་མི་དམངས་ཀྱི་ཁེ་ཕན་ལ་གྱོང་གུན་སྟེར་ཡོད་དམ་ཏང་གི་སྣང་བརྙན་ལ་གནོད་འཚེ་གཏོང་ཡོད། ཏང་དང་མི་དམངས་ལ་ཕན་པའི་དོན་དག་ཡོད་ཚད་ཚང་མ་དཀའ་ངལ་ཅི་འདྲ་ཞིག་ལ་འཕྲད་ནའང་། ང་ཚོས་གདོང་གཏད་ཕོད་པ་དང་མཁྲེགས་གཏོར་བྱེད་ཕོད་པར་བྱས་ནས། ཐོག་མཐའ་བར་གསུམ་དུ་མི་དམངས་མང་ཚོགས་དང་མཉམ་དུ་བསམ་པ་དང་མཉམ་དུ་སྒྲུབ་པ་བྱས་ན། ད་གཟོད་གུང་ཁྲན་ཏང་མིའི་འགན་འཁུར་ཡིན།
ཏང་གི་ཚོགས་ཆེན་བཅུ་དགུ་པས་ཀྲུང་གོའི་འཕེལ་རྒྱས་ཀྱི་མ་འོངས་པར་ཆེས་གསར་པ་དང་ཆེས་མཛེས་པའི་འཆར་འགོད་རི་མོ་བྲིས་ཏེ། ཀྲུང་ཧྭ་མི་རིགས་རླབས་ཆེའི་བསྐྱར་དར་ཡོང་བའི་ཀྲུང་གོའི་ཕུགས་འདུན་ལ་དུང་བརྡ་གསར་པ་བཏང་ཡོད། ད་ལྟའི་འགག་རྩ་ནི་ལག་ལེན་དང་དོན་འཁྱོལ་ཡིན། དོན་འཁྱོལ་བྱེད་པར་གཅིག་ནས་དོན་འཁྱོལ་གྱི་རང་རྟོགས་ཡོད་དགོས་ལ་གཉིས་ནས་དོན་འཁྱོལ་གྱི་ནུས་པ་ཡོད་དགོས། འགན་འཁུར་ཕོད་པ་ནི་རང་སྣང་གི་རང་རྟོགས་ཡིན་ལ། འཇོན་ཐང་ལེགས་པོ་ནི་ཕྱི་ཡུལ་གྱི་འགན་ལེན་ཡིན། འགན་མི་འཁུར་བ་དང་དོན་མི་སྒྲུབ་པ་མི་རུང་བ་མ་ཟད། ད་དུང་འཇོན་ཐང་ངེས་ཅན་གྱིས་དོན་དག་ལེགས་པོ་སྒྲུབ་པ་ལས་དོན་དག་ངན་པ་སྒྲུབ་མི་རུང་། ཆབ་སྲིད་ཡག་པོ་མིན་པ་དང་། ཏང་དང་མི་དམངས་ལ་འགན་འཁུར་བའི་སྙིང་སྟོབས་མེད་ན། འཇོན་ཐང་ཅི་ཙམ་ཆེ་ན་གནོད་འཚེ་དེ་ཙམ་ཆེ། ཡིན་ན་ཡང་ཆབ་སྲིད་མགོ་སྟོང་ཙམ་གྱིས་འགན་འཁུར་བའི་སེམས་པ་དྲོན་མོ་ཡོད་ཀྱང་། འཇོན་ཐང་དོན་འཁྱོལ་མེད་ན་དོན་དག་ཆེན་པོ་སྒྲུབ་མི་ཐུབ། མི་ལོང་བས་རྟ་ཞར་བཞོན་བྱས་ན།། མཚན་མུན་ནག་ཁྲོད་དུ་གཡང་སར་བསྐྱོད།། ཅེས་པ་ལྟར་སྤོབས་པ་ཆེ་ཡང་ཧོལ་རྒྱུག་ཡིན་པས་དོན་དག་མི་འགྲུབ། གནད་དོན་འདིའི་ཐོག་ང་ཚོས་ད་དུང་སྒྲུབ་བྱེད་གཉིས་བརྗོད་དགོས་པ་སྟེ། སྤོབས་པ་ཆེན་པོས་ཆབ་སྲིད་ལ་དང་དོད་བྱེད་དགོས་པ་མ་ཟད། ཆབ་སྲིད་ལ་དང་དོད་བྱེད་མཁས་པོ་དགོས། དམ་བཅའ་འཇོག་ནས་འཕེལ་རྒྱས་དམ་འཛིན་བྱེད་དགོས་ལ། འཕེལ་རྒྱས་དམ་འཛིན་བྱེད་མཁས་པོ་དགོས། སྤོབས་པ་ཆེན་པོས་སྒྱུར་བཅོས་དམ་འཛིན་བྱེད་དགོས་ལ། སྒྱུར་བཅོས་དམ་འཛིན་བྱེད་མཁས་པོ་དགོས། འགལ་ཟླ་དང་གནད་དོན་ལ་གདོང་གཏད་ཕོད་དགོས་ལ། འགལ་ཟླ་དང་གནད་དོན་ཐག་གཅོད་བྱེད་མཁས་པོ་དགོས། ལས་ཀ་སྒྲུབ་བསམ་པ་དང་དངོས་སུ་སྒྲུབ་པའི་རང་རྟོགས་ཡོད་དགོས་ལ། ལས་ཀ་སྒྲུབ་ཤེས་པ་དང་ལས་ཀ་འགྲུབ་ཐུབ་པའི་འཇོན་ཐང་ཡོད་དགོས།
འགན་འཁུར་མཁས་པ་ཅི་འདྲ་བྱེད་དགོས་ཞེ་ན། ལོ་རྒྱུས་ཀྱི་ཁྱད་ཆོས་གསར་པ་མང་པོ་ལྡན་པའི་རླབས་ཆེའི་འཐབ་རྩོད་བསུ་བ་སྟེ། འགྲན་སློང་གསར་པ་ལ་ཁ་གཏད་འཇལ་བའི་སྤོབས་པ་དང་འགན་འཁྲི་ཡོད་དགོས་པ་མ་ཟད། ད་དུང་ཁྱད་ཆོས་གསར་པར་འཕྲོད་པའི་འཇོན་ཐང་དང་ནུས་པ་ཡོད་དགོས། མི་འབོར་དུང་ཕྱུར་13ལྷག་ཡོད་པའི་སྤྱི་ཚོགས་རིང་ལུགས་ཀྱི་རྒྱལ་ཁབ་ཆེན་པོ་ལ་འགོ་ཁྲིད་བྱེད་དགོས་ན། ང་ཚོའི་ཏང་ལ་ཆབ་སྲིད་བརྟན་པོ་ཡོད་དགོས་པ་མ་ཟད། འཇོན་ཐང་ལེགས་པོ་ཡོད་དགོས། དེང་གི་འཛམ་གླིང་ལ་སྔར་བྱུང་མ་མྱོང་བའི་འགྱུར་ལྡོག་ཆེན་པོ་མདུན་དུ་ལྷགས་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པའི་ནང་སླེབས་ཡོད། ཏང་ཕྱི་ནང་དང་རྒྱལ་ཁབ་ཕྱི་ནང་གི་ཁོར་ཡུག་གི་འགྱུར་ལྡོག་གཏིང་ཟབ་དང་། ལས་ཀ་སྒྲུབ་ཡུལ་དང་ལས་ཀའི་ཆ་རྐྱེན་གྱི་འགྱུར་ལྡོག་གཏིང་ཟབ། ཤེས་རིག་གསར་བསྒྱུར་འཁོར་ཡུན་ཇེ་ཉུང་ཕྱིན་པ་བཅས་ཀྱིས་ང་ཚོའི་འཇོན་ཐང་ལ་བླང་བྱ་གསར་པ་མང་པོ་བཏོན་ཡོད། ཁྱད་པར་དུ་སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་དེང་རབས་ཅན་གྱི་འཛུགས་སྐྲུན་མུ་མཐུད་ནས་མདུན་དུ་སྤེལ་བ་དང་། ལས་ཀ་ཁག་གིས་ཆེད་ལས་ཅན་དང་ཆེད་གཉེར་ཅན། ཞིབ་ཕྲ་ཅན་ལ་སྔར་བས་ཇེ་མཐོའི་བླང་བྱ་བཏོན་ཡོད། སྤྱིར་བཏང་ཅན་དང་སྡེབ་བཟི་ཆེན་མོ། སྡེབ་བཀྲམ་ཅན་གྱི་འགོ་ཁྲིད་བྱེད་སྟངས་དང་འགོ་ཁྲིད་བྱེད་ཐབས་ནི་རྦད་དེ་འཕྲོད་མི་ཐུབ་པ་ཞིག་རེད། འགོ་ཁྲིད་ལས་བྱེད་པ་མང་པོ་ཞིག་ལ་ལས་ཀ་ཡག་པོ་སྒྲུབ་བསམ་པའི་འདོད་བློ་རྣམ་དག་ཡོད་ལ་སྒྲུབ་པའི་སྟོབས་ཤུགས་ཀྱང་ཡོད་མོད། ཡིན་ན་ཡང་ལས་ཀ་ཡག་པོ་སྒྲུབ་པའི་འཇོན་ཐང་མི་འདང་བས་གནས་ཚུལ་གསར་པ་དང་གནད་དོན་གསར་པ་ལ་འཕྲད་དུས། ཆོས་ཉིད་མི་ཤེས་པ་དང་། འགྲོ་ལུགས་མི་ཤེས་པ། ཤེས་རིག་དབེན་པ། འཇོན་ཐང་ཞན་པ། བསམ་བློ་རྙིང་པ་དང་ཐབས་ལམ་རྙིང་པ་སྤྱོད་ནས་ཁ་གཏད་འཇལ་བར་གོམས་ནས། ཧོལ་སྒྲུབ་དང་གང་བྱུང་སྒྲུབ་པས་མཇུག་འབྲས་སུ་ལས་ཀ་སྒྲུབ་ཡོད་ན་ཡང་སྐབས་འགར་ད་དུང་དཀའ་ཚེགས་ཧ་ཅང་ཆེ། ཡིན་ན་ཡང་ཐབས་ལམ་མི་འགྲིག་པ་མིན་ཡང་དོན་དང་རྒྱབ་འགལ་དུ་སོང་བའམ་ཐ་ན་ལམ་བྱང་དུ་བཞག་ནས་འཁོར་ལོ་ལྷོ་ལ་གཏོང་བའི་གནས་ཚུལ་འབྱུང་སྲིད། གནད་དོན་འདི་དག་ལ་དམིགས་ནས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་ཞུ་ལས་ཕྱོགས་ཡོངས་ནས་སྲིད་སྐྱོང་བར་ཤུགས་རྒྱག་པའི་འཇོན་ཐང་བརྒྱད་པོ་བཀོད་ཡོད་པ་སྟེ། འཇོན་ཐང་ལ་སློབ་སྦྱོང་དང་། ཆབ་སྲིད་འགོ་ཁྲིད་ཀྱི་འཇོན་ཐང་། སྒྱུར་བཅོས་གསར་གཏོད་ཀྱི་འཇོན་ཐང་། ཚན་རིག་དང་མཐུན་པའི་འཕེལ་རྒྱས་ཀྱི་འཇོན་ཐང་། ཁྲིམས་ལྟར་སྲིད་སྐྱོང་བའི་འཇོན་ཐང་། མང་ཚོགས་ལས་ཀ་སྒྲུབ་པའི་འཇོན་ཐང་། དོན་འཁྱོལ་ནན་འཛིན་བྱེད་པའི་འཇོན་ཐང་། ཉེན་ཁ་ཁ་ལོ་བསྒྱུར་བའི་འཇོན་ཐང་བཅས་སོ།། འགོ་ཁྲིད་ལས་བྱེད་པས་ནན་ཏན་གྱིས་འཇོན་ཐང་འདི་དག་གི་ནང་དོན་དང་བླང་བྱ་དངོས་ཁོང་དུ་ཆུད་དགོས་ལ། རང་འགུལ་གྱིས་ཏང་དང་རྒྱལ་ཁབ་ཀྱི་ལས་ཀའི་ཡར་ཐོན་གསར་པར་བསྟུན་པ་དང་། ནུས་ཤུགས་ཆེན་པོས་དོན་དག་འགྲུབ་པའི་འཇོན་ཐང་འདི་དག་ཇེ་ལེགས་སུ་གཏོང་དགོས།
དོན་དག་འགྲུབ་པའི་འཇོན་ཐང་ངོ་མ་ནི་གང་ནས་བྱུང་བ་ཡིན་ཞེ་ན། སློབ་སྦྱོང་ཁྲོད་ནས་བྱུང་བ་དང་ལག་ལེན་ཁྲོད་ནས་བྱུང་ལ། སློབ་སྦྱོང་དང་ལག་ལེན་ཟུང་འབྲེལ་བྱེད་པའི་ཁྲོད་ནས་བྱུང་བ་རེད། ཆེས་རྨང་གཞི་ནི་སྔར་ལྟར་སློབ་སྦྱོང་ཡིན། སློབ་སྦྱོང་ནི་མི་ཤེས་ནས་མགོ་འཐོམས་པ་དང་། མི་ཤེས་ནས་མགོ་རྨོངས་པ། མི་ཤེས་ནས་འཁྲུལ་བ་ལ་སོགས་པའི་དཀའ་ངལ་གྱི་སྨན་མཆོག་ཡིན། འཇོན་ཐང་མི་འདང་བ་སེལ་བ་དང་འཇོན་ཐང་འཇིགས་སྐྲག འཇོན་ཐང་རྗེས་ལུས་ཀྱི་ཐབས་ལམ་ཡིན། སློབ་སྦྱོང་ལ་འབད་པ་དང་སློབ་སྦྱོང་ལ་མཁས་པ། ཐོག་མཐའ་བར་གསུམ་དུ་དྲེགས་མེད་ཁེངས་སྐྱུང་དང་སྐོམ་པ་སེལ་འདོད་ཀྱི་སློབ་སྦྱོང་བྱེད་སྟངས་རྒྱུན་འཁྱོངས་བྱས་ཏེ། འབད་བརྩོན་ཆེ་ལ་ཆེད་གཉེར་ཡིན་པ། རྙིང་སྐྱུར་གསར་སྤེལ་བཅས་ཀྱི་བྱང་ཚད་གྲུབ་ཚུལ་བསྐྲུན་དགོས། དཔེ་ཆ་ནས་སློབ་སྦྱོང་བྱེད་དགོས་ལ་ལག་ལེན་ནས་སློབ་སྦྱོང་བྱེད་དགོས། འགོ་ཁྲིད་དང་ལས་གྲོགས་ལ་སློབ་སྦྱོང་བྱེད་དགོས་ལ། ཆེད་མཁས་དང་གཞི་རིམ། མ་ཚོགས་ནས་སློབ་སྦྱོང་བྱེད་དགོས། སྲོལ་རྒྱུན་ལ་སློབ་སྦྱོང་བྱེད་དགོས་ལ་དེང་རབས་ལ་ཡང་སློབ་སྦྱོང་བྱེད་དགོས། ཧུར་ཐག་སྒོས་ཚང་མ་བསྡུ་ལེན་དང་ཚང་མ་མཁྱེན་པའི་ཤེས་ལྡན་པ་འགྱུར་བར་བྱེད་དགོས། ཀྲུང་གོ་གུང་ཁྲན་ཏང་མིས་སློབ་སྦྱོང་ལ་བརྟེན་ནས་དེ་རིང་ལ་སླེབས་པ་དང་། དེ་ཡང་སློབ་སྦྱོང་ལ་བརྟེན་ནས་མ་འོངས་པར་བསྐྱོད་དགོས། དཔེ་ཆ་ཀློག་པ་ནི་སློབ་སྦྱོང་ཡིན་ལ། བེད་སྤྱོད་གཏོང་བ་ཡང་སློབ་སྦྱོང་ཡིན། ཧ་ཅང་འགངས་ཆེ་བ་ནི་སློབ་སྦྱོང་ཡིན། ལག་ལེན་ནས་ཤེས་རིག་ངོ་མ་ཤེས་ཐུབ་པ་དང་། ལག་ལེན་ནས་ཀྱང་འཇོན་ཐང་ངོ་མ་ཤེས་ཐུབ། དོན་དག་འགྲུབ་པའི་འཇོན་ཐང་ངོ་མ་ནི་ལག་ལེན་གྱི་ས་ཞིང་ནས་རྩ་བ་ཚུགས་ཤིང་མཇུག་འབྲས་ཐོབ་ལ། ལག་ལེན་གྱི་ཆར་རླུང་ཁྲོད་ནས་གཡུར་ཟ་སྨིན་པ་དང་བྱང་ལ་ཆུབ་པར་འགྱུར། ལག་ལེན་ཁྲོད་ནས་སློབ་སྦྱོང་དང་སློབ་སྦྱོང་ཁྲོད་ནས་ལག་ལེན་བྱེད་པ། སྦྱོང་ནས་སྤྱོད་པ། སྤྱོད་ནས་སྦྱོང་བ། སྦྱོང་སྤྱོད་གཉིས་ཀ་སྤེལ་བ། མིའི་འཇིག་རྟེན་ངོ་ཤེས་པ་དང་འཇིག་རྟེན་སྒྱུར་བཅོས་བྱེད་པའི་ནུས་པ་དང་འཇོན་ཐང་ནི། སློབ་སྦྱོང་དང་ལག་ལེན། གཞུང་ལུགས་དང་ལག་ལེན་ཕན་ཚུན་ཟུང་འབྲེལ་བྱེད་པའི་བརྒྱུད་རིམ་ཁྲོད་མུ་མཐུད་ནས་སྐས་རིམ་གསར་པར་འཛེགས་ཐུབ། འགན་འཁུར་བའི་དཔུང་པ་དེ་བས་རྒྱ་ཆེ་བ་དང་། དོན་དག་འགྲུབ་པའི་འཇོན་ཐང་དེ་བས་ལེགས་པོ་ཡིན་ན། ང་ཚོའི་ཕུགས་འདུན་ཡང་དེ་ལ་བརྟེན་ནས་སྔར་བས་མཐོང་ཐུབ་པ་དང་སྔར་བས་ཐག་ཉེ་ཡིན།
བློ་བཟང་ལྷ་མོས་བསྒྱུར།


text:
ལུས་རྩལ་འགྲན་བསྡུར་གྱི་གོ་རིམ་རབ་དང་རིམ་པ་མཇུག་བསྒྲིལ་ནས་སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་སྲོལ་རྒྱུན་ལུས་རྩལ་འགྲན་ཚོགས་སྐབས་བཅོ་ལྔ་པ་དེ་སྤྱི་ཟླ9པའི་ཚེས9ཉིན་གྱི་མཚན་མོར་དར་མདོར་མཇུག་བསྒྲིལ་བ་རེད། ཁུལ་ཨུའི་ཧྲུའུ་ཅི་གཞོན་པ། ཁུལ་དཔོན་ཞའོ་ཡིའུ་ཚའེ་ཡིས་མཇུག་བསྒྲིལ་བའི་མཛད་སྒོ་གཙོ་འགན་བཞེས་པ་རེད། ཞའོ་ཡིའུ་ཚའེ་ཡིས་གཙོ་འགན་བཞེས་སྐབས་དང་ཐོག་སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་སྲོལ་རྒྱུན་ལུས་རྩལ་འགྲན་ཚོགས་སྐབས་བཅོ་ལྔ་པའི་ཨུ་ཡོན་ལྷན་ཁང་གི་རྩ་འཛུགས་ཨུ་ལྷན་དང་། ཀྲུང་གུང་དཀར་མཛེས་ཁུལ་ཨུ། ཁུལ་མི་དམངས་སྲིད་གཞུང་གི་ཚབ་མཛད་ནས་ཐེངས་འདིའི་ལུས་རྩལ་འགྲན་ཚོགས་ནང་ཞུགས་མཁན་གྱི་འགོ་ཁྲིད་རྣམ་པར་བླ་ན་མེད་པའི་གུས་འདུས་ཞུས་པས་མ་ཚད། ཐེངས་འདིའི་ལུས་རྩལ་འགྲན་ཚོགས་ནང་དཀའ་སྤྱད་སྙིང་རུས་བསྒྲིམས་པའི་བློ་མཐུན་རྣམ་པར་སྙིང་ཐག་པ་ནས་ཐུགས་རྗེ་ཆེ་ཞུས་པ་རེད།
ཞའོ་ཡིའུ་ཚའེ་ཡིས་སི་ཁྲོན་ཞིང་ཆེན་གྲངས་ཉུང་མི་རིགས་སྲོལ་རྒྱུན་ལུས་རྩལ་འགྲན་ཚོགས་སྐབས་བཅོ་ལྔ་པ་ནི་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་བླ་ན་མེད་པའི་མཐོང་ཆེན་དང་རྩ་འཛུགས་ཨུ་ཡོན་ལྷན་ཁང་གིས་བཀོད་སྒྲིག་ཞིབ་ཚགས་དང་སེམས་ཤུགས་བསྒྲིམས་ནས་སྒྲིག་འཛུགས་བྱས་འོག གྲོང་ཁྱེར་དང (རང་སྐྱོང་ཁུལ)14དང་སློབ་གྲྭ་ཆེན་པོའི་འཐུས་ཚབ་ཀྱིས་ཉིན་བདུན་རིང་ལ་འབད་བརྩོན་བྱས་འོག དེ་རིང་མཛའ་གཞས་ཆོལ་ཁ་དར་རྩེ་མདོ་ནས་མཇུག་བསྒྲིལ་བ་རེད་ཅེས་གསུངས། ལུས་རྩལ་འགྲན་ཚོགས་སྐབས་བཅོ་ལྔ་པའི་ལག་བསྟར་ཀྲུའུ་རེན། ཞིང་ཆེན་མི་རིགས་ཆོས་ལུགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་གཞོན་པ་ལིའུ་ཝུན་ཀྲི་ཡིས་སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་ལུས་རྩལ་འགྲན་ཚོགས་སྐབས་བཅོ་ལྔ་པའི་སྤྱོད་ཚུལ་དར་སྲོལ་བཟང་པོའི་བྱ་དགའ་ཐོབ་མཁན་གྱི་མིང་ཐོ་ཁྱབ་བསྒྲགས་བྱས་པ་རེད། ཡོན་ཝེན་ཏུང་དང་ཀྲང་ཧྥུ་གོ ལིའུ་ཁྲེང་མིང་། ལིའུ་ཝུན་ཀྲི། ཝུན་ཅན་བཅས་འགོ་ཁྲིད་བློ་མཐུན་གྱིས་སྤྱོད་ཚུལ་དར་སྲོལ་བཟང་པོའི་བྱ་དགའ་ཐོབ་མཁན་གྱི་འཐུས་ཚབ་ཚོགས་པར་བྱ་དགའི་རྟགས་མ་སྤྲད་པ་རེད།
སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་སྲོལ་རྒྱུན་ལུས་རྩལ་འགྲན་ཚོགས་སྐབས་བཅོ་ལྔ་པའི་རྩ་འཛུགས་ཨུ་ཡོན་ལྷན་ཁང་གི་ལག་བསྟར་ཀྲུའུ་རེན། ཞིང་ཆེན་ལུས་རྩལ་ཅུས་ཀྱི་ཅུས་ཀྲང་གཞོན་པ་ཝུན་ཅན་གྱིས་མཇུག་སྒྲིལ་བའི་ཤིས་ཚིག་འབུལ་སྐབས་གསུངས་དོན། ཐེངས་འདིའི་གྲངས་ཉུང་མི་རིགས་ཀྱི་སྲོལ་རྒྱུན་ལུས་རྩལ་འགྲན་ཚོགས་འདི་ལུས་རྩལ་པ་ཡོངས་རྫོགས་ཀྱིས་འབད་འཐབ་བྱས་འོག་ཞིང་ཆེན་ཡོངས་ཀྱི་མི་རིགས་སོ་སོ་ལ་ས་གནས་རང་ཉིད་ཀྱི་ཁྱད་ཆོས་ལྡན་པའི་ལུས་རྩལ་གྱི་ཉམས་འགྱུར་དང་སྒྱུ་རྩལ་གྱི་ཁྱད་ཆོས་མངོན་སྟོན་བྱས་ཡོད་པ་རེད། འདི་ནི་རང་རེའི་ཞིང་ཆེན་གྱི་མི་རིགས་སྲོལ་རྒྱུན་ལུས་རྩལ་དར་རྒྱས་གོང་འཕེལ་འགྲོ་བའི་མཚོན་ཚུལ་ཡིན་ལ། མི་རིགས་ཀྱི་སྲོལ་རྒྱུན་རིག་གནས་སྤེལ་རེས་བྱས་པའི་མཚོན་ཚུལ་ཞིག་ཀྱང་ཡིན། མི་རིགས་སོ་སོའི་སྤུན་ཟླའི་བར་སྤེལ་རེས་དང་མཉམ་འདྲེས་བྱས་པའི་ལེའུ་གསར་པ་བསྐྲུན་པ་ཞིག་ཀྱང་རེད། རང་རེའི་ཞིང་ཆེན་གྱི་མི་རིགས་ལུས་རྩལ་བྱ་གཞག་འཕེལ་རྒྱས་ཡོང་བར་སྐུལ་འདེད་བཏང་ནས་མི་རིགས་སོ་སོའི་བར་རིག་གནས་སྤེལ་རེས་དང་མཛའ་མཐུན་མཉམ་འབྲེལ། མི་རིགས་མཐུན་སྒྲིལ་ཡར་ཐོན་ཡོང་བའི་སྨོན་འདུན་ཞུ་རྒྱུ་ཡིན། དཀར་མཛེས་ཁུལ་ཨུའི་རྒྱུན་ལས་ཨུ་ཡོན། ཁུལ་མི་དམངས་སྲིད་གཞུང་གི་ཁུལ་དཔོན་གཞོན་པ་ལི་དབྱིས་ཞིན་གྱིས་སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་ལུས་རྩལ་འགྲན་ཚོགས་སྐབས་བཅོ་ལྔ་པའི་རྩ་འཛུགས་ཨུ་ཡོན་ལྷན་ཁང་གི་ཀྲུའུ་རེན་གཞོན་པ། ཞིང་ཆེན་མི་རིགས་ཆོས་ལུགས་དོན་གཅོད་ཨུ་ཡོན་ལྷན་ཁང་གི་ཀྲུའུ་རེན་ཀྲང་ཧྥུ་གོ་ལ་ལུས་རྩལ་འགྲན་ཚོགས་ཀྱི་དར་ཆ་བརྒྱུད་སྤྲོད་བྱས་པའི་དུས་མཚུངས་སུ། ཀྲང་ཧྥུ་གོ་ཡིས་སི་ཁྲོན་ཞིང་ཆེན་གྲངས་ཉུང་མི་རིགས་ཀྱི་ལུས་རྩལ་བྱ་འགུལ་སྐབས་བཅུ་དྲུག་པའི་འགྲན་ཚོགས་འཛུགས་གཉེར་བྱེད་འགན་འཁུར་མཁན་ལིའང་ཧྲན་ཁུལ་ཨུའི་རྒྱུན་ལས་ཨུ་ཡོན། ཁུལ་མི་དམངས་སྲིད་གཞུང་གི་ཁུལ་དཔོན་གཞོན་པ་ཕའེ་ཆི་པིང་ལ་བརྒྱུད་སྤྲོད་བྱས་པ་རེད། ཞིང་ཆེན་སྲིད་གཞུང་གི་དྲུང་ཡིག་ཆེན་པོ་གཞོན་པ་ཡོན་ཝེན་ཏུང་གིས་ཐེངས་འདིའི་ལུས་རྩལ་བྱ་འགུལ་འགྲན་ཚོགས་མཇུག་བསྒྲིལ་རྒྱུ་ཡིན་ཞེས་ཁྱབ་བསྒྲགས་གནང་བ་རེད།